കണ്ണീരൊലിച്ച ഓണദിനം - Sayahna\nപ്രാഗ് പട്ടണത്തിലാണു ജനിച്ചതെങ്കിലും അമേരിക്കന് ഐക്യനാടുകളില് സ്ഥിരമായി പാര്‍ക്കുന്ന റ്റെന്നിസ് കളിക്കാരി മാര്‍ട്ടീന നവ്രത്തിലോവ (Martina Navaratilova)തുടര്‍ച്ചയായി പത്തിലധികം തവണ വിംബല്‍ഡന് മത്സരങ്ങളില് ഒന്നാം സ്ഥാനത്തെത്തി. പത്രഭാഷയില് ‘കിരീടം ചൂടിയ ’ ഈ റ്റെന്നിസ് രാജ്ഞിയെ ഭദ്രാസനത്തില്‍നിന്നു ഗളഹസ്തം ചെയ്തു പടിഞ്ഞാറന് ജര്‍മ്മനിയിലെ റ്റെന്നിസ് കളിക്കാരിയായ സ്റ്റെഫീഗ്രാഫ് (Steffi Graf). കളിയുടെ അവസാനത്തില് നെറ്റിന് അടുത്തെത്തി പുഞ്ചിരിയോടെ സ്റ്റെഫിയുടെ കൈയില് തട്ടിയിട്ടു മാര്‍ട്ടീന പോയതു ഞാന് ടെലിവിഷനില് കണ്ടിട്ടുണ്ട്. സ്റ്റെഫിയുടെ ഉള്ളംകൈയിലുള്ള മൃദുലാഘാതം സ്നേഹത്തിന്റേതാണോ? അല്ല. ഒരു വികാരത്തെ പണിപ്പെട്ട് ഉള്ളിലടക്കിക്കൊണ്ട് അതിനെ സമീകരിക്കാന്‍വേണ്ടി ഉപരിതലത്തില് മറ്റൊരു വികാരത്തെ പ്രദര്‍ശിപ്പിക്കലാണത്. സ്റ്റെഫിയോട് തോന്നിയ വെറുപ്പ് എന്ന വികാരത്തെ സ്നേഹവികാരമാക്കി മാറ്റുന്നു മാര്‍ട്ടീന.\nനമ്മുടെ നിത്യജീവിതത്തിലാകെയുണ്ട് ഈ പ്രകടനം. പ്രതിയോഗിയോടു നമുക്കു ശത്രുത. അയാളോടു സംസാരിക്കേണ്ടതായി വന്നാല് വിനയപ്രകടനം. ചിലപ്പോള് അയാളുടെ കൈപിടിച്ചു കുലുക്കുകയും ചെയ്യും. വ്യക്തിക്കു സ്വഭാവദൗര്‍ബല്യം കൂടിയാല് അതിരുകടന്ന സ്നേഹപ്രദര്‍ശനം ഉണ്ടായിയെന്നും വരും. ആരും വഴക്കിനു വരരുതേ. സന്താനങ്ങള്‍ക്കു പൊതുവേ അച്ഛനമ്മമാരോടു വെറുപ്പാണ്. ആ വെറുപ്പിനെ അന്തരംഗത്തില് ഒതുക്കിക്കൊണ്ട് അവര് മാതാപിതാക്കളോടു സ്നേഹം കാണിക്കുന്നു. ദൗര്‍ബല്യം സന്താനങ്ങള്‍ക്കു കൂടുമ്പോള് സ്നേഹപ്രകടനവും കൂടുന്നു. വ്യഭിചാരിയും മദ്യപാനുമാണ് അച്ഛനെന്നു മകനു നല്ലപോലെ അറിയാം. അയാള് രതോപകാരിയായി വര്‍ത്തിച്ച പല സന്ദര്‍ഭങ്ങള് മകന് കണ്ടിട്ടുമുണ്ട്. പക്ഷേ, എന്റെ അച്ഛനെപ്പോലെ മാന്യനായ വേറൊരാള് ഇല്ലെന്ന് അയാള് മറ്റുള്ളവരോടു പറയും. ആ പിതാവുമരിച്ചാല് പിന്നെ പറയാനുമില്ല.\n‘താരകാ മണിമാല ചാര്‍ത്തിയാലതും കൊള്ളാം\nഇല്ലിഹ സംഗം ലേപമെന്നിവ; സമസ്വച്ഛ-\nമല്ലയോ വിഹായസ്സവ്വണ്ണമെന് ഗുരുനാഥന്’\nഎന്നാണ് അവരുടെ മട്ട്. ആരെങ്കിലും മുഖഭാവംകൊണ്ട് ആ പ്രശംസ ശരിയല്ലെന്നു സൂചിപ്പിച്ചാല് ‘ച്ചെല്ലുവിന് ഭവാന്മാരെന് ഗുരുവിന് നികടത്തില്’ എന്നുവരെ പറഞ്ഞുകളയും. ‘അല്ലായ്കില് അവിടുത്തെച്ചരിത്രം വായിക്കുവിന്’ എന്ന് അയാള്‍ക്കു പറയാനാവില്ല. കാരണം, അച്ഛന്റെ ചരിത്രം തനിക്കെന്നപോലെ മാലോകര്‍ക്കും അറിയാമെന്നതു മകനും അറിയാമെന്നതുതന്നെയാണ്. എനിക്ക് ഈ കാപട്യം വയ്യ. അതുകൊണ്ട് എന്റെ പിതാവിനെ ‘വെള്ളയടിച്ചു’ കാണിക്കാന് മനസ് അനുമതി തരുന്നില്ല. ആ വ്യക്തിയുടെ നൃശംസതയാല് ഒരു തിരുവോണദിനത്തില് ഞാനും മറ്റുള്ളവരും പട്ടിണി കിടന്നതു പ്രിയപ്പെട്ട വായനക്കാരെ അറിയിക്കാന് എനിക്കു താല്പര്യം തന്നെയുണ്ട്.\nനാടകം തുടങ്ങുകയാണ്. നാടകത്തിന്റെ ആദ്യഭാഗത്തു കഥാപാത്രങ്ങളെക്കുറിച്ചു പറയുമല്ലോ. അതുകൊണ്ട് ഈ നാടകത്തിലെ പ്രധാന കഥാപാത്രത്തെ ഞാനും അവതരിപ്പിക്കട്ടെ.\nശരീരം:നല്ല വെളുപ്പ്. സ്ഥൂലിച്ചത്.\nപൊക്കം: അഞ്ചടി എട്ടിഞ്ച്.\nമീശ: പറ്റെ വെട്ടിയത്.\nപ്രസരിപ്പിക്കുന്ന ഗന്ധം: പല തരത്തിലുള്ള മദ്യങ്ങള് സങ്കലനം ചെയ്താല് ഉണ്ടാവുന്നത്.\nകഥാപാത്രം വരാന്തയില് കയറിയയുടനെ കണ്ടതു സനാതന ധര്‍മ്മവിദ്യാലയത്തില് പഠിക്കുന്ന എന്നെയാണ്. ഒഴിവുദിനമായതുകൊണ്ടു സ്കൂളില് പോകാതെ ഞാന് വരാന്തയില് ആലസ്യത്തോടെ നില്ക്കുകയായിരുന്നു. എന്നെ കണ്ടപാടേ കഥാപാത്രത്തിന്റെ കണ്ണുകള് കൂടുതല് രക്തച്ഛവിയാര്‍ന്നു.\n‘എന്തെടാ പട്ടീ…മോനെ സ്കൂളില് പോകാത്തത്?’\nഎന്ന് അവ്യക്താക്ഷരങ്ങളില് ഒരു ചോദ്യം ചോദിച്ചുകൊണ്ടു കാലുമടക്കി ഒരടി. ഒറ്റക്കാലില് നിന്നുകൊണ്ടുള്ള അടി. ഞാന് ‘അയ്യോ’ എന്ന നിലവിളിയോടുകൂടി താഴെ വീണു. അഴിഞ്ഞുപോയ മുണ്ട് ഒരുമാതിരി വലിച്ചു ചുറ്റിക്കൊണ്ടു കഥാപാത്രം അകത്തേക്കു കടന്നപ്പോള് അമ്മ അടുത്ത ദിവസത്തെ തിരുവോണദിനത്തിന് അടപ്പായസമുണ്ടാക്കാനായി ചില ഒരുക്കങ്ങള് നടത്തുകയായിരുന്നു. ‘അവളുടെ ഒരടപ്പായസം’ എന്നു കൂടുതല് അവ്യക്തതയോടെ ഒരു പ്രസ്താവം. ‘ഇത് എന്തൊരു പാട്!’ എന്നോ മറ്റോ അവര് പറഞ്ഞതേയുള്ളൂ. ചാരുകസേരയുടെ തുണിയില് രണ്ടറ്റവും ഇട്ട കമ്പുകളില് ഒന്നൂരിക്കൊണ്ടു കഥാപാത്രം അടുക്കളയില് കയറി എല്ലാം തല്ലിപ്പൊട്ടിച്ചു. മുന്‍വശത്തെ മുറിയില് അലമാരിയില് അടുക്കി വച്ചിരുന്ന എല്ലാ സ്ഫടികപ്പാത്രങ്ങളും വലിച്ചുവാരി താഴെയിട്ട് അടിച്ചതകര്‍ത്തു. ചിലതു മുറ്റത്തേക്ക് എറിഞ്ഞു. എറിഞ്ഞവയില് പലതും പൊട്ടിയില്ലെന്നു കണ്ടപ്പോള് ആ സമയത്തു പെയ്ത ചെറിയ മഴയില് നിന്നു രക്ഷ പ്രാപിക്കാനായി കുട നിവര്‍ത്തിപ്പിടിച്ചുകൊണ്ടു കഥാപാത്രം മുറ്റത്തേക്കു ഓടി. ചാരുകസേരക്കമ്പുകൊണ്ട് എല്ലാം തല്ലിത്തകര്‍ത്തു. വീണ്ടും ഭവനപ്രവേശം. മുണ്ടുകള്, ഷേര്‍ട്ടുകള്, ബ്ലൗസുകള് ഇവയെല്ലാം വലിച്ചുകീറി. അതുകൊണ്ടും അരിശം തീരാഞ്ഞിട്ടവനപ്പുരചുറ്റും പാഞ്ഞുനടന്നില്ല. സ്വന്തം ഷേര്‍ട്ടിന്റെ കുടുക്കുകള് ഊരാതെ താഴെനിന്ന്. ബലം പ്രയോഗിച്ച് ഒറ്റക്കീറല്. കീറിയ ഷര്‍ട്ട് എടുത്ത് അമ്മയുടെ മുഖത്തേക്കു എറിഞ്ഞു. എന്നിട്ട് ആ ‘ബനിയധരന്’ അയഞ്ഞ മുണ്ടോടുകൂടി തത്തംപള്ളി റോഡിലേക്ക് ഓടി. അവിടത്തെ ലഹരിയില് മുഴുകാനാവാം എന്നു ഞാന് വിചാരിച്ചു.\nഈ കുല്‍സിത പരാക്രമങ്ങളൊക്കെ നടത്തുമ്പോള് ഞാന് ഒളിച്ചുനില്ക്ക്കുകയായിരുന്നു. അല്ലെങ്കില് വീണ്ടും ചവിട്ടു കിട്ടിയേനേ എനിക്ക്. സന്ധ്യയായി, രാത്രിയായി. പ്രകൃതി വെള്ളികൊണ്ടുണ്ടാക്കിയ ഒരു ഭാജനം നീലാന്തരീക്ഷത്തില് തിളങ്ങി. അതില് തുളുമ്പിനിന്ന നീലമുന്തിരിച്ചാറ് ക്ഷീരപഥങ്ങളിലേക്ക് ഒഴുകി. അവ കുടിച്ചു താരങ്ങള് കണ്ണു ചിമ്മിക്കൊണ്ടിരുന്നു. പക്ഷേ, അവ പരാക്രമങ്ങള്‍ക്ക് ഒരുമ്പെട്ടില്ല. രാത്രിയായി. അതുവരെ ഒന്നും കഴിച്ചിട്ടില്ല. അമ്മ ചുരുണ്ടുകൂടി കിടക്കുന്നു. രാത്രി പന്ത്രണ്ടുമണിവരെ ഇരുന്നിട്ടു മുന്‍വശത്തെ കിണറ്റില്‍നിന്നു പച്ചവെള്ളം കോരിക്കുടിച്ചതിനുശേഷം ഞാന് കിടന്നു. കുറെനേരം കഴിഞ്ഞപ്പോള് ഞാന് നിദ്രയിലമര്‍ന്നു. ഞാന് പല സ്വപ്നങ്ങളും കണ്ടു കൂടെക്കൂടെ ഞെട്ടിയുണര്‍ന്നു. ഒരു സ്വപ്നം അന്നത്തെ തിരുവിതാംകൂര് ദിവാനോട്– വാട്ട് സോ ഹബീബുള്ളയോ; ആരെന്ന് ഓര്‍മ്മയില്ല– മദ്യനിരോധനം ഏര്‍പ്പാടുത്താന് ഞാന് അദ്ദേഹത്തിന്റെ കാല്‍ക്കല് വീണ് അഭ്യര്‍ത്ഥിക്കുന്നതായിരുന്നു. ദിവാന്റെ പൊട്ടിച്ചിരി കേട്ടു ഞാന് ഉണര്‍ന്നു. പിന്നെ ഉറങ്ങിയതുമില്ല.\nആരോ കിഴക്കുദിക്കില് പനിനീര്‍പ്പൂക്കള് വാരിയെറിഞ്ഞു. ആരെയും കാത്തുനില്ക്കാത്ത സൂര്യന് അന്തരീക്ഷത്തിന്റെ മധ്യഭാഗത്തായി. അതു പടിഞ്ഞാറോട്ടു ചരിഞ്ഞുതുടങ്ങി. കത്തിക്കാളുന്ന വിശപ്പോടുകൂടി ഞാന് നാലു ഭാഗത്തും നോക്കി. നിശ്ശബ്ദത. അമ്മ അവിടെത്തന്നെ ചുരുണ്ടുകിടക്കുന്നു. കണ്ണീരൊലിക്കുന്ന തിരുവോണനാള്. ഞാന് മെല്ലെ അടുത്ത വീട്ടിലേകൂ കയറി. ‘ആങ്, കൃഷ്ണന്‍കുട്ടിയോ വരൂ, ഇരിക്കൂ’ എന്നു ഗൃഹനായകന് സ്നേഹപൂര്‍വം വിളിച്ചപ്പോള് ഒരു കപ്പ് പായസമെങ്കിലും അദ്ദേഹം തരുമെന്നു വിചാരിച്ചു ഞാന് കള്ളച്ചിരി പൊഴിച്ചു വരാന്തയില് കയറിയിരുന്നു. ഗൃഹനായകന് മറ്റു വിഷയങ്ങളെക്കുറിച്ചു മാത്രമേ സംസാരിക്കുന്നുള്ളുവെന്നു കണ്ടപ്പോള് അക്കാലത്തെ പ്രശസ്തനായ അഭിനേതാവ് കുയില് നാദം വേലുനായരുടെ മിത്രമായ അദ്ദേഹത്തോടു ഞാന് ആ അഭിനേതാവിനെക്കുറിച്ചു ദുര്‍ബല ശബ്ദത്തില് ചിലതെല്ലാം പറഞ്ഞുനോക്കി. ഫലമില്ല.\nഅപ്പോള് അകത്തുനിന്നു ഗൃഹനായികയുടെ അമൃതവര്‍ഷം പോലുള്ള ചോദ്യം: കൃഷ്ണന്‍കുട്ടിക്ക് അടപ്പായസം വേണോ? ഞാന് മറുപടി പറയുന്നതിനുമുന്‍പു ഗൃഹനായകന്: ‘എന്തെടീ ഔചിത്യമില്ലാത്ത ചോദ്യം. തിരുവോണമല്ലേ? എക്സൈസ് ഇന്‍സ്പെകടറുടെ വീടല്ലേ? കുറഞ്ഞതു നാലുപായസമെങ്കിലും ഇവന് കുടിച്ചിരിക്കും. ഉപദ്രവിക്കാതെ പയ്യനെ.’\nഎന്റെ മുഖം കര്‍ക്കടകമാസത്തിലെ അമാവാസിപോലെ തിരുവോണദിനത്തില് കറുക്കുന്നതു ഗൃഹനായകന് കണ്ടില്ല. കുറെനേരംകൂടി അവിടെയിരുന്നിട്ടു ഞാന് യാത്ര പറഞ്ഞു റോഡിലേക്കു ചെന്നു. തെക്കനാര്യട്ടെ തറയില് വീട്ടില് എക്സൈസ് ശിപായി വേലായുധന്‍പിള്ളയുണ്ട്. അദ്ദേഹത്തിന്റെ മകന് ഭാസ്കരപ്പണിക്കര് എനിക്കു റ്റ്യൂഷന് തരുന്നുണ്ടായിരുന്നു. സാറിനെ കാണാന് വന്നതാണെന്നു കള്ളം പറയാമെന്നു കരുതി ഞാന് തെക്കനാര്യട്ടേക്കു നടന്നു. ഏതാനും അടി മുന്‍പോട്ടു വച്ചുവെന്നേ എനിക്കോര്‍മ്മയുള്ളൂ. തലകറങ്ങി ഞാന് റോഡിന്റെ നടക്കുതന്നെ വീണു. പിന്നെ എന്നെ വീട്ടിലെടുത്തുകൊണ്ടുവന്നത് ആരാണെന്ന് എനിക്കറിഞ്ഞുകൂടാ….\nതിരുവോണദിനത്തില് മഹാകവി ചോദിച്ചതുപോലെ എന്തിനെന് കണ്ണീരൊലിച്ചു? എന്തിന് ആഹാരമില്ലാതെ ഞന് പുളയുകയും ആത്മഹനനത്തിന് ആഗ്രഹിക്കുകയും ചെയ്തു? ഉത്തരം നല്കേണ്ടതില്ല. ഒരു വ്യക്തിയുടെ ദുഷ്ടത അയാളെ ആശ്രയിക്കുന്ന പലരെയും നിരാലംബരാക്കും. “നിന് കുടിയൊഴിഞ്ഞീടണം അല്ലെങ്കില് നിന്‍കുടി (പാര്‍പ്പിടം) ഞാന് ഒഴിപ്പിക്കും’ എന്നു പറയാന് കുട്ടികള്‍ക്കാവില്ല. പ്രായമാര്‍ന്ന ഗൃഹനായികമാര്‍ക്കും ആവില്ല. നമ്മുടെ സമൂഹത്തിന്റെ സ്ഥിതി അതാണ്.\nതിരുവോണം കഴിഞ്ഞു മൂന്നോ നാലോ ദിവസത്തിനുശേഷം ഞാന് സനാതന ധര്‍മ്മവിദ്യാലയത്തിലെ പറമ്പിലേക്കു ചെന്നു. സന്ധ്യ ഏഴുമണി. എന്റെ ഹെഡ്മാസ്റ്റര് മഞ്ചേരി രാമകൃഷ്ണയ്യരുടെ വീട്ടിലെ കര്‍ട്ടനിട്ട ജന്നലിനു പിറകെ ഒരു ദീപം പുഷ്പിച്ചിരിക്കുന്നു. ദീപത്തിനു പുറകെ ഒരാളിന്റെ അവ്യക്തരൂപം. സാറായിരിക്കാം. അദ്ദേഹം വായിക്കുകയാവാം. എഴുതുകയാവാം. എഴുതിയും പ്രസംഗിച്ചും ജനതയുടെ സംസ്കാരത്തെ വികസിപ്പിക്കുന്ന മഹാവ്യക്തി അദ്ദേഹത്തിന്റെ മുഖം സത്വഗുണപ്രധാനം. കണ്ണുകളില് പ്രശാന്തത കുട്ടികളെ സ്നേഹപൂര്‍വം ‘കുഴന്തേ’ എന്ന് അദ്ദേഹം വിളിക്കുന്നതു ഞാന് എത്ര തവണയാണു കേട്ടത്. എല്ലാവരും എന്റെ ഗുരുനാഥനെപ്പോലെ ആയെങ്കില്! എങ്കില് തിരുവോണദിനങ്ങള് മാത്രമല്ല മറ്റെല്ലാ ദിനങ്ങളും ചേതോഹരങ്ങളാകുമായിരുന്നു.\nRetrieved from "http://ml.sayahna.org/index.php?title=കണ്ണീരൊലിച്ച_ഓണദിനം&oldid=19061"


യു.ഡി.എഫ് മേഖലാ ജാഥയുമായി സഹകരിക്കില്ലെന്ന് വീരേന്ദ്രകുമാര് - ഇ വാർത്ത | evartha\nയു.ഡി.എഫ് മേഖലാ ജാഥയുമായി സഹകരിക്കില്ലെന്ന് വീരേന്ദ്രകുമാര്\nയു.ഡി.ഫിനെതിരെ നിലപാട് കടുപ്പിച്ച് ജനതാദള് (യു) രംഗത്ത്. അടുത്ത മാസം 19 മുതല് നടക്കുന്ന യു.ഡി.എഫ് മേഖലാ ജാഥയുമായി സഹകരിക്കില്ലെന്ന് ജെ.ഡി.യു വ്യക്തമാക്കി. പാര്‍ട്ടി സംസ്ഥാന പ്രസിഡന്‍റ് എം.പി വീരേന്ദ്രകുമാര് ഇക്കാര്യം യു.ഡി.എഫ് നേതൃത്വത്തെ അറിയിച്ചു.\nസംസ്ഥാനത്തെ നാലു മേഖലകളിലായിട്ടാണ് യു.ഡി.എഫ് സംഘടിപ്പിക്കുന്ന ജാഥകള് മെയ് 19 മുതല് 25 വരെ നടക്കുന്നത്. കണ്ണൂര്, കോഴിക്കോട്, വയനാട്, കാസര്‍കോട് ജില്ലകള് ഉള്‍പ്പെടുന്ന വടക്കന് മേഖല ജാഥയാണ് കോഴിക്കോട്ട് എം.പി വീരേന്ദ്രകുമാര് ഉദ്ഘാടനം ചെയ്യാനിരുന്നത്. അതില് നിന്നാണ് അദ്ദേഹം പിന്മാറുന്നത്.\nമേഖലാ ജാഥയുടെ ക്യാപ്റ്റന് സ്ഥാനം ആര്.എസ്.പിക്ക് പോലും ലഭിച്ചു. എന്നാല് ജെ.ഡി.യുവിന് വടക്കന് മേഖലയുടെ വൈസ് ക്യാപ്റ്റന് സ്ഥാനം മാത്രമാണ് ലഭിച്ചതെന്നും ജെ.ഡി.യു പരാതിപ്പെടുന്നു. അതേസമയം പ്രശ്നത്തില് പരിഹാരമുണ്ടാക്കാന് കെ.പി.സി.സി പ്രസിഡന്‍റ് വി.എം സുധീരന് വീരേന്ദ്രകുമാറുമായി കൂടിക്കാഴ്ച നടത്തും.


പരിണാമത്തിൽ - Kaakka\nഇപ്പോൾ നീ ക്ഷേത്രപ്പടവുകൾ ഒന്നൊന്നായി കയറി ചെല്ലുന്നു.\nപകൽ നിന്റെ നെഞ്ചിൽ തൊട്ടു ചിതറുന്നു.\nഒരു സഹ്യാദ്രിക്കാറ്റ് പാഞ്ഞെത്തി നിന്റെ നെഞ്ചിൽ മുട്ടി അമരുന്നു.\nമണ്ഡപത്തിൽ നിന്റെ വധു, നിനക്ക് അഭിമുഖം നിന്നു കൊണ്ട് പുഞ്ചിരിക്കുന്നുണ്ട്.അല്പം കുനിഞ്ഞു മുന്നോട്ടാഞ്ഞു കൊണ്ട് നീ അവളുടെ പിന്കഴുത്തിൽ, മുടിയിഴകൾ വകച്ചു മാറ്റിക്കൊണ്ട് മുല്ലപ്പൂവിന്റെ ഒരു മുഴം കെട്ട് നീണ്ടു കിടന്നതിൽ ഒന്ന് തൊടുകയാണ്. താലിച്ചരട് നീ മുറുക്കി കെട്ടുകയാണ്. നോട്ടം ചരടിന്റെ മഞ്ഞയിലേക്ക് തറഞ്ഞു ചെല്ലുമ്പോൾ പൊടുന്നനെ പകൽവെളിച്ചത്തിലേക്ക്, മുകളിലേക്ക് നീ അശ്രദ്ധം കണ്ണുകൾ അയയ്ക്കുന്നു.വെയിലൊഴുക്കിൽ കണ്ണുകളിൽ ഇരുട്ട് നിറയുന്നു.\nനീ വീണ്ടും കണ്ണുകൾ മിഴിച്ചു തുറക്കുന്നു; കാരണം, ഇരുട്ടിൽ നീ എന്നെ കണ്ടെത്തുകയാണ്.\nഇരുട്ടായിരുന്നു നിന്റെ കിടപ്പു മുറിയിൽ.\nനീ ഉറങ്ങി എഴുന്നേറ്റു തപ്പിത്തിരയുമ്പോൾ ഞാൻ കൈത്തലം നിന്നിലേക്ക് നീട്ടിയിരുന്നു.അതിനു മുൻപ്, ലിവിങ് റൂമിൽ നിന്റെ നീല നിറ കുഷ്യൻ കസേരകളിലായിരുന്നു നമ്മൾ. എതിർ ഭിത്തിയിൽ വലിയ ചതുര ജനാല വലിപ്പത്തിൽ ലോകത്തിന്റെ തുറസ്സിലേക്ക് തുറന്ന ടി വി സ്‌ക്രീനുണ്ടായിരുന്നു. നീ ഒരു ഫ്രഞ്ച് ചലച്ചിത്രം കാണുകയായിരുന്നു. നീ വച്ചു നീട്ടിയ ചോളപ്പലഹാരത്തിന്റെ നീല പൊതിയിലേക്ക് കൈ കടത്തി കൊണ്ട് ഞാൻ ചോദിച്ചു.\n‘Amour sans fin’\n‘എൻഡ് ലെസ്സ് ലവ്’\n‘സിദ്ധാർത്ഥൻ, പ്രേമം എൻഡ് ലെസ്സ് ആണോ?’\n‘അല്ല.ഇത് ഒരു oxy moron ആണ്.’\nനിന്റെ നെറ്റിയിൽ വിയർപ്പു പൊടിഞ്ഞു. അത് ചൂട് കാലമായിരുന്നു. വരണ്ട വേനൽ ദിനങ്ങൾ മെല്ലെ ഈറനാർന്ന പകലുച്ചകളിലേക്ക് ഗതി മാറിത്തുടങ്ങി.വീർത്തു നിന്ന മഴയാകാശത്തിന്റെ അടിവയറിലേക്ക് എത്തി ഉരഞ്ഞു കുത്തിയ ചില്ലകളും ഇലത്തുമ്പുകളും ഒരു കാറ്റിൽ വല്ലപ്പോഴും ആടി നീങ്ങി.\n‘എന്തൊരു ചൂടാണ്.’ ലിവിങ് റൂമിലെ ജനലുകൾ നീ തുറന്നിട്ടു. അടുക്കിനു എട്ടു ജനലുകൾ. എട്ടു ചതുരക്കണ്ണുകൾ.\nപൊടുന്നനെ ആയിരുന്നു. ചുഴികളിൽ ഉയർന്നു പൊങ്ങിയ ആന്ധിയിൽ പൊടി പറന്നു.\nപൊടി പറന്നു മുറിയിൽ തിക്കിയൊഴുകി. നിന്റെ നീലസോഫയെ നീ സ്‌നേഹിച്ചിരുന്നു. ടീപോയിലെ വിളക്കിനെയും ഭിത്തിപ്പുറത്തെ ഗുസ്‌തേവ് ചിത്രത്തിൽ ചുംബിച്ചു നില്കുന്നവരെയും നീ സ്‌നേഹിച്ചിരുന്നു. അത് കൊണ്ട്, ധൃതിയിൽ നീ ജനാലകൾ പൂട്ടി. മഞ്ഞ ഇലക്ട്രിക്ക് വിളക്കുകൾ ഒന്നൊന്നായി തെളിച്ചു.ഓടി ചെന്ന് നീല സോഫയിൽ നിന്നു പൊടി തട്ടി.\n‘ഒരു ഗ്യാസ് ചേംബർ പോലെ.എന്തൊരു ചൂടാണ് ദില്ലിയിൽ.ഇവിടിരിക്കാൻ പറ്റില്ല.’\nനമ്മൾ കിടപ്പു മുറിയിലേക്കു നടന്നു, എ സി യുടെ കുളിര്മയിലേക്ക് നമ്മൾ ചേക്കേറി.\n‘ലിവിങ് റൂമിൽ കൂളർ എങ്കിലും വേണം.’ ഞാൻ ഓർത്തു.\nഅത് കേട്ടിട്ടെന്ന പോലെ നീ പറഞ്ഞു, ‘ശരിയാണ്. ലിവിങ് റൂമിൽ ഒരു കൂളർ വേണമല്ലേ.’ നമ്മൾ തോന്നലുകൾ കൊണ്ടാണ് വിനിമയം ചെയ്തിരുന്നത്. ജനൽ തട്ടത്തിലേക്ക് നോട്ടമയച്ചു കൊണ്ട് ഞാൻ ഒരു കോപ്പ ലിച്ചി പഴച്ചാറിനു കൊതിക്കുമ്പോൾ നീ ചുമലിൽ തട്ടിക്കൊണ്ട് ചോദിക്കുന്നു.\n”നിനക്ക് ലിച്ചി പഴച്ചാറു വേണമോ?”\nവേണ്ടാ എന്ന് അറിയിച്ചിട്ടും നീ ലിവിങ് റൂമിൽ ചെന്ന് റെഫ്രിജറേറ്ററിൽ നിന്ന് ഒരു സ്ഫടികകോപ്പ നിറച്ചും പഴച്ചാറു കൊണ്ട് വന്നു.കോപ്പ എനിക്കരികിൽ വച്ചു. ഇങ്ങനെ ആശയവിനിമയം നടത്താൻ നമുക്കെങ്ങനെ കഴിയുമെന്ന് ഞാൻ അന്തിച്ചു പോയി. എന്നാൽ നമ്മുടെ സാമ്യമുഖങ്ങളെക്കാൾ വലിയ അതിശയമായിരുന്നില്ല അത്. കോണിപ്പടികൾ കയറി ഞാൻ നിന്റെ വീടിന്റെ വളവിൽ ഒന്ന് നിന്നു കാളിങ് ബെൽ മുഴക്കുമ്പോൾ നീ മുന്നിൽ വന്നു. കതകിന്റെ പാളിയിൽ പിടിച്ചു കൊണ്ട് ‘ഹലോ ഞാൻ നിന്റെ അയൽക്കാരി’ എന്നറിയിക്കുമ്പോൾ നീയും ഞാനും അമ്പരന്നു പോയ്.\nഅതിഥിമുറിയിൽ കണ്ണാടി ഉണ്ടായിരുന്നെങ്കിൽ ഞാൻ നിന്നെ ചേർത്തു പിടിച്ച് കൊണ്ട് എന്താണ് നമ്മുടെ മുഖങ്ങൾക്ക് ഇത്ര സാമ്യമെന്ന് ചോദിച്ചേനേ. ഈ മറുനാട്ടിൽ ഒരുമിച്ചു നടക്കുമ്പോളൊക്കെ, അവർ അയൽക്കാർ മട്ടുപ്പാവുകളിൽ നിന്നു താഴെ ചെടിത്തലപ്പുകൾക്കിടയിലേക്ക് ഇറങ്ങി വന്നു നമ്മളെ നിരീക്ഷിച്ചു; നിങ്ങൾ ജ്യേഷ്ഠനും അനിയത്തിയുമെന്ന പോലെ എന്ന് അഭിപ്രായപ്പെട്ടു. എനിക്ക് പുറത്ത് നടക്കാൻ ആയിരുന്നു ഇഷ്ടം. നിനക്ക് ഇഷ്ടം അകത്ത്, ലിവിങ് മുറിയിൽ വലിയ ടി വി യിലോ ലാപ്‌ടോപിലോ ചലച്ചിത്രങ്ങൾ കണ്ടു രസിക്കാനായിരുന്നു. ലോക സിനിമകൾ.എപ്പോളും നിന്റെ കണ്ണുകൾ മറ്റൊരു അയഥാർത്ഥലോകത്തെ /യഥാർത്ഥ ലോകത്തെ തിരഞ്ഞു നടന്നു. (എന്താണ് യഥാർത്ഥം എന്താണ് അയഥാർത്ഥം എന്ന് ഞാൻ അമ്പരന്നിട്ടുണ്ട്.)\nകിടപ്പു മുറിയിൽ,ലാപ്‌ടോപ്പ് തുറന്ന് ഒരു മിനി എയർപോർട്ടിന്റെ നീല വെളിച്ചങ്ങൾ കീബോർഡിന്റെ കരയിൽ തെളിച്ചു കൊണ്ട് നീ കട്ടിൽ തലയിലേക്ക് ചാരി ഇരുന്നു. നീ ഫ്രഞ്ച് ചലചിത്രത്തിൻറെ ബാക്കി കാണുകയാണ്.\nകട്ടിലിനെതിരെ ഒരു കസേര.അവിടിരുന്നു കൊണ്ടാണ് ഞാൻ, മരിച്ചിട്ടും സ്വർണ മുടി നീണ്ടു വളരുന്ന ആ കൊളംബിയൻ പെൺകുട്ടിയെപ്പറ്റി നിന്നോട് പറഞ്ഞത്. ഈ കഥ നീ വായിച്ചിട്ടുണ്ടോ?\n‘നിനക്ക് മർകേസിന്റെ കഥകൾ ഒരുപാട് ഇഷ്ടമാണല്ലോ.’\n‘സിദ്ധാർത്ഥൻ, മർകേസിന്റെ കഥകളിൽ നഷ്ടപ്പെട്ടവർ തിരികെ എത്താനുള്ള സാദ്ധ്യതകൾ കൂടുതൽ ഉണ്ട്.ഞാൻ, ആ സാധ്യതകളിൽ വിശ്വസിക്കുന്നു.മരിച്ചവർ ഉയിർത്തു വരുമെന്നും അവർ മറവിയുടെ വഴിത്താരകൾ കടന്ന് ഓർമയുടെ ഒരു കൂട മഞ്ഞശലഭങ്ങളുമായി മുന്നിൽ വന്നു നമ്മെ അതിശയിപ്പിച്ചേക്കുമെന്നും ഞാൻ വിശ്വസിക്കുന്നു.’\nകഥകൾ പറഞ്ഞു കേൾപ്പിക്കാൻ എനിക്കിഷ്ടമായിരുന്നു.ഇരട്ടസഹോദരന് കേൾക്കാനെന്ന പോലെ കസേരയിൽ നിന്നെഴുന്നേറ്റു നിന്റെ അരികിലേക്ക്, നിന്റെ കിടക്കയിലേക്ക്, ഞാൻ ചാടിക്കയറി. അപ്പോളാണ് അത് കണ്ടത്. നിന്റെ കഴുത്തിൽ ചതുരാകൃതിയിൽ ഒരു കാക്കപ്പുള്ളി.\n‘ഇതാ സിദ്ധാർത്ഥൻ,എന്റെ കഴുത്തിലും…”\nഅല്ലെങ്കിലും നിന്റെ കണ്ണുകൾ, നിന്റെ നീണ്ട മൂക്ക്,നിന്റെ നേർത്ത ചുണ്ടുകൾ എല്ലാം എന്റേത് പോലെ തന്നെ .\n” സിദ്ധാർത്ഥൻ !\nനമുക്ക് തമ്മിൽ നല്ല ഛായ ഉണ്ട്.’\n‘ഉവ്വ്… എനിക്കും തോന്നിയിരുന്നു. ‘\nപുറത്ത് വേപ്പിന്റെ കയ്പ്പിലകളിൽ ഉഷ്ണക്കാറ്റിളകി. ഫ്രഞ്ച് പടത്തിൽ, ചുവന്ന തലമുടിയുള്ളൊരു പെണ്ണ് അവളുടെ കണ്ണാടി ഉടുപ്പുകൾ ഊരുന്നു.നീ പുസ്തകം വാങ്ങി വച്ച് എന്നോട് സ്‌ക്രീനിലേക്ക് ശ്രദ്ധിക്കാൻ ആവശ്യപ്പെട്ടു.അപ്പോളാണ് എനിക്ക്, നമ്മുടെ സാമ്യങ്ങൾ കണ്ടറിയണമെന്ന് തോന്നിയത്.ഇപ്പോൾ ഫ്രഞ്ച് പെൺകുട്ടി മുടി മുറിച്ച് കൊണ്ട് ഒരു ആൺകുട്ടിയുടെ വേഷം കെട്ടുന്നു. നിന്റെ തുറന്നിട്ട അലമാരകളിൽ നിന്ന് മുട്ടോളമെത്തുന്ന ഒരു ടി ഷർട്ടിലേക്ക് മാറിക്കൊണ്ട്, കട്ടിൽത്തലയിൽ ചാരിക്കൊണ്ട് ഞാൻ …\nപൊടിക്കാറ്റിന് ശക്തി കൂടുകയായിരുന്നു.ഫ്രഞ്ച് പടം അവസാനിച്ച് ‘എൻഡ് ലെസ്സ് ലവ്’ എന്നെഴുതികാണിക്കുമ്പോൾ ലാപ്‌ടോപ്പ് നീക്കി വച്ച് കൊണ്ട് നീ കട്ടിലിലേക്ക് മലർന്നു. എന്റെ ഇരട്ട നീ എന്ന് സ്ഥാപിക്കാൻ മാത്രമായി ഞാൻ നിന്റെ കാക്കപ്പുള്ളിയിൽ ഒന്ന് തൊട്ടു.നീ ന്റേതിലും.മറ്റെവിടെയെങ്കിലും എന്തെങ്കിലും തെളിവുകൾ?കൂടുതൽ സാധ്യതകൾ? അതേപ്രതി ഞാൻ ചിന്തിക്കുമ്പോൾ,സിദ്ധാർത്ഥാ, നീ, തോന്നലുകളിലൂടെ വിനിമയം ചെയ്യുന്നവൻ, എന്റെ (അല്ല ടി ഷർട്ട് നിന്റേതായിരുന്നുവല്ലോ) ടി ഷർട്ട് നീ ഊരിയെടുത്തു.കൈകൾ മുകളിലേക്ക് ഉയർത്തുമ്പോൾ നീ എന്റെ നെഞ്ചിൽ, ഹൃദയത്തിനു മുകളിലായി പൊള്ളലിന്റെ പാട് കണ്ടു.അപ്പോൾ നെഞ്ചിലെ നീലരോമം നീക്കിക്കൊണ്ട് നീ, നിനക്കും ഉണ്ട് കുട്ടിക്കാലത്തു എണ്ണ വീണു പൊള്ളിയൊരു പാടെന്നോ മറ്റോ പറയാൻ തുടങ്ങി. പൂത്തിരി കത്തിച്ചു നീ നെഞ്ചിലേക്ക് പിടിച്ചെന്നും, വെളിച്ചത്തിന്റെ പൊട്ടിത്തെറികൾ നിന്നെ എന്നും ആകർഷിച്ചിരുന്നെന്നും പിന്നെ പഠനമുറിയുടെ ഇരുട്ടിൽ ചെന്നിരുന്നു നീ നെഞ്ചിലെ തീ ഊതിക്കെടുത്തിയെന്നും അകാലത്തിൽ അണഞ്ഞ തിരിനക്ഷത്രങ്ങൾ പോൽ ചുവന്നു കറുത്ത പാടുകൾ അവിടെ പ്രത്യക്ഷപ്പെട്ടുവെന്നും…\nസിദ്ധാർത്ഥൻ,നമുക്കറിയാമായിരുന്നു;സാദൃശ്യങ്ങളുടെ വികര്ഷണം കൊണ്ട് നമ്മൾ രണ്ടായി പോയവരെന്ന്.\nനമ്മൾ കട്ടിലിൽ കമിഴ്ന്നു കിടക്കുന്നൊരു ഉച്ച. മുറിയിലെ വെളിച്ചം നീ കെടുത്തി.കൺപോളകൾ പിടച്ചു തുറക്കുന്ന വേഗത്തിൽ ഒരൊറ്റ ചരട് നീക്കി കൊണ്ട് കിടപ്പു മുറിയുടെ ജാലകമറകൾ നീ നിവർത്തിയിട്ടു.വെളിച്ചത്തെ നീ അൽപനേരം മറച്ചു പിടിച്ചു. പുറത്ത് പകലാണ്.അകത്താകട്ടെ കൂരിരുട്ടും.\nഎനിക്ക് തോന്നി.സിദ്ധാർത്ഥൻ, നമ്മൾ ആഴസമുദ്രത്തിന്റെ അടിത്തട്ടിൽ കൊടും നീല ഇരുട്ടിലാണെന്ന്. നിന്റെ നീണ്ട വിരലുകൾ ഇഴഞ്ഞു വന്നെന്നെ തഴുകി നിന്നു. ‘സിദ്ധാർത്ഥൻ, വഴുകുന്നൊരു മൽസ്യം പോലെ നിന്റെ ശരീരം എന്നെ തെന്നി നീങ്ങി മുട്ടുന്നു. നമ്മൾ ആഴത്തിന്റെ ആന്ധ്യം പൂണ്ട ഇരുട്ടിൽ ചെളിയിൽ പതിഞ്ഞു കിടക്കുന്ന രണ്ടു കടൽജീവികളാണ് ?’\n‘ആർ ദി species സെയിം? ‘\nശരിയാണ്.ഒന്നിൽ നിന്നുണ്ടായതെങ്കിലും രണ്ടു സ്പീഷ്യസിലേക്ക് പരിണമിക്കുന്ന ആദിമകാലജീവികൾ.നമ്മുടെ വിഷാദം തളം കെട്ടിയ കടലിന്റെ നീല കിടക്കവിരി.അത് ചുളിയുന്നു.ഇളകുന്നു.കുഴഞ്ഞു മറിയുന്നു.ഒടുവിൽ തലയിണയുടെ തടങ്ങളിൽ നാം ഒരുമിച്ചു ചിതറുന്നു.\nസിദ്ധാർത്ഥൻ, എ സി യുടെ തണുപ്പ് നിനക്ക് താങ്ങാനാകുമായിരുന്നില്ല .ഞാൻ ആകട്ടെ മലർന്നു മുലക്കണ്ണുകൾ മച്ചിലേക്ക് തുറിച്ചു കൊണ്ട് വെന്റിൽ നിന്നു ചരിഞ്ഞു പരക്കുന്ന കുളിർമയിലേക്ക് വിരലുകൾ എത്തുകയായിരുന്നു.\nഎൻഡ് ലെസ്സ് ലവ് എന്നാൽ എന്താണ്?\nഒന്നിൽ നിന്നു രണ്ടായി പിളർന്ന് മാറി, ഒരു കോശത്തിൽ നിന്നു പിളർന്നു രണ്ടു വിഭിന്ന ജീവികളായി വളർന്നു പരിണമിച്ചവർ തമ്മിലുള്ള ആകർഷണം ? അത് എൻഡ് ലെസ്സ് ലവ് ആണോ?\nവേനലുകൾ നഷ്ടപ്പെട്ട് കൊഴിഞ്ഞു.കിടപ്പു മുറിയുടെ കൃതിമ കുളിർകാലങ്ങൾക്ക് അറുതി വരുത്താനെന്നോണം മഞ്ഞു കാലം എത്തുകയായിരുന്നു.ഇലകൾ ഇറുന്ന് പോയ മരങ്ങൾക്ക് മുകളിൽ വെള്ള ദേശാടനപക്ഷികൾ വരി വച്ച് പറന്നു.അവ പോയ വഴി ഉതിർന്നു വീണേക്കാവുന്ന തൂവലുകൾക്കായി നമ്മൾ മട്ടുപ്പാവിൽ കാത്തു നിന്നു. ഒരിറ്റു തുള്ളി പോലും അടർന്നു വീണില്ല. തണുത്തു മരച്ച ദില്ലിയാകാശത്തിൽ പുകമറകൾക്കു പിന്നിലായ് ഒരു പിടി നക്ഷത്രങ്ങൾ സൂചിമൊട്ടു പോലെ പ്രകാശിയ്ക്കുമ്പോൾ നീ എന്നെ അറിയിച്ചു, ‘അമ്മ വരുന്നു.’\nഎന്റെ മുഖസാദൃശ്യമുള്ള നിന്റെ അമ്മ.\nഅമ്മ നേർത്ത വെയിൽചൂടിലൂടെ എയർപോർട്ട് റോഡ് മുറിച്ചു കടന്ന് എനിക്കരികിലേക്ക് വന്നു. അമ്മയുടെ മൂക്കുത്തി സൂര്യകാന്തി തിളങ്ങി. വെയിലിൽ അത് വെട്ടി മിന്നി.അതിന്റെ മിനുപ്പിലേക്ക് നോക്കുമ്പോൾ അമ്മ എന്റെ താടിയ്ക്കു പിടിച്ചോമനിച്ചു.അമ്മയുടെ നേരങ്ങളിൽ നീയും ഞാനും നീല കുഷ്യൻ കസേരകളിൽ രണ്ട് അനുസരണക്കുട്ടികളെ പോലിരുന്നു. ഒരു തീന്മേശയുടെ അപ്പുറവും ഇപ്പുറവും ഇരുന്നു കൊണ്ട് ചോറും കറിയും പങ്കു വച്ചു. അമ്മ ആർക്ക് കൂടുതൽ വിളമ്പി എന്ന് നീ ചിലപ്പോളൊക്കെ സംശയിച്ചിരുന്നു.\nനേർത്ത മഞ്ഞിന്റെ വൈകുന്നേരങ്ങളായിരുന്നു. നമ്മൾ അമ്മയ്‌ക്കൊപ്പം പൂന്തോട്ടങ്ങളുടെ ചുറ്റുവഴികളിലൂടെ നടന്നു. കല്ല് പാകിയ വഴിത്താരയിലൂടെ മഞ്ഞു കാലത്ത് കിന്നരിത്തൊപ്പികളണിഞ്ഞു കൊണ്ട് നടപ്പിനിറങ്ങിയ സ്‌കൂൾകുട്ടികളുടെ ഉത്സാഹം നമുക്കുമുണ്ടായിരുന്നു.\n‘അമ്മേ ,ഇതാണ് പോപ്പി പൂക്കൾ.ചുവന്ന പട്ടിന്റെ ചിറകുകളുള്ള കറുത്ത കണ്ണുകൾ…’ ഇതളുകൾ നിറം മങ്ങിയ ഒരു പോപ്പിപ്പൂവിന്റെ ഒറ്റക്കണ്ണിലേക്ക് നോക്കി ഞാൻ നിന്നു.’ആരെ നീ പ്രേമിക്കുന്നു’വെന്നു നീ ചോദിച്ചു.കണ്ണാടിയുടെ തുണ്ട് പോലെ മൂർച്ചയുള്ളതും എന്നാൽ തരളവും അബലവുമായ ബാലിശപ്രേമങ്ങളെ കേൾക്കെ, നീ പൊട്ടി ചിരിച്ചു. അമ്മ നമുക്ക് പിന്നിലാണ് നടന്നത്. അമ്മ, നമ്മൾ ചിരിക്കുന്നത് മാത്രം കേട്ടു.\nവേനൽ തിരികെ എത്തുമ്പോൾ അമ്മ മടങ്ങുകയായിരുന്നു.മരങ്ങളിൽ ഇലകൾ പൊടിച്ചു തുടങ്ങിയിരുന്നു. വേലിത്തലപ്പിൽ കാട്ടു പൂക്കളുടെ അധിനിവേശകാലം.പിന്നെയും നമ്മൾ വിയർത്തു കൊണ്ട് ലിവിങ് റൂമിൽ നിന്ന് കിടപ്പു മുറിയിലേക്ക് അഭയം പ്രാപിച്ചു. വിളക്കുകൾ അണഞ്ഞ് ഇരുട്ട് മൂടുകയായിരുന്നു.ഞാൻ നിനക്ക് അരികിലേക്ക് നീങ്ങി – ഇളിച്ച ചിരിമുഖം ഉള്ളൊരു ഏകാന്ത മൽസ്യമായ് ചിറകുകൾ ഇളക്കിക്കൊണ്ട് ഞാൻ നിന്നെ ചുറ്റിപ്പറ്റി. മുൻപേ വന്നു പോയ വേനലിലെ പോലെ തന്നെ,കമിഴ്ന്നു കിടന്നുകൊണ്ട് നിന്റെ പാദങ്ങളിൽ ഞാൻ തല ചേർത്തു വച്ചു.പെരുവിരലിൽ അരുമമായ് കൊത്തി നോവിച്ചു.\nവെന്റിലേറ്റർ ഹോളിലൂടെ അരിച്ചിറങ്ങിയ പകൽവെളിച്ചത്തിന്റെ കൂർത്ത സൂചി എന്റെ കണ്ണുകളെ നോവിച്ചു. കണ്ണുകൾ അടച്ചു പൂട്ടിക്കൊണ്ട് ഞാൻ നിന്നെ ഇരുട്ടിന്റെ പടുതികളിലേക്ക് വലിച്ചിട്ടു. പൊടുന്നനെ നീ വെളിച്ചത്തെ ആശ്ലേഷിക്കുന്നു.ജനാലമറകൾ നീക്കി പകലിനെ ക്ഷണിച്ചിരുത്തുന്നു. അരണ്ട നിറങ്ങളിലേക്കത് മടങ്ങിയകലുമ്പോൾ ഇടനാഴികളിൽ നീ നിയോൺ വിളക്കു മാലകൾ തെളിയ്ക്കുന്നു. അനന്ത സംഖ്യകളിലേക്ക് പരിവർത്തനപ്പെടാനും, വെളിച്ചം ചിതറിയ ഉപരിതലത്തിലേക്ക് നീന്താനും തുടങ്ങുകയായിരുന്നു നീ.\nഎങ്കിലും, നീ ഇടയ്ക്കിടെ മടങ്ങിവന്ന് ഇരുട്ടിന്റെ ചുഴിയിൽ,റോന്തുകളിൽ എനിക്കൊപ്പം നീന്തി.\nഎങ്കിലും ഞാൻ അറിഞ്ഞു; നീ ഒരുങ്ങുകയാണെന്ന്, മടക്കമില്ലാത്ത യാത്രയ്ക്ക്, ഒടുക്കമില്ലാത്ത പകലിന്റെ ഭൂമികയിലേക്ക്.\nഒടുവിലൊരു ഫ്രഞ്ച് ചലച്ചിത്രം; പാതിയിൽ അതിനെ ഉപേക്ഷിച്ചു കൊണ്ട് നീണ്ട സംഭാഷണത്തിനായി മുറിയ്ക്കു പുറത്തേക്ക് നീ ചെല്ലുമ്പോൾ വേനൽ ഒടുങ്ങുന്നത് ഞാൻ അറിഞ്ഞു. മഴയുടെ നേർത്ത തുണ്ടുകൾ എന്റെ കൺതടങ്ങളിൽ കുതിർന്നൊട്ടി. നിന്റെ വിവാഹം നിശ്ചയിച്ചിരുന്നു.\nനേരിയ തണുപ്പുള്ള മഴക്കാലത്ത് ഒരു സായാഹ്നം, നനഞ്ഞ മുടി തോർത്തിക്കൊണ്ട് നീ വാതിൽ തുറന്നു. പരിണാമപ്രക്രിയയ്ക്ക് വിധേയപ്പെടുന്ന, മത്സ്യത്തിൽ നിന്നു കൂർമത്തിലേക്ക് മൊഴി മാറുന്ന ജാള്യത്തിൽ നീ എനിക്ക് നേരെ പുഞ്ചിരിയ്ക്കുകയായിരുന്നു. ഞാൻ നിന്റെ അറ്റു വീണ സ്ഫടിക ചിറകുകളെ വാങ്ങി ഓമനിച്ചു. മുതുകിനു കടുപ്പം വന്നു ഭാരമേറുന്നതിൽ നീ പരിഭവിച്ചു. ഈ പ്രക്രിയയിൽ അത് സർവ സാധാരണമെന്നു ഞാൻ ഓർമിപ്പിച്ചു. ജലോപരിതലത്തിൽ, കടും നിറ വെളിച്ചം നിന്നെ ഭയപ്പെടുത്തിയെന്ന് നീ പരിഭവിച്ചു.ആശങ്കപ്പെട്ടു കൊണ്ട് തിരികെ എത്തുമ്പോൾ ഞാൻ നിന്നെ ആശ്വസിപ്പിയ്ക്കുയായിരുന്നു.\n‘മടങ്ങി പോകുക.വെളിച്ചം നിന്റെ കണ്ണുകളെ വേദനിപ്പിക്കും.എങ്കിലും പോകുക.’\n‘ഈ വേദനകൾ നിനക്കെങ്ങനെ അറിയാം ?’\n‘ഞാൻ വെളിച്ചത്തെ സ്വപ്നം കാണുമായിരുന്നുവല്ലോ. കിനാകാഴ്ചകളിൽ, എന്റെ കണ്ണുകളെ വെളിച്ചം കുത്തി വേദനിപ്പിച്ചിരുന്നു.’\nസിദ്ധാർത്ഥൻ , ഞാൻ നിന്റെ വീടിന്റെ കോണി ഇറങ്ങി മുറ്റത്തു നിന്നു.പതിവ് പോലെ, ഒരു മാതളത്തിന്റെ ഇല പറിച്ചു കൊണ്ട്… മധുമാലതി പടർപ്പിന്റെ ഒരു കുല അടർത്തു കൊണ്ട്… അതിന്റെ വിളറിത്തൊഴിഞ്ഞ പൂവുകളിലേക്ക് പകൽ വാടി മറയുന്നത് കണ്ടു കൊണ്ട്…\nസിദ്ധാർത്ഥൻ, ഇപ്പോൾ നിന്റെ കയ്യിൽ മുല്ലപ്പൂവിന്റെ വെളുപ്പ് നിറയുന്നു.കൈത്തലങ്ങളിൽ മുല്ലപ്പൂമണം ചതഞ്ഞു ചേരുന്നു. ആഴചേറിന്റെ ഗന്ധം വിട്ടകന്നു, ഉപരിതലത്തിലേക്ക് ചെന്ന് വെളിച്ചമുണ്ട് കൊണ്ട് നീ കരയിലേക്ക് ഇറങ്ങി നടന്നു മറയുന്നത്, ഞാൻ അറിയുന്നു.\n‘ക്ഷയാത് ത്രായതേ ഇതി ക്ഷേത്രാ!’ (ക്ഷയത്തിൽ നിന്ന് ത്രാണനം ചെയ്യിക്കുന്നത് എന്താണോ അത് ക്ഷേത്രം.)\nക്ഷേത്രത്തിന്റെ പാദശില ചവിട്ടിക്കടന്നുകൊണ്ട് വധുവിന്റെ കൈ പിടിച്ചു ചുറ്റെടുത്ത് കൊണ്ട് നീ നടന്നകലുമ്പോൾ ഇരുട്ടിൽ, ഇരുട്ടിന്റെ ഒടുവിലത്തെ ഒഴുകുന്ന പടിയിൽ, നിന്റെ നീലവിരിയുടെ ഞൊറിവുകളിലേക്ക് ഞാൻ മുഖം പൂഴ്ത്തി.കമിഴ്ന്നു കിടന്നു കൊണ്ട് ഞാൻ കൊതിച്ചു. ലിച്ചി പഴച്ചാറ്.\nവിനിമയത്തിന്റെ തുരങ്കവാതിൽ നീ എന്നേക്കുമായി അടച്ചിരുന്നു. ലോകത്തിന്റെ പരിണാമ നിയമം ആണതെന്നു നമ്മൾ അറിഞ്ഞിരുന്നു. പരിണാമത്തിന്റെ നിയമങ്ങൾ കർക്കശമായിരുന്നു. നമുക്ക് മറികടക്കാൻ സാധിക്കില്ല തന്നെ.\nഓ ! വംശ നാശം സംഭവിച്ച അനേകം ജലജീവികളുടെ പുസ്തകത്തിലേക്ക്, ഞാൻ എഴുതിച്ചേർക്കപെടുകയാണ്.\nസിദ്ധാർത്ഥൻ, Oxymoron-കളുടെ കൗതുക ഡിക്ഷനറിയിൽ ഞാൻ നിന്നെ പറ്റിച്ചേരുന്നു. അറ്റു പോകാനാകാതെ അസംബന്ധമായൊരു വിരോധഉക്തിയുടെ തുറുങ്കിൽ ഞാൻ പിടയുകയാണ്.


ശരീരഭാഗങ്ങളിൽ കാണുന്ന മുള്ള് പോലുള്ള കുരുക്കൾ... ഇതു വരാനുള്ള കാരണങ്ങളും പരിഹാരമാർഗങ്ങളും...\nശരീരഭാഗങ്ങളിൽ കാണുന്ന മുള്ള് പോലുള്ള കുരുക്കൾ… ഇതു വരാനുള്ള കാരണങ്ങളും പരിഹാരമാർഗങ്ങളും…\nസ്ത്രീകളിലും പുരുഷന്മാരിലും പ്രത്യേകിച്ച് ചെറുപ്പക്കാരിൽ വളരെ കോമൺ ആയിട്ട് കാണുന്ന ഒരു പ്രശ്നമാണ് കൈകളിലും മുതുകിനെ ഭാഗത്തും ചെറിയ കുരുക്കൾ കാണുന്ന ഒരു അവസ്ഥ. ഇത് നമ്മൾ ഒന്നു തൊട്ടു നോക്കിയാൽ ശരീരത്തെ മണലുകൾ വിതറിയ പോലെ കുരുക്കൽ കാണുന്ന ഒരു അവസ്ഥ. ചിലർക്ക് ഇത് ചുവന്ന നിറത്തിൽ കാണാം. ചിലർക്ക് ഇത് കറുത്തനിറത്തിൽ കാണാം.\nപ്രത്യേകിച്ച് യുവാക്കൾക്ക് എല്ലാം തന്നെ ഷർട്ട് പൊതുസ്ഥലത്തുവെച്ച് അഴിക്കാൻ പറഞ്ഞാൽ ഇവർ ഷർട്ട് അഴുക്കില്ല കാരണം മുതുകിൽ നിറയെ കുരുക്കൾ ആയിരിക്കും. പെൺകുട്ടികൾക്ക് സാധാരണയായി കൈകളിലെ ഇരുവശത്തും ഇതുപോലെ കാണാറുണ്ട്. അതുകൊണ്ട് ഇവർക്ക് കൈ മറക്കുന്ന ഡ്രസ്സുകൾ മാത്രമേ ഇടാൻ സാധിക്കുകയുള്ളൂ.\nഇത് വളരെ കോമൺ ആയിട്ട് കാണുന്ന ഒരു അവസ്ഥയാണ്. അതേപോലെ തന്നെ പലർക്കും ഇന്ന് യുവാക്കളിൽ ബട്ടക്സ് ഭാഗത്ത് ചെറിയ മുള്ളുകൾ പോലുള്ള കുരുക്കൾ കാണുന്ന അവസ്ഥ. ഇത് പലർക്കും എന്ത് ചെയ്യണം എന്ന് അറിയില്ല.. ഇത് ഡോക്ടർമാരെ കാണിച്ചാൽ അവർ തൽക്കാലത്തേക്ക് ഉള്ള മരുന്നുകൾ കൊടുക്കും.\nവീണ്ടും ഈയൊരു അവസ്ഥ വിട്ടുമാറാതെ വരും. ചിക്കൻ സ്കിൻ എന്ന് വിളിക്കുന്ന വളരെ കോമൺ ആയ കാണുന്ന ഒരു അവസ്ഥയാണിത്. എന്തുകൊണ്ടാണ് ഇത്തരത്തിൽ ഇത് കോമൺ ആയി വരുന്നത്. നമ്മുടെ ചർമ്മത്തിന് പുറത്ത് ഒരു പ്രൊട്ടക്ട് ആയി നിൽക്കുന്ന ഒരു പ്രോട്ടീൻ ഉണ്ട്. ഇതാണ് നമ്മുടെ സ്കിന്നിൽ നമുക്ക് പ്രത്യേകിച്ച് ഒരു ഇന്ഫക്ഷന്സ് ഒന്നും വരാതെ നമ്മുടെ സ്കിൻ സംരക്ഷിക്കുന്നത്. സ്കിൻ മാത്രമല്ല നമ്മുടെ മുടിയിലും ഈ കരാറ്റിൻ തന്നെയാണ് കൂടുതലും ഉള്ളത്…


‘വോഗ് മാഗസിന് വേണ്ടി ഗ്ലാമറസ് ലുക്കിൽ ദുൽഖറിന്റെ നായിക നടി കാർത്തിക..’ - OMF Media Live\nCelebrities Celebrity Photos ‘വോഗ് മാഗസിന് വേണ്ടി ഗ്ലാമറസ് ലുക്കിൽ ദുൽഖറിന്റെ നായിക നടി കാർത്തിക..’\nമലയാള ചലച്ചിത്ര നടിയാണ് കാര്‍ത്തിക മുരളീധരന്. പ്രശസ്ത ഛായാഗ്രാഹകന് സികെ മുരളീധരന്റെ മകളാണ് കാര്‍ത്തിക മുരളീധരന്. ബാംഗ്ലൂര് സൃഷ്ടിസ്‌കൂള് ഓഫ് ആര്‍ട്‌സില് ബിരുദം ചെയ്തുകൊണ്ടിരിക്കുന്നതിനിടയിലാണ് സിനിമയില് അവസരം ലഭിച്ചത്.\nദുല്‍ഖര് സല്‍മാന് നായകനായി എത്തിയ സിഐഎ ആണ് അഭിനയിച്ച ആദ്യ ചിത്രം. ഈ ചിത്രത്തിനുശേഷം മമ്മൂട്ടി നായകനായി എത്തിയ അങ്കിള് എന്ന ചിത്രത്തില് പ്രധാന കഥാപാത്രത്തെ അവതരിപ്പിച്ചു.\nമുംബൈയിലാണ് കാര്‍ത്തിക മുരളീധരൻ താമസിക്കുന്നത്. അടുത്തിടെ ശരീ ര ഭാരം കുറച്ച് കിടിലന് ലുക്കില് കാര്‍ത്തിക ആരാധകര്‍ക്ക് മുന്നില് എത്തിയിരുന്നു. ഇതോടൊപ്പം തന്നെ തന്റെ വെ യ്റ്റ് ലോ സ് ജേര്‍ണിയും താരം കുറച്ചു നാളുകള്‍ക്കു മുന്‍പ് പങ്കു വച്ചിരുന്നു.\nചെറുപ്പകാലം മുതല് ബോ ഡി ഷെ യ്മി ങ്ങിനു ഇ ര യായ ഒരാളാണ് താനെന്നും തന്റെ ശരീരത്തെ താന് മനസിലാക്കിയ സമയമാണ് വഴിത്തിരിവായെന്നും കാര്‍ത്തിക പറഞ്ഞിരുന്നു സോഷ്യൽ മീഡിയയിൽ സജീവമാണ് താരം. ഫോട്ടോസ് എല്ലാം തന്നെ പങ്കുവെക്കാറുമുണ്ട്.\nഇപ്പോഴിതാ സോഷ്യൽ മീഡിയയിൽ വൈറൽ ആകുന്നത് താരത്തിന്റെ പുത്തൻ ഫോട്ടോസ് ആണ്. വോ ഗ് മാഗസിന് വേണ്ടി നടത്തിയ ഒരു ഡോക്യൂമെന്ററി ഷൂ ട്ടിലെ ഫോട്ടോയാണ് പോസ്റ്റ് ചെയ്തിരിക്കുന്നത്. ചുവപ്പ ഡ്രസിലാണ് താരം ഉള്ളത്. നിരവധി പേരാണ് ലൈക്കും കമ്മെന്റുമായി എത്തിയത്.\nPrevious articleനിങ്ങളുടെ സ്വപ്നങ്ങൾ പറയരുത്! കാണിച്ച് കൊടുക്കണം; ചിത്രങ്ങൾ പങ്കെവെച്ചു ശാലിൻ\nNext article‘നാല്പതാം വയസ്സിൽ 25-കാരിയുടെ ലുക്കിൽ നടി’ – ഫോട്ടോസ് കാണാം


വീര്‍പ്പുമുട്ടി ജയിലുകള്, തടവുകാര് തമ്മില്‍ത്തല്ലുന്നു | JAil\nവീര്‍പ്പുമുട്ടി ജയിലുകള്, തടവുകാര് തമ്മില്‍ത്തല്ലുന്നു\n# കോവളം രാധാകൃഷ്ണന്\nPublished: Oct 10, 2017, 01:00 AM IST\nതിരുവനന്തപുരം: തടവുകാരുടെ ബാഹുല്യംമൂലം സംസ്ഥാനത്തെ ജയിലുകള് വീര്‍പ്പുമുട്ടുന്നു. പരിധിയില് കൂടുതല് പേരെ പാര്‍പ്പിച്ചിരിക്കുന്നതുമൂലം തടവുകാര് തമ്മിലുള്ള സംഘര്‍ഷങ്ങളും ഏറുന്നു.\nകഴിഞ്ഞയാഴ്ച തിരുവനന്തപുരം സെന്‍ട്രല് ജയിലില് രണ്ടു തടവുകാര് തമ്മില്‍ത്തല്ലിയതിനുകാരണം കൂര്‍ക്കംവലിയാണ്. ഒരാളുടെ കൂര്‍ക്കംവലികാരണം സഹതടവുകാരന് ഉറങ്ങാനായില്ല. സഹികെട്ട് ഇയാള് മറ്റേയാളെ കൈയേറ്റം ചെയ്തു. ഒപ്പമുണ്ടായിരുന്ന മറ്റ് തടവുകാരാണ് ഇരുവരെയും പിടിച്ചുമാറ്റിയത്.\nതടവുകാരുടെ എണ്ണം കൂടിയതോടെ ഇവര് തമ്മിലുള്ള സംഘര്‍ഷവും വര്‍ധിച്ചു. പലപ്പോഴും ഇത്തരം സംഭവങ്ങള് പുറത്തറിയാറില്ല. പുറത്തറിഞ്ഞാല് പരോള് ലഭിക്കാന് തടസ്സമാകും.\nതിരുവനന്തപുരം സെന്‍ട്രല് ജയില്\n* 720 തടവുകാരെ പാര്‍പ്പിക്കാനുള്ള ശേഷി. ഉള്ളത് 1300 പേര്.\nഒരു തടവുകാരനുവേണ്ടിയുള്ള സെല്ലില് ആറുപേര്. മൂത്രമൊഴിക്കുന്നതും ഭക്ഷണം കഴിക്കുന്നതും ഇതിനകത്തുതന്നെ. സെല്ലില് കൂടുതല് തടവുകാരെ പാര്‍പ്പിക്കുന്നത് സാക്രമികരോഗം പകരാന് ഇടയാക്കുന്നുണ്ട്. രാത്രി കിടക്കുമ്പോള് ഒരാളുടെ കാല് മറ്റൊരാളുടെ ദേഹത്ത് മുട്ടുന്നതും കൈ തട്ടുന്നതും അടിപിടിക്ക് കാരണം.\n* ശിക്ഷിക്കപ്പെട്ട തടവുകാരെ പാര്‍പ്പിക്കുന്ന ബാരക്കില് 35 പേര്. 20 പേരെ പാര്‍പ്പിക്കാന് ശേഷി.\n* 10 ശതമാനത്തോളം പേര്‍ക്ക് മാനസികാരോഗ്യ പ്രശ്‌നങ്ങള്. ഇവരും ഒറ്റസെല്ലില്.\n* 36 ജയിലുകള്. 6200 തടവുകാരെ പാര്‍പ്പിക്കാന് സൗകര്യം. ഉള്ളത് 7621 പേര്. നാലായിരത്തോളം വിചാരണത്തടവുകാര്. ജയില്‍ചട്ടപ്രകാരം ഒരു തടവുകാരന് 3.72 ചതുരശ്ര മീറ്റര് സ്ഥലം വേണം.\nഏറ്റവും കൂടുതല് തടവുകാരെ പാര്‍പ്പിച്ചിട്ടുള്ളത് തലസ്ഥാന ജില്ലയിലാണ്- 410 പേര്. ഏറ്റവും കുറവ് പത്തനംതിട്ടയില്- 59 പേര്. വനിതാ ജയിലുകള് ഒഴിച്ചുള്ള ജയിലുകളിലെല്ലാം അനുവദനീയമായതിനേക്കാള് കൂടുതലാണ് തടവുകാരുടെ എണ്ണം. അഞ്ച് ജയിലുകളുടെ നിര്‍മാണം തുടങ്ങിയെങ്കിലും ഇതുവരെ പൂര്‍ത്തിയായിട്ടില്ല. തൃശ്ശൂരില് ഹൈ സെക്യൂരിറ്റി ജയില്, ഇരിങ്ങാലക്കുട, മലപ്പുറത്തെ തവന്നൂര്, ഇടുക്കിയിലെ മുട്ടം, പാലക്കാട്ടെ മലമ്പുഴ എന്നിവിടങ്ങളിലാണ് പുതിയ ജയിലുകള് തുറക്കുന്നത്. ഇവിടെയെല്ലാം കൂടി 2500 പേരെ പാര്‍പ്പിക്കാനുള്ള സൗകര്യമുണ്ടാകും.\nഡ്രൈവർ മദ്യലഹരിയിൽ; കൊക്കയിലേക്ക് ചരിഞ്ഞ ബസിന് താങ്ങായി മണ്ണുമാന്തിയന്ത്രം\nകലാലയങ്ങളിലും 29-ന് മിന്നലാക്രമണ ദിനാചരണവുമായി യു.ജി.സി.\nബെന്നി ബെഹനാനെ യു.ഡി.എഫ്. കൺവീനറായി നിയമിച്ചു\nഇ-വ്യാപാരത്തിൽ ജി.എസ്.ടി. പിടിമുറുക്കുന്നു\nകൂട്ടായ നേതൃത്വം പുതിയ പരീക്ഷണം; മുതിർന്ന നേതാക്കളിൽ വിശ്വാസമർപ്പിച്ചു


വാക്സീൻ വിതരണത്തിന് തയ്യാറെടുത്ത് രാജ്യം; ശീതീകരിച്ച ട്രക്കുകളില് കോവിഡ് വാക്സീന് ആദ്യ ലോഡ് പുണെയില് നിന്ന് പുറപ്പെട്ടു,കേരളത്തിന് ആദ്യ ബാച്ചിൽ 4.35 ലക്ഷം ഡോസ് വാക്സിൻ… | Malayalam UK\nവാക്സീൻ വിതരണത്തിന് തയ്യാറെടുത്ത് രാജ്യം; ശീതീകരിച്ച ട്രക്കുകളില് കോവിഡ് വാക്സീന് ആദ്യ ലോഡ് പുണെയില് നിന്ന് പുറപ്പെട്ടു,കേരളത്തിന് ആദ്യ ബാച്ചിൽ 4.35 ലക്ഷം ഡോസ് വാക്സിൻ…\nJanuary 12 04:11 2021 by News Desk 6\tPrint This Article\nരാജ്യത്ത് വിതരണത്തിന് മുന്നോടിയായി സംസ്ഥാനങ്ങളിലേക്ക് വാക്സീൻ കയറ്റി അയച്ച് തുടങ്ങി. കൊവിഷീൽഡിന്റെ ആദ്യ ലോഡുകൾ പൂണെ സീറം ഇൻസ്റ്റിറ്റിയൂട്ടിൽ നിന്ന് പുറപ്പെട്ടു. താപനില ക്രമീകരിച്ച മൂന്നു ട്രക്കുകളിലാണ് വാക്സീൻ കൊണ്ടുപോകുന്നത്. ചെന്നൈ അടക്കം നാലു പ്രധാന ഹബ്ബുകളിൽ വാക്സീൻ ഇന്നെത്തും.\nട്രക്കുകളിൽ നിന്ന് വിമാനത്താവളങ്ങളിലെത്തിച്ച ശേഷം വിതരണ ഹബ്ബുകളിലേക്ക് വിമാനമാർഗം എത്തിക്കുവാനാണ് പദ്ധതി. അവിടെനിന്നാണ് എല്ലാ സംസ്ഥാനങ്ങളിലേക്കും വിതരണം ചെയ്യുക.ആദ്യ ലോഡ് എയർ ഇന്ത്യാ കാർഗോ വിമാനത്തിൽ അഹമ്മദാബാദിലേക്കാണ്. മുംബൈയിലേക്ക് റോഡ് മാർഗവും വാക്സീൻ കൊണ്ടു പോവും.\nജനുവരി 16 മുതലാണ് രാജ്യത്ത് വാക്സീൻ കുത്തിവയ്പ്പ് തുടങ്ങുന്നത്. ആദ്യഘട്ടത്തിൽ വാക്സീൻ വിതരണ ചെലവ് മുഴുവൻ കേന്ദ്രം വഹിക്കുമെന്ന് പ്രധാനമന്ത്രി അറിയിച്ചിരുന്നു. പതിനൊന്ന് കോടി ഡോസ് കൊവിഷീല്‍ഡ് വാക്സീനുള്ള പര്‍ച്ചേസ് ഓര്‍ഡറാണ് കേന്ദ്രം സെറം ഇന്‍സ്റ്റിറ്റ്യൂട്ടിന് നല്‍കിയിരിക്കുന്നത്.\nശനിയാഴ്ച മുതല് തുടങ്ങുന്ന ആദ്യ ഘട്ടത്തില് മൂന്ന് കോടി കൊവിഡ് മുന്നണി പോരാളികള്‍ക്ക് വാക്സിന് നല്‍കും. രണ്ടാംഘട്ടത്തില് 50 വയസിന് മുകളിലുള്ളവര്‍ക്ക് നല്‍കും.\nകേരളത്തിന് ആദ്യ ബാച്ചിൽ 4.35 ലക്ഷം ഡോസ് വാക്സിൻ\nകേരളത്തിന് ആദ്യബാച്ചില് 4,35,500 ഡോസ് വാക്സീന് ലഭിക്കുമെന്നു കേന്ദ്ര ആരോഗ്യമന്ത്രാലയം അറിയിച്ചു. 3,59,549 ആരോഗ്യപ്രവര്‍ത്തകരാണ് റജിസ്റ്റര് ചെയ്തിട്ടുള്ളത്. തമിഴ്നാടിന് 5.36 ലക്ഷം ഡോസ് കിട്ടും\nകോവിഡ് വാക്സീൻ വിഷയത്തിൽ കേന്ദ്ര സർക്കാരിനെതിരെ രൂക്ഷവിമർശനവുമായി സുപ്രീംകോടതി\n30 വയസ്സിൽ താഴെയുള്ളവർക്ക് അസ്ട്രാസെനെക്ക വാക്‌സിന് ലഭിക്കില്ല. വിതരണം നിർത്തിവയ്ക്കാൻ തീരുമാനം. വാക്‌സിന് സ്വീകരിച്ചവരിൽ അപൂര്‍വ്വ ബ്ലഡ് ക്ലോട്ട് ഉണ്ടാകുന്നു. ആശങ്ക വേണ്ടെന്നും ആദ്യ ഡോസ് സ്വീകരിച്ചവർ രണ്ടാമത്തെ ഡോസും സ്വീകരിക്കണമെന്നും പ്രധാനമന്ത്രി


emalayalee.com - മാനസിക പീഡനം: പഞ്ചായത്ത് പ്രസിഡന്റ് കായലില് ചാടിയ സംഭവം; സിപിഎമ്മിനെതിരേ ബന്ധുക്കള്\nമാനസിക പീഡനം: പഞ്ചായത്ത് പ്രസിഡന്റ് കായലില് ചാടിയ സംഭവം; സിപിഎമ്മിനെതിരേ ബന്ധുക്കള്\nകൊച്ചി: എളങ്കുന്നപ്പുഴ പഞ്ചായത്ത് പ്രസിഡന്റ് വി.കെ.കൃഷ്ണന് (74) കായലില് ചാടിയ സംഭവത്തില് സിപിഎമ്മിനെതിരേ ആരോപണവുമായി ബന്ധുക്കള്. പാര്‍ട്ടിയില്‍നിന്‌നുള്ള മാനസിക പീഡനം മൂലമാണ് കൃഷ്ണന് ആത്മഹത്യക്ക് ശ്രമിച്ചതെന്ന് സഹോദരീ പുത്രന് രേണു പറഞ്ഞു. ചൊവ്വാഴ്ച രാത്രി ബോട്ടില്‍നിന്ന് കൊച്ചിക്കായലില് ചാടിയ കൃഷ്ണനായുള്ള തിരച്ചില് തുടരുകയാണ്.\nമികച്ച ഭൂരിപക്ഷത്തില് ജയിച്ചാണ് കൃഷ്ണന് പഞ്ചായത്ത് പ്രസിഡന്റായതെന്നും ഒരു ആരോപണം പോലും അദ്ദേഹത്തിനെതിരേ ഉണ്ടായിട്ടില്ലെന്നും കൃഷ്ണന്റെ അനന്തരവന് രേണു പറയുന്നു. എന്നാല്, പാര്‍ട്ടിയ്ക്കകത്തുനിന്നും പല സമ്മര്‍ദ്ദങ്ങളുമുണ്ടായി. പാര്‍ട്ടി യോഗങ്ങളില് മാനസികമായി പീഡിപ്പിച്ചിരുന്നു. ഇതാണ് ആത്മഹത്യ ചെയ്യാന് അദ്ദേഹത്തെ പ്രേരിപ്പിച്ചത്.\nകുടുംബത്തിന് സാമ്പത്തികമായി യാതൊരു പ്രശ്‌നവുമില്ല രേണു വ്യക്തമാക്കി. ചൊവ്വാഴ്ച രാത്രി ഏഴരയോടെയാണ് വൈപ്പിനില് നിന്ന് ഫോര്‍ട്ടുകൊച്ചിയിലേക്കുള്ള ഫെറി ബോട്ടില് നിന്ന് കൃഷ്ണന് കായലിലേക്ക് ചാടിയത്. ബോട്ടിലുണ്ടായിരുന്ന ഒരു യാത്രക്കാരനെ ആത്മഹത്യാ കുറിപ്പ് ഏല്‍പിച്ചിട്ടായിരുന്നു ചാടിയത്. പഞ്ചായത്ത് പ്രസിഡന്റായിരുന്ന കൃഷ്ണന് രണ്ടു മാസം മുമ്പ് അവിശ്വാസ പ്രമേയത്തിലൂടെ സ്ഥാനം നഷ്ടമായിരുന്നു.


എന്.എ കരുണാകരന് – Utharadesam\nNovember 13, 2020 Published Time: 7:53 PM\nമാങ്ങാട്: ദീര്‍ഘകാലം പ്രവാസിയായിരുന്ന മാങ്ങാട് അമ്പാപുരം ‘രാരീര’ത്തില് എന്.എ. കരുണാകരന് (കരുണന്-62) അന്തരിച്ചു.\nപരേതരായ അപ്പകുഞ്ഞിയുടെയും വെള്ളച്ചിയുടെയും മകനാണ്. ഭാര്യ: രാജശ്രീ. മക്കള്: ഡോ. രാജി, ഋത്തിക്. മരുമകന്: ഡോ. വിവേക്. സഹോദരങ്ങള്: ക്യാപ്റ്റന് കൃഷ്ണന് (മര്‍ച്ചന്റ് നേവി, മംഗളൂര്), ഉപേന്ദ്രന്(മര്‍ച്ചന്റ് നേവി, കാസര്‍കോട്), ദാമോദരന് (ഓവര്‍സീര്, ജലസേചന വകുപ്പ്, ഇടുക്കി), കമലാക്ഷി, ഇന്ദിര, ലക്ഷ്മി, അജിത, മീനാക്ഷി, ഉഷ.\nചെങ്കള പഞ്ചായത്തിലെ ഹോട്ടലുകളില് ആരോഗ്യവകുപ്പ് ഉദ്യോഗസ്ഥരുടെ മിന്നല് പരിശോധന; പഴകിയ ഭക്ഷണസാധനങ്ങള് പിടികൂടി\n75 കേസുകളില് എം.സി ഖമറുദ്ദീന്റെ അറസ്റ്റ് രേഖപ്പെടുത്തി; റിമാണ്ട് ചെയ്തത് 15 കേസുകളില്, 20 കേസുകളില് ഹൊസ്ദുര്‍ഗ് കോടതിയുടെ പ്രൊഡക്ഷന് വാറണ്ട്\nമുഹമ്മദ് ഷമീം ഉമരി അന്തരിച്ചു\nജോലിസ്ഥലത്തേക്ക് നടന്നുപോകുന്നതിനിടെ പന്നിയുടെ കുത്തേറ്റ് സെന്‍ട്രിംഗ് തൊഴിലാളി മരിച്ചു


എസ്.ഐയുടെ കൊലപാതകം: തീവ്രവാദ ബന്ധം പരാമര്‍ശിക്കാതെ എഫ്.ഐ.ആര്\nപ്രതികളെ എസ്.ഐ രഘു ബാലാജി നേരിട്ട് കണ്ടതായി എഫ്.ഐ.ആറില് പറയുന്നു.\n10 Jan, 2020 at 11:30 AM\nകളിയിക്കാവിളയില് സ്പെഷ്യല് എസ്.ഐയുടെ കൊലപാതകത്തില് തീവ്രവാദ ബന്ധം പരാമര്‍ശിക്കാതെ എഫ്.ഐ.ആര്. പ്രതികളെ എസ്.ഐ രഘു ബാലാജി നേരിട്ട് കണ്ടതായി എഫ്.ഐ.ആറില് പറയുന്നു. പ്രതികള്‍ക്കായി പൊലീസ് ലുക്കൌട്ട് നോട്ടീസ് പുറപ്പെടുവിച്ചു.\nകളിയിക്കാവിളയില് സ്പെഷ്യല് എസ്.ഐ വില്‍സണിനെ കൊലപ്പെടുത്തുന്നത് കളിയിക്കാവിള എസ്.ഐ രഘു ബാലാജി നേരില് കണ്ടെന്നാണ് എഫ്.ഐ.ആറില് പറയുന്നത്. രണ്ടംഗ സംഘമാണ് കൊല നടത്തിയത്. ഒരാള് വെട്ടുകയും രണ്ടാമത്തെ ആള് വെടിവെക്കുകയും ചെയ്തു. രഘു ബാലാജിയെ തോക്ക് ചൂണ്ടി ഭീഷണിപ്പെടുത്തിയാണ് പ്രതികള് രക്ഷപ്പെട്ടതെന്നും ഇവരെ കണ്ടാല് എസ്.ഐക്ക് തിരിച്ചറിയാനാകുമെന്നും എഫ്.ഐ.ആര് വിശദീകരിക്കുന്നു.\nഅതേസമയം പ്രതികളുടെ തീവ്രവാദ ബന്ധത്തെ കുറിച്ച് എഫ്.ഐ.ആറില് പരാമര്‍ശമില്ല. പ്രതികളായ തൌഫീഖ്, ഷെമീം എന്നിവര്‍ക്കായി ലുക്കൌട്ട് നോട്ടീസ് പുറപ്പെടുവിച്ചു. രാജ്യത്തെ എല്ലാ എയര്‍പോര്‍ട്ടുകളിലും തുറമുഖങ്ങളിലും ജാഗ്രതാ നിര്‍ദ്ദേശവും കൈമാറിയിട്ടുണ്ട്. അതേസമയം പ്രതികള് രക്ഷപ്പെട്ടോടിയിരിക്കുന്നത് കേരളത്തിലേക്കാണെന്ന് കന്യാകുമാരി എസ്.പി പറഞ്ഞു.\nപ്രതികളെ സഹായിച്ചു എന്ന സംശയത്തിന്‍റെ അടിസ്ഥാനത്തില് നാല് പേരെ പൊലീസ് കസ്റ്റഡിയിലെടുത്തു ചോദ്യം ചെയ്തു. രണ്ട് പേരെ പാലക്കാട് നിന്നും ഒരാളെ തിരുവനന്തപുരത്ത് നിന്നും അയൂബ്ഖാന് എന്നയാളെ തമിഴ്നാട്ടിലുമാണ് കസ്റ്റഡിയിലെടുത്തത്.


കഥ: അറവുതോപ്പ് | Aravuthoppu| shortstory| Rajesh Koyikkal| Mathrubhumi Books\nJan 1, 2020, 05:16 PM IST\nകറുകപ്പുറത്തുകാര്‍ക്ക് ഇഷ്ടം പോത്തിറച്ചിയാണ്. വെളിച്ചം വീഴുംമുന്‍പ് പോത്തിനെ അറക്കണം. ഇല്ലെങ്കില് പള്ളിയില് പോകുന്നവര് ദോഷം പറയും. തിന്നാനാണെങ്കിലും മിണ്ടാപ്രാണിയെ കൊല്ലുന്നത് ആരും കാണരുതെന്നാണ് യാക്കുട്ടിയുടെ നയം.\n# രാജേഷ് കോയിക്കല് /ചിത്രീകരണം ബാലു\nപള്ളിമണികള് മുഴങ്ങിക്കൊണ്ടിരിക്കുമ്പോഴാണ് അഞ്ചരയുടെ കുഞ്ഞാറ്റ പൊടി പറത്തി റോഡ് കുലുക്കി കറുകപ്പുറം വിട്ടത്. ഞായറാഴ്ച അയതുകൊണ്ടാകും ബസില് തിരക്ക് കുറവായിരുന്നു. കവലയില് തോമുണ്ണി മാപ്പിളയുടെ ചായക്കടയില് ആളനക്കം കേള്‍ക്കാം. ചെമ്പ് പാത്രത്തില് ചായ്ക്കുള്ള വെള്ളം തിളച്ചു തുടങ്ങി. ഉറക്കം മതിയാകാതെ പാണ്ടന് നായമുറുമുറുത്തുകൊണ്ട് ചായക്കടയുടെ വരാന്തയില്‍നിന്നെഴുന്നേറ്റുപോയി. പത്രവിതരണ പിള്ളേരുടെ സൈക്കിള്‍റാലി മാലി കടവ് ലക്ഷ്യമാക്കി നീങ്ങി. സല്‍ബുദ്ധിമാതാ പള്ളിയിലെയും താഴഞ്ചിറ ക്ഷേത്രത്തിലെയും സ്തുതിഗീതങ്ങള് അന്തരീക്ഷത്തില് ഒഴുകി നടന്നു.\nഅറക്കാനുള്ള പോത്തുമായി യാക്കുട്ടി മാന്തോപ്പിലേക്ക് നടന്നു. കൈലിയും ഉറമ്പ് കുത്തി ഓട്ട വീണ കൈയില്ലാത്ത ബനിയനുമാണ് വേഷം. മൂക്കിപൊടി ശീലമുള്ളതിനാല് മീശയ്ക്ക് ചെമ്പന്‍നിറം. ഒരു ജീവന് കയറിന്റെ അറ്റത്ത് അല്‍പ്പനേരം കൂടിയേയുള്ളൂ. ആലോചിച്ചപ്പോള് യാക്കുട്ടിക്ക് ഒന്നു ഉളുത്തുകയറി.പതിമൂന്നാം വയസില് അപ്പന് ഔസേപ്പിനൊപ്പം തുടങ്ങിയതാണ് ഇറച്ചി കച്ചവടം. ആദ്യം കാഴ്ചക്കാരന്, പിന്നെ കൈക്കാരന്. ഇപ്പോള് അറവുകാരന്. പെണ്ണ് കിട്ടാതായപ്പോള് പണി നിര്‍ത്തിക്കോളാന് അപ്പന് പറഞ്ഞു.കേട്ടില്ല. ഇറച്ചി വാങ്ങാന് വന്ന ബേബി മനസില്ലാ മനസോടെ സമ്മതം മൂളിയാതോടെ പുര നിറഞ്ഞു നില്‍ക്കേണ്ടി വന്നില്ല. ഇപ്പോള് വയസ് അമ്പത്തിയേഴ്. മൂന്ന് പെണ്‍മക്കള്. കഴിഞ്ഞ തുലാവര്‍ഷത്തിന് ബേബി കണ്ണടച്ചു. അപ്പന് അറവ് നടത്തുന്നത് മക്കള്‍ക്ക് ഇഷ്ടമല്ല. ഒരോരുത്തരുടേയും കല്യാണം കഴിഞ്ഞു. തനിവഴി.\nകറുകപ്പുറത്ത് വേറെ ആരും ഈ തൊഴിലെടുക്കുന്നില്ല. മത്സരമില്ല. വല്ലപ്പോഴും ആടിനെയോ പോര്‍ക്കിനെയോ വെട്ടും. എന്നാലും കറുകപ്പുറത്തുകാര്‍ക്ക് ഇഷ്ടം പോത്തിറച്ചിയാണ്.\nവെളിച്ചം വീഴുംമുന്‍പ് പോത്തിനെ അറക്കണം. ഇല്ലെങ്കില് പള്ളിയില് പോകുന്നവര് ദോഷം പറയും. തിന്നാനാണെങ്കിലും മിണ്ടാപ്രാണിയെ കൊല്ലുന്നത് ആരും കാണരുതെന്നാണ് യാക്കുട്ടിയുടെ നയം.\nമോന്തക്കുട്ടയും ഇറച്ചി പൊതിയാനുള്ള ഓലക്കൂടയുമായി വാസു സൈക്കിളില് പാഞ്ഞെത്തി. പതിവു പോലെ മുറുക്കി ചുവപ്പിച്ച ചുണ്ടില് പുലി ബീഡിയും പുകച്ചാണ് വരവ്. കാലം കുറെയായി വാസു യാക്കുട്ടിയുടെ കൂടെ കൂടിയിട്ട്. ഒരിക്കല് പാവറട്ടി പള്ളിപ്പെരുന്നാളിന് പോയ യാക്കുട്ടി വഴിവക്കില് തലചുറ്റി വീണു. കണ്ണ് തുറക്കുമ്പോള് ആശുപത്രിക്കിടക്കയിലാണ്. തലയോട് ചേര്‍ന്നു വെളുത്തു മെലിഞ്ഞ പതിനഞ്ചുകാരന്. ആരോ പറഞ്ഞു ആശുപത്രിയില് എത്തിച്ചത് ഈ പയ്യനാണെന്ന്. വീട്ടിലേക്ക് വണ്ടി പിടിക്കാന് ഓടിയ യാക്കുട്ടിയെ, പിന്നില് കിതച്ചും കുതിച്ചുമെത്തിയ കാല്‍പ്പെരുമാറ്റമാണ് പിടിച്ചുനിര്‍ത്തിയത്. പയ്യനാണ്.\n' വാസു '\nപിന്നെ ഒന്നും ചോദിച്ചില്ല. കൂടെ കൂട്ടി.\nമിണ്ടാട്ടം കുറവാണ്. വിശ്രമമില്ലാത്ത പണിയും.\nപോത്തിന് മൂന്ന് ക്വിന്റല് തൂക്കമെങ്കിലും കാണും. പാണ്ടിപ്പാടത്തെ മധുരപുല്ലും ചോളത്തവിടും ചിറയിലെ വെള്ളവുമാണ് ആരോഗ്യരഹസ്യം. പ്രഷര് കൂടി കിടപ്പിലായപ്പോള് നാണിച്ചോത്തി വിറ്റതാണ്. സാധാരണ വാണിയംകുളം ചന്തയില് പോയി അഞ്ചോ ആറോ പോത്തിനെ ഒരുമിച്ചു വാങ്ങിക്കുകയാണ് പതിവ്. ദൂരം ജാസ്തിയായതിനാല് വാണിയംകുളത്തെക്കുള്ള പോക്ക് കുറച്ചു.\nപോത്തിന്റെ കാലുകള് വാസു കയര് കൊണ്ട് ബന്ധിച്ചു. ഒറ്റവലിക്ക് താഴെ വീഴണം. വലിച്ചു വീഴ്ത്താന് വാസു മിടുക്കനാണ്. മുഖത്തു മോന്തക്കുട്ട കമിഴ്ത്തിയതോടെ പോത്തിന്റെ വായ അടഞ്ഞു. കണ്ണുവരെ മൂടുന്നതാണ് ഈറ്റയില് തീര്‍ത്ത മോന്തക്കുട്ട. നിലവിളി പുറത്തുവരില്ല. ശബ്ദം നഷ്ടപ്പെട്ടതിന്റെ അസ്വസ്ഥതയില് പോത്ത് തല കുലുക്കി. താഴെ ചണചാക്കും വഴയിലയും വിരിക്കുകയാണ് യാക്കുട്ടി. രക്തം മന്തോപ്പിലാകരുത്. എല്ലാം തയ്യാര്. മൊന്തയില് കൊണ്ടുവന്ന വെള്ളം പോത്തിന്റെ മേലേക്ക് തളിച്ച് കണ്ണുകള് അടച്ചു യാക്കുട്ടി പ്രാര്‍ത്ഥിച്ചു. തലേന്ന് വൈകീട്ട് ആലയിലെ തീയില് കുരുത്ത വെട്ടുകത്തി ചോരയ്ക്കായി ദാഹിച്ചു.\nവാസുവും യാക്കുട്ടിയും പരസ്പരം നോക്കി. മൃഗം ഒന്നിളകി. മുന്നിലെ കാല് പൊക്കി. വാസു കയര് വലിച്ചതും പോത്ത് വീണു. അതിവേഗം കഴുത്തിലെ രക്തധമനികളില് കൊള്ളിമീന്‍പോലെ കത്തി പാഞ്ഞുകയറി. ചുടുചോര ചീറ്റി ഒലിച്ചു. ഒരു പിടച്ചില്. അഞ്ച് നിമിഷം. ജീവന് വിട്ടു. തല അറുത്തുമാറ്റി. പണ്ടവും കുടലും നീക്കം ചെയ്തു. തോലും പൊളിച്ചു. മാംസകഷ്ണങ്ങള് വാഴയിലയിലും ചാക്കിലുമായി നിറഞ്ഞു. തെരുവ് നായ ഇറച്ചിക്ക് വേണ്ടി മോങ്ങിനിന്നു. വാസു ചെങ്കല്ല് കയ്യില് എടുത്തതും നായ കുറ്റിക്കാട്ടില് ഒളിച്ചു.\nമാന്തോപ്പില് നിന്നും ഇറച്ചി വഴിവക്കിലെ വെച്ചുകെട്ടി പുരയിലേക്ക് യാക്കുട്ടി കൊണ്ടുവന്നു. കൂടെ കുറ്റിക്കാട്ടില് ഒളിച്ച നായയും.\nപള്ളിയിലേക്കുള്ള ആദ്യ സംഘം റോഡിലൂടെ നടന്നുപോയി.\n'യാക്കുട്ടിയേട്ടോ മൂന്നു കിലോ..'\n'നമ്മടെ ശബ്ദമൊക്കെ മറന്നല്ലേ?കല്ലന് ഡേവിസിന്റെ ചിരിയില് പൊതിഞ്ഞ മറുപടി.\n' നിന്റെ പ്രായമാണോ എനിക്ക്. പള്ളിയില് പോയി വാ. എടുത്തു വെച്ചേക്കാം'\nപറ്റുകാര്‍ക്ക് നേരത്തെ തൂക്കി വെക്കണം. നെയ്യും എല്ലും ഇല്ലാത്ത കഷ്ണങ്ങള് തൂക്കി. ഓലക്കൂടില് കെട്ടിവെയ്ക്കും. ക്രിസ്ത്യനികളാണ് ആവശ്യക്കാരില് ഏറെയും.\nവാഹനങ്ങള് നിരത്തില് സജീവമായി.\nയാക്കുട്ടിയും വാസുവും ചോരക്കൈകള് കഴുകി. ചായ കുടിക്കാന് തുടങ്ങി. കച്ചവടം കഴിയുന്ന പതിനൊന്ന് മണിയോട് അടുപ്പിച്ചുമുണ്ട് ഒരു ചായ. അപ്പോള് സവാള വടയോ ഉണ്ടന് പൊരിയോ ചെറുകടി ഉണ്ടാകും .\n'നിനക്ക് ഇന്ന് എത്രയാ വേണ്ടത്?\n'അഞ്ച് കിലോ. രണ്ട് കിലോ വരട്ടാം. ബാക്കി കറി' തോമുണ്ണിയുടെ മറുപടി.രണ്ട് കൂടകളിലായി ഇറച്ചിയുമായി തോമുണ്ണി മടങ്ങി.കടയില് തിരക്ക് കൂടി വന്നു.\nനോബിള്, സാബു, കുമാരന്, മാത്യു, പാറയ്ക്ക വര്‍ക്കി, സുധന് നീളുന്നു ആവശ്യക്കാരുടെ നിര.\nചിലര്‍ക്ക് മാംസം മാത്രം. എല്ലോടെ, നെയ് കുറച്ച്, നെയ് കൂട്ടി..ആവശ്യക്കാര് പലതരം. ഇറച്ചിക്കടയില് പാറുക്കുട്ടിയമ്മ ഒഴിച്ചുനിര്‍ത്തിയാല് പൊതുവില് സ്ത്രീകളും കുട്ടികളും വരാറില്ല. അര ബ്ലൗസും മുണ്ടുമുടുത്ത് ചാടിയ വയറും താങ്ങി വാ നിറയെ മുറുക്കാനും വര്‍ത്തമാനവുമായാണ് പാറുക്കുട്ടിയമ്മ വരിക. അധികനേരം നിര്‍ത്താനാകില്ല. കുറെ കഴിയുമ്പോള് വര്‍ത്തമാനം തെറിയാകും. അരക്കിലോ ഇറച്ചിക്ക് മൂന്നു കിലോ തെറി.\nയാക്കുട്ടിയുടെയും വാസുവിന്റെയും കയ്യിലെ കത്തികള് ഇറച്ചിക്കൊപ്പം മരത്തടിയില് താളം പിടിച്ചു. എല്ലുകളില് വാക്കത്തി അരിശം തീര്‍ത്തു.\nപറ്റുകാരും സ്ഥിരക്കാരും ഇറച്ചിവാങ്ങി മടങ്ങി. മരപ്പെട്ടി നിറയെ അമ്പത് രൂപാ നോട്ടുകള്.നാണയത്തുട്ടുകളില് രക്തക്കറ.\nമുളക്കോലില് എല്ലുകള് തൂങ്ങിയാടി.\nകാക്കകളും തെരുവ് നായകളും യാക്കുട്ടി വലിച്ചെറിയുന്ന ഇറച്ചി കഷ്ണങ്ങള്‍ക്കുവേണ്ടി കലഹിച്ചു. ഒന്നും കിട്ടില്ലെന്ന് അറിഞ്ഞിട്ടും ചില കാക്കകള് തോല്് വൃത്തിയാക്കുന്ന വാസുവിനോട് സൗഹൃദം കാട്ടി.\n'ചായ.' വീണ്ടും തോമുണ്ണി.\nകൊഴുക്കട്ടയാണ് ചെറുകടി. വാട്ടിയ വാഴയിലയില് പൊതിഞ്ഞത്. ശര്‍ക്കര ഒലിച്ചിറങ്ങിയ കൊഴുക്കട്ട വാസുവിന്റെയും യാക്കുട്ടിയുടേയും വായില് ചൂടോടെ കയറി.\nവെട്ടുതടിയില് ഉറുമ്പുകള് കയറിതുടങ്ങിയിരുന്നു. കറുത്ത ഉറുമ്പുകള്.\nഅസ്ഥിയും തോലും കൊണ്ടുപോകാന് വണ്ടിയെത്തി. ദേശത്തെ ഫാക്ടറിയിലേക്കാണ്.\nപണ്ടവും കുടലും കൂട്ടിയുള്ള പാര്‍ട്‌സ്്കറി സോമന്റെ തട്ടുകടയിലെ വൈകുന്നേരവിഭവമാണ്. അതുകൂടി വൃത്തിയാക്കി കഴിഞ്ഞാല് കട കാലി.\nവാസു പതിവിലും വേഗത്തില് പണി ഒതുക്കി. പണമെണ്ണി തിട്ടപ്പെടുത്തി. ചില്ലറ കെട്ടി തുകല് സഞ്ചിയിലാക്കി.\nചുമച്ച് ചുമച്ചു വേച്ചുവീഴാറായ സോമന് പണ്ടവും കുടലും കൊണ്ടുപോയി. പിറ്റേന്ന് അതിന്റെ പൈസ യാക്കുട്ടിയെ ഏല്‍പ്പിക്കും. പതിനൊന്ന് വര്‍ഷമായി സോമനുമായി കണക്കുപറച്ചിലില്ല.\nചണച്ചാക്കുകള് മടക്കിയെടുക്കുമ്പോള് ഉറുമ്പുകള്‍ക്ക് കൂട്ടംതെറ്റി. വെട്ടുതടി മൂലയിലേക്ക് മാറ്റിയിട്ടു. തണുപ്പുപറ്റി നിന്ന കുഞ്ഞിത്തവള ചാടി മറിഞ്ഞു.\nചോരപ്പാടുകള്‍ക്ക് മേല് കുമ്മായം വിതറി. പുല്ലിലും മണ്ണിലും അങ്ങിങ്ങായി വെള്ളതുരുത്തുകള് രൂപപ്പെട്ടു.\nഇനി അടുത്ത ഞായറാഴ്ച.\n'പോകാം ല്ലേ' യാക്കുട്ടി ആരോടെന്നില്ലാതെ പറഞ്ഞു.\nവാക്കത്തി ഉള്‍പ്പടെയുള്ള പണി ആയുധങ്ങള് വാസു സഞ്ചിയിലാക്കി. പണപ്പെട്ടി യാക്കുട്ടിയും\nനിരത്തിലേക്ക് ഇറങ്ങിയതോടെ എന്തോ മറന്നപോലെ മാന്തോപ്പിലേക്ക് തിരിഞ്ഞുനടന്നു.\nതുമ്പയിലും കമ്യൂണിസ്റ്റ് പച്ചയിലും ഇറ്റിറ്റുവീണ ചുവപ്പ് പൊട്ടുകള്. ഇടയ്ക്കിടെ കറുത്ത ഉറുമ്പുകള്.\nനാല്‍ക്കാലികളുടെ പ്രേതാലയമാണ് മാന്തോപ്പെന്നു യാക്കുട്ടിയ്ക്ക് തോന്നി. അപ്പന് ചലനമറ്റു വീണയിടം.\nപുലര്‍ച്ചെയില്ലാത്ത ഭയമാണ് നട്ടുച്ചയ്ക്ക്. അറക്കുമ്പോള് ഇല്ലാത്ത നെഞ്ചിടിപ്പും.\nപോത്ത്, പോര്‍ക്ക്, ആട്. ദയനീയ നോട്ടങ്ങള്. വേദനയുടെ കണ്ണീര്.\nകറുത്ത ഉറമ്പുകള് ശവം തീനി ഘോഷയാത്ര നടത്തുന്നു.\nകാണുന്നില്ല. പുല്ലുകള്‍ക്കിടയില് പരതി. കൈകളിലൂടെ ചൊറി തവള വഴുതി മാറി.\nഅവസാനം കാലിലാണ് ഉടക്കിയത്. പോത്തിന്റെ കഴുത്തില് അവസാനം കെട്ടിയ കയര്.\nഇങ്ങോട്ട് വലിച്ചാല് അങ്ങോട്ട്, വിയര്‍പ്പ്, ക്ഷീണം. വിറയല്.കാല്‍വിരലുകളില് തണുപ്പ് അരിച്ചുകയറി.കിതച്ചുകൊണ്ട് കയറിന്റെ പിടിവിട്ടു.\nതാഴേക്ക് ഊര്‍ന്നിരുന്നു.പണപ്പെട്ടി മണ്ണിലമര്‍ന്നു.അറവിനുശേഷം ഓരോ തവണയും കയര് കയ്യില് എടുക്കുമ്പോള് യാക്കുട്ടിയുടെ മനസ് മരവിക്കും. ആരാച്ചാര് ആണെന്ന തോന്നലില് മനസ് പിടയും.അറ്റത്തെ കുരുക്കിനകത്ത് ആയിരം ആത്മാക്കള് ഒരുമിച്ചുണ്ട്.വിളിക്കുകയാണ്.എന്നെങ്കിലും അവസാനിപ്പിക്കേണ്ട യാത്രയിലേക്ക്....\nContent highlights: malayalam shortstory Aravuthoppu\nഒതുങ്ങാത്ത സങ്കടത്തിനും അതിരറ്റ സ്നേഹത്തിനും ഒരടയാളമേ ഉളളൂ, കണ്ണുനീർ. നിശ്ചയിച്ച ..\nപി.കെ പാറക്കടവിന്റെ ഏഴാം ദിവസത്തെ കഥ- ദൈവത്തിന്റെ വായന


ടീമിൽ ഖലീലുള്ളത് പന്തിന്റെ ഭാഗ്യം | Khaleel Trolled for Conceding Seven Successive Boundaries | Manorama News\nമനോരമ ലേഖകൻ November 08, 2019 12:32 PM IST\nഋഷഭ് പന്ത്, ഖലീൽ അഹമ്മദ്\nരാജ്കോട്ട്∙ ഡൽഹി, രാജ്കോട്ട് ട്വന്റി20 മത്സരങ്ങളിൽ ഇടംകയ്യൻ പേസ് ബോളർ ഖലീൽ അഹമ്മദിന്റെ ‘കയ്യയച്ചുള്ള സഹായം’ ഇല്ലായിരുന്നെങ്കിൽ വിക്കറ്റ് കീപ്പർ ബാറ്റ്സ്മാൻ ഋഷഭ് പന്തിന്റെ അവസ്ഥ എന്താകുമായിരുന്നുവെന്ന് ചിന്തിച്ചുനോക്കൂ! ബംഗ്ലദേശിനെതിരെ ഡൽഹിയിൽ നടന്ന ഒന്നാം ട്വന്റി20യിലും രാജ്കോട്ടിൽ നടന്ന രണ്ടാം ട്വന്റി20യിലും വിക്കറ്റിനു മുന്നിലും പിന്നിലും മണ്ടത്തരങ്ങൾ കാട്ടി ആരാധകർക്കു മുന്നിൽ പരിഹാസപാത്രമായി മാറിയ ഋഷഭ് പന്തിനെ, കുറച്ചെങ്കിലും രക്ഷിച്ചത് ഖലീൽ അഹമ്മദിന്റെ ‘പ്രകടന’മാണ്. ഇടംകയ്യൻ പേസ് ബോളറെന്ന നിലയിൽ ഇന്ത്യയുടെ ബോളിങ് ആക്രമണത്തിന് വൈവിധ്യം നൽകുമ്പോഴും യഥേഷ്ടം റൺസ് വഴങ്ങുന്ന ഖലീൽ, ഡൽഹിയിലും രാജ്കോട്ടിലും തികഞ്ഞ പരാജയമായി. ഇതോടെ വിമർശകരുടെ പരിഹാസങ്ങൾ ഋഷഭ് പന്തിൽ മാത്രമായി കേന്ദ്രീകരിക്കാതെ പകുതി ഖലീലും ‘പങ്കിട്ടെടുത്തു’!\nഇതിനിടെ നാണക്കേടിന്റെ മറ്റൊരു ഏടും ഇരു ട്വന്റി20കളിലുമായി ഖലീലിനെ തേടിയെത്തി. രാജ്യാന്തര ക്രിക്കറ്റിൽ തുടർച്ചയായി ഏഴു പന്തുകളിൽ ഫോർ വഴങ്ങുന്ന ബോളർ! നിർത്തിയിടത്തുനിന്നു തുടങ്ങുക എന്നു കേട്ടിട്ടില്ലേ. ഖലീൽ അഹമ്മദിന്റെ കാര്യത്തിൽ അക്ഷരാർഥത്തിൽ സംഭവിച്ചത് അതാണ്. ഡൽഹി ഏകദിനത്തിൽ ‘തല്ലുമേടിച്ചു’ വശംകെട്ട ഖലീൽ, അതിന്റെ തുടർച്ചയായി രാജ്കോട്ടിലും യഥേഷ്ടം ‘അടി വാങ്ങിക്കൂട്ടി’. ഇതോടെ ഋഷഭ് പന്തിനൊപ്പം ട്രോളുകളിലും നിറസാന്നിധ്യമായി, ഖലീൽ.\nഡല്‍ഹി അരുൺ ജയ്റ്റ്‍ലി സ്റ്റേഡിയത്തിൽ നടന്ന ഒന്നാം ട്വന്റി20യിൽ ഇന്ത്യ ഉയർത്തിയ 149 റണ്‍സ് വിജയലക്ഷ്യം പിന്തുടർന്ന ബംഗ്ലദേശിനെ ഒരു ഘട്ടത്തിൽ ഇന്ത്യ വരിഞ്ഞുമുറുക്കിയതാണ്. അവസാന രണ്ട് ഓവറിൽ അവർക്കു വിജയത്തിലേക്കു വേണ്ടിയിരുന്നത് 22 റൺസാണ്. എന്നാൽ, 19–ാം ഓവർ ബോൾ ചെയ്ത ഖലീൽ അഹമ്മദിന്റെ ‘കൈവിട്ടുള്ള സഹായം’ ബംഗ്ലദേശിന് തുണയായി. ആദ്യ രണ്ടു പന്തുകളിൽ ഓരോ റൺ മാത്രം വിട്ടുകൊടുത്ത ഖലീൽ, മൂന്നു മുതൽ ആറു വരെയുള്ള നാലു പന്തുകളിലും ഫോർ വഴങ്ങി. ബംഗ്ലദേശിന്റെ വിജയശിൽപിയായ മുഷ്ഫിഖുർ റഹിമാണ് ഖലീലിനെ തുടർച്ചയായി നാലു പന്തുകളിൽ അതിർത്തി കടത്തിയത്. 19–ാം ഓവറിൽ ഖലീൽ 18 റൺസ് വഴങ്ങിയതോടെ അവസാന ഓവറിൽ വിജയത്തിലേക്കു വേണ്ടിയിരുന്ന നാലു റൺസ് അവർ അനായാസം നേടി. മത്സരത്തിലാകെ നാല് ഓവറിൽ 37 റൺ‌സ് വഴങ്ങിയ ഖലീൽ അഹമ്മദായിരുന്നു ഇന്ത്യൻ നിരയിലെ ഏറ്റവും വലിയ തല്ലുകൊള്ളി.\nരാജ്കോട്ടിലെ രണ്ടാം ട്വന്റി20യിൽ ഖലീലിനു പകരം ഷാർദുൽ താക്കൂറിനെ കളിപ്പിക്കണമെന്ന് വിവിധ കോണുകളിൽനിന്ന് ആവശ്യമുയർന്നിരുന്നെങ്കിലും ടീമിനെ അതേപടി നിലനിർത്തുകയാണ് രോഹിത് ചെയ്തത്. ബംഗ്ലദേശ് ഇന്നിങ്സിലെ രണ്ടാമത്തെ ഓവർ ബോൾ ചെയ്യാനെത്തിയത് ഖലീലായിരുന്നു. ക്രീസിലുണ്ടായിരുന്ന ഓപ്പണർ മുഹമ്മദ് നയിം രണ്ടാം ഓവറിലെ ആദ്യ പന്ത് സ്ട്രൈറ്റ് ഡ്രൈവിലൂടെ ബൗണ്ടറി കടത്തി. രണ്ടാം പന്ത് സ്ക്വയർ ലെഗ്ഗിലൂടെയും മൂന്നാം പന്ത് മിഡ് ഓണിലൂടെയും ബൗണ്ടറിയിലെത്തി. ഇതോടെ രാജ്യാന്തര ക്രിക്കറ്റിൽ തുടർച്ചയായി ഏഴു പന്തുകളിൽ ഫോർ വഴങ്ങിയെന്ന നാണക്കേടും ഖലീലിനു സ്വന്തം. രണ്ട്, മൂന്ന് ഓവറുകളിൽ രണ്ടു വീതം ഫോർ വഴങ്ങിയ ഖലീൽ അവസാന ഓവറിൽ ഒരു ഫോർ കൂടി വഴങ്ങി. മത്സരത്തിലാകെ നാല് ഓവറിൽ 44 റൺസ് വഴങ്ങിയ ഖലീൽ തന്നെ ഇക്കുറിയും ഇന്ത്യൻ നിരയിലെ ഏറ്റവും വലിയ ‘തല്ലുകൊള്ളി’.\nEnglish Summary: Khaleel Trolled for Conceding Seven Successive Boundaries


Oct 1, 2020, 09:51 am IST\nAug 14, 2020, 10:21 pm IST\nമോസ്‌കോ: റഷ്യന് ആരോഗ്യ മന്ത്രാലയത്തിന്റെ എത്തിക്‌സ് കൗണ്‍സിലില് നിന്നും മുതിര്‍ന്ന ഡോക്ടര് രാജിവെച്ചു. പ്രൊഫസര് അലക്‌സാണ്ടര് ചച്ച്‌ലിനാണ് രാജി വെച്ചത്. മൂന്നാം ഘട്ടം പരീക്ഷണം നടത്തുന്നതിന് മുന്‍പ് കൊറോണ വാക്‌സിന് രജിസ്‌ട്രേഷനുള്ള നടപടികളുമായി റഷ്യ മുന്നോട്ട് പോയതിന് പിന്നാലെയാണ് എത്തിക്‌സ് കൗണ്‍സിലില് നിന്നും ഡോക്ടര് രാജിവെച്ചത്.\nസുരക്ഷ മുന്‍നിര്‍ത്തി വാക്‌സിന്റെ രജിസ്‌ട്രേഷന് നടപടികള് തടയണമെന്നാണ് അദ്ദേഹത്തിന്റെ വാദമെന്നാണ് അന്താരാഷ്ട്ര മാദ്ധ്യമങ്ങള് റിപ്പോര്‍ട്ട് ചെയ്യുന്നത്. ലോകത്തിലെ ആദ്യ കൊറോണ വാക്‌സിന്റെ രജിസ്‌ട്രേഷന് നടപടികള് പൂര്‍ത്തിയാക്കിയതായി റഷ്യന് പ്രസിഡന്റ് വ്‌ലാഡിമിര് പുടിന് കഴിഞ്ഞ ദിവസം അറിയിച്ചിരുന്നു. വാക്‌സിന് നിര്‍മ്മാണം രണ്ടാഴ്ച്ചക്കുള്ളില് തുടങ്ങുമെന്ന പ്രഖ്യാപനം റഷ്യന് ആരോഗ്യ മന്ത്രിയും നടത്തിയിരുന്നു.\nഎന്നാല് വാക്‌സിന് നിര്‍മ്മിക്കാന് റഷ്യ തിടുക്കം കൂട്ടുന്നുണ്ടെന്ന വിമര്‍ശനം വിവിധ കോണുകളില് നിന്നും ഉയര്‍ന്നിരുന്നു. എത്തിക്‌സ് കൗണ്‍സിലില് നിന്നും രാജിവെയ്ക്കാനുള്ള കാരണം എന്താണെന്ന് അലക്‌സാണ്ടര് ചച്ച്‌ലിന് വ്യക്തമാക്കിയിട്ടില്ല. എന്നാല് രാജി വെയ്ക്കുന്നതിന് ദിവസങ്ങള്‍ക്ക് മുന്‍പ് അദ്ദേഹം മാദ്ധ്യമങ്ങള്‍ക്ക് നല്‍കിയ അഭിമുഖത്തില് മരുന്നുകള്‍ക്കും വാക്‌സിനുകള്‍ക്കും അനുമതി നല്‍കുന്നതിന് മുന്‍പ് അവയുടെ സുരക്ഷ ഉറപ്പാക്കുന്നതിനെ കുറിച്ച് വ്യക്തമാക്കിയിരുന്നു. മനുഷ്യര്‍ക്ക് അത് എത്രത്തോളം സുരക്ഷിതമാണെന്ന് ഉറപ്പു വരുത്തണമെന്നും അദ്ദേഹം അന്ന് ചൂണ്ടിക്കാട്ടിയിരുന്നു.


'മലരാ'യി വന്നത് ജോളി; നിർണായക വെളിപ്പെടുത്തലുമായി മകൻ റെമോ - BIG14NEWS\nകേരളത്തെ ഒന്നാകെ നടുക്കിയ കൂടത്തായി സയനൈഡ് കൊലപാതക പരമ്പരയിലെ കേസിൽ പ്രതിസ്ഥാനത്തുള്ള ജോളി തന്നെ വിളിച്ചത് മൊബൈൽ നമ്പറിൽ നിന്ന് തന്നെയാണെന്ന് മകൻ റെമോ. വിളിച്ചത് ലാന്റ് ഫോണിൽ നിന്നല്ലെന്നും മൊബൈൽ ഫോണിൽ നിന്നാണെന്നും റെമോ പറഞ്ഞു. ട്രൂ കോളറിൽ മലർ എന്നാണ് പേര് തെളിഞ്ഞത്. എന്നാൽ കോളെടുത്തപ്പോൾ അത് ജോളിയാണെന്നും റെമോ സ്വകാര്യ വാർത്ത ചാനലിനോട് വെളിപ്പെടുത്തി. മെയ് മാസത്തിലാണ് ഫോൺ വിളിക്കാൻ ആരംഭിച്ചതെന്നും ഇക്കാര്യങ്ങളെല്ലാം അന്വേഷണ ഉദ്യോഗസ്ഥരെ അറിയിച്ചെന്നും റെമോ പറഞ്ഞു.\nALSO READ: കൂടത്തായി കൊലക്കേസിലെ പ്രതി ജോളി ജയിലില് നിരന്തരം മൊബൈൽ ഉപയോഗിക്കുന്നതായി റിപ്പോർട്ട്\n“വളരെ ലാഘവത്തോടെയാണ് ആ സ്ത്രീ സംസാരിച്ചത്. ആറ് പേരെ കൊലപ്പെടുത്തിയെന്ന് സംശയിക്കുന്നയാളാണ്. ജയിലിലാണ് അവരുള്ളത്. എന്നാൽ വളരെയധികം സമയമെടുത്താണ് സംസാരിച്ചത്. കേസിൽ കൃത്യമായ അന്വേഷണം നടന്നിട്ടില്ലെന്ന് ഇപ്പോൾ ഞങ്ങൾക്ക് മനസിലായിഎന്റെ അപ്പനും വല്യപ്പനും വല്യമ്മയുമാണ് മരിച്ചത്. ആ സ്ത്രീയെ ഞാൻ അനുകൂലിക്കില്ല. എന്താണ് അവർക്ക് പറയാനുള്ളതെന്ന് അറിയേണ്ടതിനാലാണ് ഫോൺ എടുത്തത്. ആ സ്ത്രീ പ്രതിയാണ്. കേസന്വേഷണത്തിൽ എനിക്ക് തൃപ്തിയില്ല. കേസുമായി ബന്ധപ്പെട്ട പല കാര്യത്തിലും അന്വേഷണം പൂർത്തിയായിട്ടില്ല. അപ്പനാണ് കൊല്ലപ്പെട്ടത്. എനിക്ക് ഫൈറ്റ് ചെയ്തേ പറ്റൂ.”- റെമോ പറഞ്ഞു.\nKOODATTHAI MURDER CASE, JOLY\nKOODATTHAYI MURDER CASE\nSon Remo with decisive revelation\nPrevious articleസംസ്ഥാനത്ത് പുതിയ ഒമ്പത് ഹോട്ട്സ്പോട്ടുകൾ കൂടി; 14 പ്രദേശങ്ങളെ ഇന്ന് ഹോട്ട്സ്‌പോട്ട് പട്ടികയിൽ നിന്ന് ഒഴിവാക്കി\nNext articleരാത്രി കർഫ്യുവിൽ ഇളവുമായി കേന്ദ്ര സർക്കാർ


വാഹനത്തിന് മുന്നിൽ കാട്ടാന; പിന്നീട് സംഭവിച്ചതിനെക്കുറിച്ച് നടി അശ്വതി | Celebrity Travel Aswathy\nവാഹനത്തിന് മുന്നിൽ കാട്ടാന; പിന്നീട് സംഭവിച്ചതിനെക്കുറിച്ച് നടി അശ്വതി\nദേവു ദാസ് December 29, 2019 02:00 PM IST\nമിനിസ്ക്രീനിൽ അൽഫോൻസാമ്മയായി അഭിനയിച്ച് ശ്രദ്ധേയയായ അശ്വതിയെ അറിയാത്ത മലയാളികൾ കുറവായിരിക്കും. ഏറെക്കാലമായി അഭിനയജീവിതത്തിൽനിന്നു വിട്ടു നിൽക്കുന്ന അശ്വതി കുടുംബവും കുട്ടികളുമൊക്കെയായി ദുബായിലാണ്. വീട്ടുകാര്യവും കുട്ടികളുടെ കാര്യവുമൊക്കെയായി തിരക്കിലാണെങ്കിലും വീണു കിട്ടുന്ന അവസരങ്ങളിൽ കുടുംബവുമൊത്ത് യാത്രപോകാനാണ് താരത്തിനേറെ ഇഷ്ടം. വിവാഹ ശേഷം അഭിനയിച്ച എച്ച് ടു ഒ എന്ന ഹ്രസ്വചിത്രം ഹിറ്റാവുകയും അശ്വതിക്ക് നിരവധി ബഹുമതികൾ ലഭിക്കുകയും ചെയ്തു. കുങ്കുമപ്പൂവ് എന്ന പരമ്പരയിലും മികച്ച അഭിനയം കാഴ്ചവയ്ക്കാൻ അശ്വതിക്കു കഴിഞ്ഞു. അഭിനയത്തെ സ്നേഹിക്കുന്ന അശ്വതിക്ക് യാത്രകളും പ്രിയമാണ്. ഇഷ്ടപ്പെട്ട യാത്രകളെക്കുറിച്ച് അശ്വതി മനോരമ ഒാൺലൈനിൽ സംസാരിക്കുന്നു.\nയാത്രകള് ഇഷ്ടപ്പെടുന്നയാളാണ് അശ്വതി. കാറിൽ ദീർഘദൂരം ഡ്രൈവ് ചെയ്ത് കാഴ്ചകൾ ആസ്വദിക്കുവാനാണ് ഏറ്റവും ഇഷ്ടം. യാത്രകള് ഇഷ്ടമായതുകൊണ്ടു തന്നെ എപ്പോഴും യാത്ര പ്ലാൻ ചെയ്യും പക്ഷേ നടക്കാറില്ല. മിക്കപ്പോഴും ഷൂട്ടിനായാണ് നാട്ടിലേക്ക് എത്തുന്നത്. അതുകൊണ്ടു തന്നെ പ്ലാൻ ചെയ്യാനുള്ള സമയം കാണില്ല. സമയപരിമിതി ഉണ്ടെങ്കിലും നാട്ടിലെത്തിയാൽ ഷോർട്ട് ട്രിപ്പുകളൊക്കെ നടത്താറുണ്ട്. കൂടുതലും ദേവാലയങ്ങളിലേക്കാണ് പോകുന്നത്.\nപാലാക്കാടാണ് സ്വദേശമെങ്കിലും കേരളത്തിലൂടെ കൂടുതൽ സഞ്ചരിക്കാനായിട്ടില്ല. എന്നാലും തണുപ്പിന്റെ മേലങ്കിയണിഞ്ഞ മൂന്നാറിന്റെ സൗന്ദര്യത്തിലേക്ക് പലതവണ യാത്ര പോയിട്ടുണ്ട്. അവിടുത്തെ കാലാവസ്ഥയും കാഴ്ചകളുമൊക്കെ ഒരുപാട് ഇഷ്ടമാണെന്നും അശ്വതി പറയുന്നു. കോടമഞ്ഞ് പുതച്ച തേയിലത്തോട്ടങ്ങളും പാറക്കെട്ടുകളിൽനിന്ന് ഒഴുകിയെത്തുന്ന വെള്ളച്ചാട്ടങ്ങളുമൊക്കെ മിഴിവേകുന്ന കാഴ്ചകളാണ്.\nചെന്നൈ നഗരത്തെയും ഇഷ്ടമാണ്. ക്ഷേത്രങ്ങളാൽ സമ്പന്നമാണു ചെന്നൈ. നഗരത്തിന്റെ ക്ഷേത്ര പാരമ്പര്യത്തിനു നൂറ്റാണ്ടുകളുടെ പഴക്കമുണ്ട്. കാലം നഗരത്തെ മാറ്റിമറിച്ചെങ്കിലും ഈ ക്ഷേത്രങ്ങൾ പാരമ്പര്യം ചോരാതെ തലയുയർത്തി നിൽക്കുന്നു. ഷോപ്പിങ്ങാനായാലും കാഴ്ചകൾക്കായാലും ചെന്നൈ ഇഷ്ടമാണ്.\nസാഹസിക യാത്രകളോട് പ്രിയം\nഅഡ്വഞ്ചർ ട്രിപ്പുകളും ഇഷ്ടമാണ്. കുടുംബവുമായി യാത്ര ചെയ്യുമ്പോൾ അങ്ങനെയൊരു അവസരം വന്നു ചേർന്നിട്ടില്ല. എന്നെപ്പോലെ തന്നെ സാഹസിക വിനോദങ്ങൾ ഇഷ്ടപ്പെടുന്ന സുഹൃത്ത് ഒപ്പമുണ്ടെങ്കിൽ ആ യാത്ര ജോറാകും.\nഒമ്പതു വർഷത്തോളമായി ദുബായിൽ താമസമാക്കിയിട്ട്. ഇതുവരെ ദുബായ് മുഴുവനായും കണ്ടുതീർന്നിട്ടില്ല. തിരക്കാണെങ്കിലും അവസരം കിട്ടുമ്പോഴൊക്കെ യാത്ര പോകാറുണ്ട്. ദുബായിലെ മാളിലെങ്കിലും പോകാറുണ്ട്. സമയം ഉണ്ടെങ്കിൽ വെറുതെ വീട്ടിലിരിക്കുന്നതിലും നല്ലത് പുറത്ത് കറങ്ങാൻ പോകുന്നതാണ്. ദുബായ് ഹത്ത, റാസൽഖൈമ, ഫുജൈറ എന്നിവിടങ്ങളിലൊക്കെ ഫാമിലിയായി പോയിട്ടുണ്ട്. വിസ്മയങ്ങളുടെ ഭൂതകാലവും നല്ല കാഴ്ചകളുടെ വർത്തമാനവും ഹത്ത ഒരുപോലെ സമ്മാനിക്കുന്നു.\nസാഹസികത ഇഷ്ടപ്പെടുന്നവർക്ക് പർവതനിരകളിലേക്കു നടന്നു കയറാം, മലകയറും ബൈക്കുകളിലും പായാം. സഞ്ചാരികൾക്കായി ഹത്ത നിരവധി വിനോദങ്ങളാണ് ഒരുക്കിയിരിക്കുന്നത്. 3000 വർഷത്തെ പഴമയിലേക്ക് കൈപിടിക്കുന്ന മ്യൂസിയവും ഗ്രാമവുമെല്ലാം കാഴ്ചക്കാരെ വിസ്മയിപ്പിക്കും. എനിക്ക് ഒരുപാട് ഇഷ്ടപ്പെട്ടു ഹത്തയിലെ കാഴ്ചകൾ. ജന്തുജാലങ്ങളുടെ വൈവിധ്യം ഹത്തയുടെ മറ്റൊരു പ്രത്യേകതയാണ്.\nദുബായ് നഗരത്തിന് തെക്കു കിഴക്ക് 125 കി.മി അകലെയാണ് ഹത്ത. എന്നെപ്പോലെയുള്ള സാഹസികപ്രേമികൾക്കും ഹത്ത ഒരുപാട് ഇഷ്ടമാകും. ഹത്ത അണക്കെട്ടിന്റെ അരികിൽ പ്രകൃതിദത്തമായ തടാകമുണ്ട്. ഇവിടെ കയാക്കിങ്ങിനും പെഡൽ ബോട്ടിങ്ങിനുമെല്ലാം സൗകര്യമുണ്ട്. മലനിരകളുടെ ഇടയിൽ ശരിക്കും നീലിമയാർന്ന ജലാശയം. ഓൺലൈൻ വഴി പെഡൽ ബോട്ടുകളും മറ്റും ബുക്കു ചെയ്യാനുള്ള സൗകര്യവുമുണ്ട്. ഇനി ഒമാനിലേക്ക് റോഡ് ട്രിപ്പ് പോകണമെന്ന് ആഗ്രഹമുണ്ട്. എന്നെങ്കിലും ദൈവം ആ മോഹം സാധിച്ചു തരുമെന്ന് കരുതുന്നു.\nമറക്കാനാവാത്ത, ഏറ്റവും ഇഷ്ടപ്പെട്ട യാത്ര\nജീവിതത്തില് മറക്കാനാവാത്ത യാത്ര മൈസൂരിലേക്കുള്ളതായിരുന്നു. ഞാനും ഇളയമോളും നാട്ടിൽ വന്നപ്പോഴായിരുന്നു ആ യാത്ര പോയത്. എന്റെ ഭർത്താവ് ജോലിത്തിരക്കു കാരണം ദുബായിലായിരുന്നു. മൂത്ത മോൾക്ക് പരീക്ഷയായതിനാൽ അവളും ദുബായിൽ ആയിരുന്നു. അച്ഛനും അമ്മയുമൊക്കെ ഒത്തുചേർന്ന ഞങ്ങളുടെ മൈസൂർ ട്രിപ്പ് ഗംഭീരമായിരുന്നു. വനവും നഗരവും ചരിത്രവും പാരമ്പര്യവും സമന്വയിക്കുന്ന അപൂർവം നഗരങ്ങളിലൊന്നാണ് മൈസൂർ. കൊട്ടാരവും ചാമുണ്ഡി ഹിൽസും ബൃന്ദാവൻ ഗാർഡനുമൊക്കെ ഒരുപാട് ഇഷ്ടമായി.\nബന്ദിപൂർ കാടുകളിലൂടെ വരുന്ന വഴിക്ക് ഞങ്ങളുടെ വാഹനത്തിനു മുമ്പിലേക്ക് കാട്ടാന വന്നു. ഞങ്ങളാകെ ഭയന്നു. കുറേ നേരം വാഹനം അവിടെത്തന്നെ നിർത്തിയിട്ടു. മോൾക്ക് ആനയെ കണ്ട സന്തോഷമായിരുന്നു. ഞങ്ങൾക്കല്ലേ അറിയൂ അത് കാട്ടാന ആണെന്ന്, സത്യത്തിൽ ശരിക്കും ഭയന്നുപോയി. കുറെ കഴിഞ്ഞ് കാട്ടാന പോയതിനു ശേഷമാണ് ഞങ്ങളുടെ ശ്വാസം വീണത്. അങ്ങനെ സമാധാനത്തോടെ യാത്ര തുടർന്നു. എന്റ‌െ ജീവിതത്തിൽ യാത്ര എന്നു പറയുമ്പോൾ മറക്കാനാവാത്തത് ഇൗ മൈസൂർ ട്രിപ്പാണ്.


വേങ്ങരയിലെ യൂത്ത് ലീഗിന്റെ അസാന്നിധ്യം ചര്‍ച്ചയാകുന്നു\nവേങ്ങരയില് സജീവമാകാന് മുസ്ലിം ലീഗ് നേതൃത്വം യൂത്ത് ലീഗിനോട് ആവശ്യപ്പെട്ടു.\nവേങ്ങരയിലെ തെരഞ്ഞെടുപ്പു പ്രചരണ രംഗത്ത് യൂത്ത് ലീഗിന്റെ അസാന്നിധ്യം ചര്‍ച്ചയാകുന്നു. സ്ഥാനാര്‍ത്ഥി നിര്‍ണയത്തിലുള്ള അതൃപ്തിയാണ് യൂത്ത് ലീഗിന്റെ പിന്‍മാറ്റത്തിന് കാരണം. വേങ്ങരയില് സജീവമാകാന് മുസ്ലിം ലീഗ് നേതൃത്വം യൂത്ത് ലീഗിനോട് ആവശ്യപ്പെട്ടു.\nവേങ്ങരയില് പി കെ ഫിറോസിനെ സ്ഥാനാര്‍ത്ഥിയാക്കണമെന്നായിരുന്നു യൂത്ത് ലീഗിന്റെ ആവശ്യം. ഇത് പരിഗണിക്കാത്തതിലുള്ള നിരാശയാണ് തെരഞ്ഞെടുപ്പു പ്രചരണ രംഗത്ത് യൂത്ത് ലീഗിനെ നിര്‍ജീവമാക്കിയത്. യുഡിഎഫിന്റെ തെരഞ്ഞെടുപ്പു കണ്‍വെന്‍ഷനുകളില് യുവാക്കളുടെ അസാന്നിധ്യം പ്രകടമാവുകയും ചെയ്തു. ഈ സാഹചര്യത്തിലാണ് മുസ്ലിം ലീഗ് നേതൃത്വത്തിന്റെ ഇടപെടല്.\nപി കെ ഫിറോസ് അടക്കമുള്ള യൂത്ത് ലീഗ് നേതാക്കള് തെരഞ്ഞെടുപ്പ് കഴിയും വരെ വേങ്ങരയില് തുടരണമെന്നാണ് പാര്‍ടി നിര്‍ദേശം. മറ്റു പൊതുപരിപാടികളില് പങ്കെടുക്കരുതെന്നും നിര്‍ദേശമുണ്ട്. തെരഞ്ഞെടുപ്പു പ്രചരണത്തിന്റെ സുപ്രധാന ചുമതലകള് പലപ്പോഴും യൂത്ത് ലീഗിനെയാണ് പാര്‍ടി ഏല്‍പ്പിക്കാറുള്ളത്.\nവേങ്ങര ഉപതെരഞ്ഞെടുപ്പിന് പന്ത്രണ്ട് നാള് മാത്രം ശേഷിക്കെ പ്രചരണത്തിന്റെ ഒരു ചുമതലയും യൂത്ത് ലീഗ് ഏറ്റെടുത്തിട്ടില്ല


പുതിയ പല്ല്, ഇപ്പോള് അതിവേഗത്തില്! – JEEVANAADAM official newspaper of Roman catholics (latin rite) of Kerala, owned by KRLCBC\n• ചവയ്ക്കാന് പ്രയാസം. (യഥാര്‍ത്ഥ പല്ലുകള് നല്‍കുന്ന സൗകര്യ ത്തിന്റ പകുതിയില് താഴെ മാത്രമേ ചവയ്ക്കലിന് വെപ്പുപല്ലുകള് സഹായകമാകൂ). രുചിയും, ഊഷ്മാവും വ്യത്യസ്തമായി അനുഭവപ്പെടുകയും ഭക്ഷണത്തിന്റെ ആസ്വാദ്യത കുറയുകയും ചെയ്യുന്നു.\n• സംസാരിക്കുന്നതിനുള്ള പ്രയാസം. (പ്രത്യേകിച്ച് ഉപയോഗിച്ചു തുടങ്ങുന്ന ഘട്ടത്തില്)\n• അസുഖകരമായ ശബ്ദങ്ങള്: ഇതു മൂലം ഉപയോക്താവിന് അലോസരമുണ്ടാകും.\n• ചവയ്ക്കാന് പ്രയാസമുള്ളതിനാല് ഭക്ഷണം കഴിക്കുന്നതിന്റെ അളവ് കുറയും. പോഷകാഹാരക്കുറവ് സംഭവിക്കും. ആരോഗ്യം കുറയും. അളവ് തെറ്റിയതും ന്യൂനതകളുള്ളതുമായ വെപ്പുപല്ലുകള് ഉപയോക്താവിന്റെ ദൈനംദിനപ്രവര്‍ത്തികള്‍ക്ക് തടസ്സം സൃഷിക്കുന്നു. സമൂഹത്തെ അഭിമുഖീകരിക്കുന്നതിനും ശാരീരിക കായിക പ്രവര്‍ത്തികളില് ഏര്‍പ്പെടുന്നതിനും ഇത് തടസം സൃഷ്ടിക്കുന്നു. വ്യക്തിബന്ധങ്ങളെ പോലും അത് പ്രതികൂലമായി ബാധിക്കുന്നു. പല്ലുകള് ഉറപ്പിക്കുവാന് ഉപയോഗിക്കുന്ന പശകള് പലപ്പോഴും ഉപകാരത്തെക്കാള് ദോഷമാണ് ഉളവാക്കുന്നത്.\n• താടിയെല്ലുകള് ചുരുങ്ങി ക്രമേണ വെപ്പുപല്ലുകള് ചേരാതെ വരുന്നതു തടയാന് മാര്‍ഗമില്ല. തല്‍ഫലമായി മുഖത്തിന് വൈരൂപ്യം സംഭവിക്കുകയും പ്രായമേറിയ പ്രതീതി ജനിപ്പിക്കുകയും ചെയ്യുന്നു. അപൂര്‍വം ചില സന്ദര്‍ഭങ്ങളില്, രോഗികളുടെ മുഖം ചുരുങ്ങി വികൃതമാവുകയും തുടര്‍ന്ന് വെപ്പുപല്ല് ഉപയോഗിക്കാനാവാത്ത വിധമാവുകയും ചെയ്യുന്നു.\nകൊല്ലം: സംഗീതത്തിന്റെ മാസ്മരികഭാവവുമായി സമൂഹത്തിന് സാക്ഷ്യം നല്‍കുകയാണ് കെആര് എല്‍സിസി ഫാമിലി കമ്മീഷന് അംഗമായ ജോസ്ഫിന് ജോര്‍ജ് വലിയവീടും മകള് ഇമ്‌നാ ജോര്‍ജ് വലിയവീടും. അഞ്ചു മക്കളുടെ\nഎസ് സുഹാസ് പുതിയ എറണാകുളം ജില്ലാ കളക്ടർ\nഎറണാകുളം ജില്ലാ കളക്ടർക്ക് മുഹമ്മദ് സഫീറുള്ളക്ക് സ്ഥാനചലനം. ഇന്നത്തെ മന്ത്രിസഭാ യോഗമാണ് പതിനാറോളം ഐഎഎസ് ഓഫീസർമാർക്ക് സ്ഥാന മാറ്റങ്ങൾ നൽകിയത്. ആലപ്പുഴ ജില്ലാ കളക്ടർ എസ്. സുഹാസ്


ഐപിഎൽ: ഓസ്ട്രേലിയ, ഇംഗ്ലണ്ട്, ന്യുസീലന്റ് താരങ്ങൾ എത്താൻ വൈകും\nവരുന്ന ഐപിഎൽ സീസണിൽ ഓസ്ട്രേലിയ, ഇംഗ്ലണ്ട്, ന്യുസീലന്റ് താരങ്ങൾ എത്താൻ വൈകുമെന്ന് റിപ്പോർട്ട്. ഏപ്രിൽ ഒന്നാം തിയതി മുതൽ മാത്രമേ ടീമുകളിലെ താരങ്ങൾ ഐപിഎല്ലിൽ എത്തൂ. ആദ്യം നടക്കുന്ന മൂന്ന് മത്സരങ്ങളിൽ ഇവർ ഉണ്ടാവില്ല. രാജ്യാന്തര മത്സരങ്ങൾ മൂലമാണ് താരങ്ങൾ വൈകി എത്തുന്നത്.\nമാർച്ച് 29 ന് നടക്കുന്ന മുംബൈ ഇന്ത്യൻസ് – ചെന്നൈ സൂപ്പർ കിംഗ്സ് പോരാട്ടത്തോടെയാണ് ഐപിഎൽ മത്സരങ്ങൾ ആരംഭിക്കുക. 30 ന് ഡെൽഹി ക്യാപിറ്റൽസ് – കിംഗ്സ് ഇലവൻ പഞ്ചാബ്, 31 ന് നടക്കുന്ന റോയൽ ചലഞ്ചേഴ്സ് ബാംഗ്ലൂർ – കൊൽക്കത്ത നൈറ്റ് റൈഡേഴ്സ് എന്നീ മത്സരങ്ങളും നടക്കും. ഈ മൂന്ന് മത്സരങ്ങളിലും മൂന്ന് ടീമുകളിലെയും താരങ്ങൾ ഉണ്ടാവില്ല.\nStory Highlights: IPL, England, New Zealand


അവൾക്കിത് ആദ്യത്തെ അനുഭവം, ഒരുപാട് ഇഷ്ടമായി; നിലയുടെ പുതിയ വിശേഷം പങ്കിട്ട് പേളി മാണി-Pearle maaney shares nila siting on chair photos\nഅവൾക്കിത് ആദ്യത്തെ അനുഭവം, ഒരുപാട് ഇഷ്ടമായി; നിലയുടെ പുതിയ വിശേഷം പങ്കിട്ട് പേളി മാണി\nവലിയ കസേരയിൽ ഇരിക്കുന്ന നിലയുടെ ചിത്രങ്ങളാണ് പേളി പങ്കുവച്ചത്\nOctober 9, 2021 11:04:46 am\nമകൾ നില ജനിച്ചപ്പോൾ മുതലുളള ഓരോ വിശേഷവും സോഷ്യൽ മീഡിയയിലൂടെ പങ്കിടുന്ന താരമാണ് പേളി മാണി. ശ്രീനിഷിനെയും പേളിയെയും പോലെ നിലയും സോഷ്യൽ മീഡിയയുടെ ഇഷ്ട താരമാണ്. നിലയുടെ പുതിയൊരു വിശേഷം പങ്കിട്ട് എത്തിയിരിക്കുകയാണ് പേളി മാണി.\nവലിയ കസേരയിൽ ഇരിക്കുന്ന നിലയുടെ ചിത്രങ്ങളാണ് പേളി പങ്കുവച്ചത്. ആദ്യമായിട്ടാണ് നില വലിയ കസേരയിൽ ഇരിക്കുന്നതെന്നും അവൾക്കത് ഒരുപാട് ഇഷ്ടമായെന്നും പേളി പറയുന്നു. പേളി പറഞ്ഞതുപോലെ നിലയുടെ സന്തോഷം ചിത്രങ്ങളിൽനിന്നും ആരാധകർക്ക് വ്യക്തമാവും.\nഞാന് ഡ്രൈവ് ചെയ്യുമ്പോഴുള്ള മുഖഭാവമാണ് ആദ്യ ഫോട്ടോയില് കാണുന്നത്. ഞാനാണ് ഡ്രൈവര് സ്ഥാനത്തെങ്കില് ശ്രീനിയുടെ മുഖഭാവമാണ് രണ്ടാമത്തെ ഫൊട്ടോ. തമാശ കേട്ട് ചിരിക്കുന്ന നിങ്ങളുടെ മുഖഭാവമാണ് മൂന്നാമത്തെ ഫോട്ടോയിലുള്ളതെന്നായിരുന്നു ഫൊട്ടോയ്ക്കൊപ്പം പേളി എഴുതിയത്.\nA post shared by pearle maany (@pearle__maany)\nA post shared by pearle believer (@pearle_maany_serah)\nA post shared by nila srinish pearle (@nila_srinish_pearle_)\nA post shared by Pearle Fans Club (@pearlefansclub)\nA post shared by _Nila_pearlish (@_nila_pearlish)\nബിഗ് ബോസ് ഷോ മുതൽ പ്രേക്ഷകരുടെ ഇഷ്ടതാരങ്ങളായി മറിയാവരാണ് പേളിയും ശ്രീനിഷും. ഇപ്പോൾ അവരുടെ മകൾ നിലയും പ്രേക്ഷകർക്ക് പ്രിയപ്പെട്ടവളാണ്. സോഷ്യൽ മീഡിയയിൽ വളരെ സജീവമായ ഇവർക്ക് നിരവധി ആരാധകരാണ് ഉള്ളത്. ഇവരുടെ ചിത്രങ്ങളും വീഡിയോകളും ആരാധകർ ആവേശത്തോടെ ഏറ്റെടുക്കാറുണ്ട്.\nRead More: ക്യാമറയെ നോക്കാൻ മടിച്ച് നില; പോസ് ചെയ്യിപ്പിക്കാൻ കഷ്ടപ്പെട്ട് റേച്ചലും പേളിയും; വീഡിയോ\nWeb Title: Pearle maaney shares nila siting on chair photos\nക്യാമറയെ നോക്കാൻ മടിച്ച് നില; പോസ് ചെയ്യിപ്പിക്കാൻ കഷ്ടപ്പെട്ട് റേച്ചലും പേളിയും; വീഡിയോ


എല്‍ഡിഎഫ് മദ്യനയത്തെ പിന്തുണച്ച് ഷിബു ബേബി ജോണ്; യുഡിഎഫില് ഭിന്നത - ഇ വാർത്ത | evartha\nഎല്‍ഡിഎഫ് മദ്യനയത്തെ പിന്തുണച്ച് ഷിബു ബേബി ജോണ്; യുഡിഎഫില് ഭിന്നത\nഎല്‍ഡിഎഫ് മദ്യനയത്തെ സ്വാഗതം ചെയ്ത് ആര്‍എസ്പി(ബി) നേതാവ് ഷിബു ബേബി ജോണ്. തന്റെ ഫെയ്‌സ്ബുക്ക് പോസ്റ്റിലൂടെയാണ് മദ്യനയത്തിന് അനുകൂലമായി ഷിബു ബേബി ജോണ് പ്രതികരിച്ചിരിക്കുന്നത്. ഇടത് സര്‍ക്കാര് മദ്യനയം സ്വാഗതാര്‍ഹവും അനിവാര്യതയുമാണെന്ന് ഷിബു ബേബി ജോണ് പറഞ്ഞു. കഴിഞ്ഞ യുഡിഎഫ് സര്‍ക്കാരിന്റെ കാലത്തെ മദ്യനയത്തെ മുന് തൊഴില് വകുപ്പ് മന്ത്രി വിമര്‍ശിക്കുകയും ചെയ്തു. ബാര് പൂട്ടല് നയം തികച്ചും വൈകാരികമായ, അസമയത്തെ അപക്വമായ രാഷ്ട്രീയ നിലപാടായിരുന്നു. അതുകൊണ്ടാണ് കേരള വികസനത്തിന് അനിവാര്യമായിരുന്ന യുഡിഎഫ് തുടര് ഭരണം ഇല്ലാതായതെന്നും ഷിബു ബേബി ജോണ് ഫെയ്‌സ്ബുക്കില് കുറിച്ചു.\nഅതേസമയം ഇന്ന് വൈകിട്ട് മദ്യനയത്തില് പ്രതിഷേധപരിപാടികള് ആസൂത്രണം ചെയ്യാന് യുഡിഫ് തീരുമാനിച്ചിരിക്കെ മദ്യനയത്തിനെ സ്വാഗതം ചെയ്ത് ഷിബുബേബി ജോണ് രംഗത്ത് വന്നത് യുഡിഎഫില് അഭിപ്രായ ഭിന്നതക്ക് ഇടയാക്കിയിട്ടുണ്ട്. എന്നാല് അഭിപ്രായം തള്ളിക്കളഞ്ഞ് പാര്‍ട്ടി നേതൃത്വം രംഗത്ത് വന്നു. ഷിബുവിന്റേത് വ്യക്തിപരമായ അഭിപ്രായമാണെന്നും പാര്‍ട്ടിയുടെ അഭിപ്രായമല്ലെന്നും ആര്‍എസ്പി വ്യക്തമാക്കി.


എറിക്‌സന്റെ ഹൃദയം യന്ത്രങ്ങളില് തുടിക്കും | Malayalam News\nകോപന്‍ഹാഗന് - ഡെന്മാര്‍ക്ക് ഫുട്‌ബോളര് ക്രിസ്റ്റിയന് എറിക്‌സന്റെ ഹൃദയം ഇനി യന്ത്രങ്ങളുടെ സഹായത്തോടെ തുടിക്കും. ഹൃദയതാളം വീണ്ടെടുക്കാനുള്ള ഡീഫൈബ്രിലേറ്റര് യന്ത്രം ഫുട്‌ബോളറുടെ നെഞ്ചിനുള്ളില് ഘടിപ്പിക്കും. ഫിന്‍ലന്റിനെതിരായ യൂറോ കപ്പ് മത്സരത്തില് ഹൃദയാഘാതം സംഭവിച്ച എറിക്‌സന്റെ ജീവന് ഗ്രൗണ്ടില് നല്‍കിയ പ്രഥമ ശുശ്രൂഷയിലൂടെയാണ് തിരിച്ചുപിടിച്ചത്. പതിനാറായിരത്തോളം കാണികള്‍ക്കു മുന്നില് ചലനമറ്റു കിടന്ന താരത്തിന് ഗ്രൗണ്ടില് വെച്ച് സി.പി.ആര് നല്‍കിയിരുന്നു. ഐ.സി.ഡി (ഹേര്‍ട് സ്റ്റാര്‍ടര്) എന്നും ഡീഫൈബ്രിലേറ്റര് അറിയപ്പെടാറുണ്ട്. പെയ്‌സ്‌മേക്കറിന്റെ നവീന രൂപമാണ് ഇത്. ഹൃദയത്തിന്റെ താളം തെറ്റുമ്പോള് ഇലക്ട്രിക് ഷോക്കിലൂടെ അത് വീണ്ടെടുക്കാന് ഈ ഉപകരണത്തിന് കഴിയും. അതുവഴി ഹൃദയാഘാതം ഒഴിവാക്കാന് സാധിക്കും.\nഅതോടെ എറിക്‌സന്റെ ഫുട്‌ബോള് കരിയര് അവസാനിക്കുമോയെന്ന കാര്യത്തില് ഡെന്മാര്‍ക്ക് ഫുട്‌ബോള് യൂനിയന് മൗനം പാലിച്ചു. ഇപ്പോള് എറിക്‌സനും കുടുംബത്തിനും സമാധാനവും സ്വകാര്യതയുമാണ് വേണ്ടതെന്ന് അവര് പറഞ്ഞു. ഡോക്ടര്‍മാരുടെ ഉപദേശത്തിന് എറിക്‌സന് സമ്മതം മൂളിയതായും അവര് അറിയിച്ചു.


ശബരിമല: അക്രമികള്‍ക്ക് ജാമ്യം നല്‍കിയാല് ഇത്തരം സംഭവങ്ങള് ആവര്‍ത്തിക്കും; ഹൈക്കോടതി - Malayalees\nശബരിമല: അക്രമികള്‍ക്ക് ജാമ്യം നല്‍കിയാല് ഇത്തരം സംഭവങ്ങള് ആവര്‍ത്തിക്കും; ഹൈക്കോടതി\nNovember 8, 2018 malayalees\tComments Off on ശബരിമല: അക്രമികള്‍ക്ക് ജാമ്യം നല്‍കിയാല് ഇത്തരം സംഭവങ്ങള് ആവര്‍ത്തിക്കും; ഹൈക്കോടതി\nഎറണാകുളം: യുവതി പ്രവേശനവുമായി ബന്ധപ്പെട്ട് ശബരിമലയില് നടക്കുന്ന സമരപരുപാടികള് സുപ്രീം കോടതി വിധിക്കെതിരെയെന്ന് ഹൈക്കോടതി. സമരവുമായി ബന്ധപ്പെട്ട അക്രമത്തില് അറസ്റ്റിലായവരുടെ ജാമ്യ ഹര്‍ജി പരിഗണിക്കവേയായിരുന്നു ഹൈക്കോടതിയുടെ നിരീക്ഷണം.\nതൃപ്പൂണിത്തുറ സ്വദേശി ഗോവിന്ദ് മധുസൂദനന് സമര്‍പ്പിച്ച ജാമ്യഹര്‍ജിയാണ് ഹൈക്കോടതി വീണ്ടും തള്ളിയത്. ശബരിമലയില് നടന്ന അക്രമ സംഭവത്തില് പങ്കില്ലെന്ന ഗോവിന്ദ് മധുസൂദനന്റെ വാദം കോടതി അംഗീകരിച്ചില്ല. ഗോവിന്ദ് മധുസൂദനന് അക്രമത്തില് പങ്കെടുത്തു എന്നതിന് പ്രഥമദൃഷ്ട്യാ തെളിവുകളും സാക്ഷിമൊഴികളുണ്ടെന്നും കോടതി നിരീക്ഷിച്ചു.\nന്യായീകരിക്കാനാവാത്ത അക്രമസംഭവങ്ങളാണ് ശബരിമലയില് നടന്നത്. അക്രമത്തില് പങ്കാളികളായവര്‍ക്ക് ജാമ്യം അനുവദിക്കുന്നത് ഇത്തരം സംഭവങ്ങള് ആവര്‍ത്തിക്കാന് ഇടയാക്കുമെന്നും കോടതി പറഞ്ഞു.\nനേരത്തെ അഞ്ച് പ്രതികളുടെ ജാമ്യാപേക്ഷ പത്തനംതിട്ട ജില്ലാസെഷന്‍സ് കോടതിയും തള്ളിയിരുന്നു. സുപ്രീംകോടതി വിധി നടപ്പാക്കുന്നതിന് എത്തിയ പൊലീസ് ഉദ്യോഗസ്ഥരെയും വാര്‍ത്ത റിപ്പോര്‍ട്ട് ചെയ്യാനെത്തിയ മാധ്യമപ്രവര്‍ത്തകരെയും ആക്രമിച്ച പ്രതികളുടെ ജാമ്യാപേക്ഷയാണ് പത്തനംതിട്ട ജില്ലാസെഷന്‍സ് കോടതി തള്ളിയത്. പ്രതികള്‍ക്ക് ജാമ്യം അനുവദിച്ചാല് അത് സമൂഹത്തിന് തെറ്റായ സന്ദേശം നല്‍കുമെന്നും കോടതി പറഞ്ഞു.\nപ്രളയത്തില് തകര്‍ന്ന വീട്ടിനുള്ളില് തന്നെ ഗൃഹനാഥന് ജീവനൊടുക്കി;\nഅന്നമനട: പ്രളയം ബാധിച്ച ശേഷം സംസ്ഥാനത്തിന്റെ പലഭാഗത്ത് നിന്നും വേദനാ ജനകമായ വാര്‍ത്തകളാണ് പുറത്ത് വരുന്നത്. അതിനിടയിലാണ് തകര്‍ന്ന വീടിന്റെ അവസ്ഥ കണ്ട് സഹിക്ക വയ്യാതെ ഗൃഹനാഥന് അതേ വീട്ടില് ആത്മഹത്യ ചെയ്ത സംഭവം പുറം ലോകമറിയുന്നത്.കല്ലൂര് വലിയവീട്ടില് അബ്ദുള് ഖാദറിന്റെ മകന് അലിയെ (57) ആണ് തൂങ്ങിമരിച്ച നിലയില് കണ്ടെത്തിയത്. കല്ലൂര് ലക്ഷം വീട്ടിലെ താമസക്കാരനായിരുന്നു ഇദ്ദേഹം. വെള്ളം കയറിയപ്പോള് സഹോദരന്റെ വീട്ടിലേക്ക് കുടുംബസമേതം മാറിയിരുന്നു. വെള്ളം ഇറങ്ങിയതിനെ തുടര്‍ന്ന് വീട്ടിലെ സ്ഥിതി അന്വേഷിക്കാനെത്തിയപ്പോഴാണ് ഏറെക്കുറേ Read More »\nJanuary 22, 2018 malayalees\nഎല്‍ഡിഎഫിലേക്ക് ചേക്കേറിയതോടെ ജെഡിയു പിളര്‍പ്പിലേക്ക് നീങ്ങുന്നു. യുഡിഎഫില് തുടരണമെന്ന നിലപാടുള്ള സംസ്ഥാന നേതാക്കളും പ്രവര്‍ത്തകരും ഈ മാസം 26ന് യോഗം ചേര്‍ന്ന് നിലപാട് പ്രഖ്യാപിക്കും. ജെഡിയു യുഡിഎഫ് വിഭാഗം എന്ന പേരില് എറണാകുളത്ത് സംസ്ഥാന നേതൃയോഗം ചേരാനാണ് തീരുമാനം. യാതൊരു രാഷ്ട്രീയ സാഹചര്യവും ഇല്ലാതിരുന്നിട്ടും നേതാക്കളുടെ താത്പര്യപ്രകാരമാണ് യുഡിഎഫ് വിട്ടതെന്ന ആരോപണവുമായാണ് ഒരു വിഭാഗം നേതാക്കളും പ്രവര്‍ത്തകരും രംഗത്ത് വരുന്നത്. ജനതാദള് യു ശരദ് യാദവ് വിഭാഗം സംസ്ഥാന അദ്ധ്യക്ഷന് എംപി വീരേന്ദ്രകുമാറിന്റെ നടപടി നേതാക്കളുടെ സ്ഥാനം Read More »\nകുറ്റിക്കാട്ടൂരിലെ തോട്ടില് മത്സ്യങ്ങള് കൂട്ടത്തോടെ ചത്തുപൊങ്ങി\nകോഴിക്കോട് കുറ്റിക്കാട്ടൂരിലെ തോട്ടില് മത്സ്യങ്ങള് കൂട്ടത്തോടെ ചത്തുപൊങ്ങി. എം.എല്.എ റോഡില് നിന്നാരംഭിക്കുന്ന മാമ്പുഴ തോട്ടിലാണ് സംഭവം. തോട്ടില് വിഷം കലര്‍ത്തി മീന് പിടിക്കാനുള്ള ഒരു സംഘം ആളുകളുടെ ശ്രമമാണ് മീനുകള് ചത്തുപൊങ്ങിയതിനു പിന്നിലെന്നാണ് സൂചന. ചെറുതും വലുതുമായി നൂറുകണക്കിന് മത്സ്യങ്ങളാണ് ചത്തുപൊങ്ങിയത്. മത്സ്യങ്ങള് കൂട്ടത്തോടെ ചത്തുപൊങ്ങുന്നത് ശ്രദ്ധയില്‍പെട്ട നാട്ടുകാര് വിവരം പൊലീസില് അറിയിച്ചു. തോട്ടില് വിഷം കലര്‍ത്തി മീന് പിടിക്കാനുള്ള ചിലരുടെ ശ്രമമാണ് മീന് ചത്തുപൊങ്ങാന് കാരണമെന്ന് നാട്ടുകാര് പറഞ്ഞു. അര്‍ദ്ധ രാത്രി ബൈക്കിലെത്തിയ ഒരു സംഘം Read More »\nനെയ്യാറ്റിന്‍കര കൊലപാതകം; ഡിവൈഎസ്പി മുന്‍കൂര് ജാമ്യാപേക്ഷ നല്‍കി\nനോട്ട് നിരോധനം; സാമ്ബത്തിക നഷ്ടം ബിജെപിയില് നിന്ന് ഈടാക്കണം: രമേശ് ചെന്നിത്തല


പെരിയയിൽ സിബിഐ:സംസ്ഥാന സർക്കാരിന്റെ ഹർജി സുപ്രീംകോടതി പരിഗണിക്കും, നിർണായക തീരുമാനങ്ങൾ ഇന്ന് | Reporter Kerala\nന്യൂഡൽഹി: പെരിയ ഇരട്ടക്കൊലപാതക കേസ് സിബിഐക്ക് വിട്ട കേരള ഹൈക്കോടതി വിധി ചോദ്യം ചെയ്ത് സംസ്ഥാന സർക്കാർ നൽകിയ ഹർജി സുപ്രീം കോടതി ഇന്ന് പരിഗണിക്കും. അന്വേഷണം സംബന്ധിച്ച് സിബിഐ റിപ്പോർട്ട് സുപ്രീം കോടതിയിൽ നൽകിയിട്ടുണ്ട്. സിബിഐ നിലപാട് തന്നെയാകും കേസിൽ നിർണായകം.\nഅന്വേഷണവുമായി മുന്നോട്ട് പോകുന്നതിന് സർക്കാരിന്റെ ഭാഗത്തുനിന്ന് യാതൊരു സഹകരണവുമില്ല, കേസ് ഡയറി ഉൾപ്പെടെയുള്ള രേഖകൾ കൈമാറിയില്ല തുടങ്ങിയ വിവരങ്ങൾ ഈ റിപ്പോർട്ടിലുണ്ട്. സിബിഐ അന്വേഷണം ആരംഭിച്ചിട്ടുണ്ടെങ്കിൽ ഇടപെടില്ലെന്ന് സുപ്രീം കോടതി വ്യക്തമാക്കിയിരുന്നു.\nനിലവിൽ കേസിൽ സിബിഐ അന്വേഷണം ഒഴിവാക്കാൻ സർക്കാർ പരിശ്രമിക്കുകയാണ്. സിബിഐ അന്വേഷണത്തിനെതിരെ സർക്കാർ അപ്പീലും നൽകിയിട്ടുണ്ട്. കേസിൽ സിപിഎമ്മിലെ ഉന്നതർക്ക് പങ്കുണ്ടെന്നാണ് സൂചന. ഇത് പുറത്തുവരാതിരിക്കാനാണ് സർക്കാർ സിബിഐ അന്വേഷണം ഒഴിവാക്കാൻ ശ്രമിക്കുന്നതെന്നാണ് ആരോപണം.\nകഴിഞ്ഞ ഫെബ്രുവരി 17 നാണ് കല്യോട്ട് വെച്ച് ശരത് ലാലും കൃപേഷും കൊല്ലപ്പെടുന്നത്. ബൈക്കിൽ പോകുകയായിരുന്ന ഇരുവരെയും സിപിഎം അക്രമി സംഘം വെട്ടി വീഴ്ത്തുകയായിരുന്നു. കൃപേഷ് സംഭവസ്ഥലത്തും ശരത് ലാൽ ആശുപത്രിയിലേക്കുള്ള വഴിമദ്ധ്യേയും മരിച്ചു. ഒന്നാം പ്രതി സിപിഎം ലോക്കൽ കമ്മിറ്റി അംഗം പീതാംബരൻ ആസൂത്രണം ചെയ്തതാണ് കൊലപാതമെന്നായിരുന്നു െ്രെകംബ്രാഞ്ച് കണ്ടെത്തൽ.\nPreviousത്രിതല പഞ്ചായത്ത് തെരഞ്ഞെടുപ്പില് ബിജെപി സ്ഥാനാര്‍ത്ഥികളെ പ്രഖ്യാപിച്ചു\nNextശിവശങ്കറിന്റെ ജാമ്യ ഹർജിയിൽ വിധി ഇന്ന്; ചോദ്യം ചെയ്യാൻ അനുമതി നേടി വിജിലൻസും


CPI Idukki district conference Criticised S Rajendran\nസിപിഎം ഇടുക്കി ജില്ലാ സമ്മേളനത്തില് മുന് എം.എല്.എ എസ് രാജേന്ദ്രന് വിമര്‍ശനം\nകുമളി: സി.പി.എം ഇടുക്കി ജില്ലാ സമ്മേളനത്തില് പ്രവര്‍ത്തന റിപ്പോര്‍ട്ടില് മുന് എം.എല്.എ എസ്. രാജേന്ദ്രനെതിരെ വിമര്‍ശനം. തിരഞ്ഞെടുപ്പ് യോഗങ്ങളില് സ്ഥാനാര്‍ഥി എ. രാജയുടെ പേര് പറഞ്ഞില്ലെന്നും പറയണമെന്ന് ജില്ലാ നേതാക്കള് നിര്‍ദേശിച്ചിട്ടം അനുസരിച്ചില്ലെന്നുമാണ് വിമര്‍ശനം. സി.പി.ഐയ്ക്ക് എതിരെയും സമ്മേളനത്തില് വിമർശനമുയര്‍ന്നു.\nസിപിഐഎം ഇടുക്കി ജില്ലാ സമ്മേളനത്തില് എസ്.രാജേന്ദ്രന് പങ്കെടുത്തിരുന്നില്ല. രാജേന്ദ്രനെതിരായ പാര്‍ട്ടി നടപടിയിലെ ഇളവില് ഉറപ്പൊന്നും ലഭിക്കാത്ത സാഹചര്യത്തിലാണ് തീരുമാനമെന്നാണ് സൂചന. സമ്മേളനത്തില് പങ്കെടുക്കുമെന്ന് ഇന്നലെ എസ്. രാജേന്ദ്രന് അറിയിച്ചിരുന്നു.\nപ്രധാനപ്പെട്ട സമ്മേളനമാണ് നടക്കുന്നതെന്നും ചെറുതായി കാണാന് കഴിയില്ലെന്നുമായിരുന്നു എസ് രാജേന്ദ്രന് ഇന്നലെ നല്‍കിയ മറുപടി. ജില്ലാ കമ്മിറ്റി അംഗമായത് കൊണ്ട് പങ്കെടുക്കേണ്ട ബാധ്യതയുണ്ടെന്നും അദ്ദേഹം വിശദീകരണം നല്‍കി.\nഎന്നാല് എസ്. രാജേന്ദ്രനെതിരെ പ്രതീക്ഷിച്ചതുപോലുള്ള കടുത്ത വിമര്‍ശനങ്ങള് പ്രവര്‍ത്തന റിപ്പോര്‍ട്ടിലില്ല. നേരത്തെ ഉയര്‍ന്നതുപോലെ ജാതീയമായ വേര്‍തിരിവുണ്ടാക്കി എന്നതുപോലുള്ള വിമര്‍ശനങ്ങള് റിപ്പോര്‍ട്ടിലില്ല. എ. രാജയ്‌ക്കെതിരെ പാര്‍ട്ടി ഓഫീസിന് സമീപത്തെ റെസ്റ്റോറന്റില് വെച്ച് ഗൂഢാലോചന നടത്തി എന്ന അന്വേഷണ കമ്മീഷന്റെ കണ്ടെത്തലുകളും റിപ്പോര്‍ട്ടില് പരാമര്‍ശിച്ചിട്ടില്ല.\nപതിവുപോലെ സി.പി.ഐയ്ക്ക് എതിരായ വിമര്‍ശനങ്ങളും പ്രവര്‍ത്തന റിപ്പോര്‍ട്ടിലുണ്ട്. മുന് സമ്മേളനങ്ങളിലും സി.പി.ഐയ്‌ക്കെതിരായ വിമര്‍ശനങ്ങള് ഉണ്ടായിരുന്നു. രൂക്ഷമായ ഭൂപ്രശ്‌നങ്ങള് നിലനില്‍ക്കുന്ന ജില്ല എന്ന നിലയില് റവന്യു വകുപ്പ് കൈകാര്യം ചെയ്യുന്ന സി.പി.ഐ ഇത് പരിഹരിക്കാന് ഇടപെടുന്നില്ല എന്നതാണ് വിമര്‍ശനം. ഭൂപ്രശ്‌നം പരിഹരിക്കുന്നതില് റവന്യു വകുപ്പ് വേണ്ടത്ര താല്‍പര്യം കാണിക്കുന്നില്ലെന്നും റിപ്പോര്‍ട്ടില് പറയുന്നു.


Emalayalee.com - '9മണിക്ക്9മിനിട്ടുള്ളപ്പോള് അര്‍ണബിന്റെ ഫസ്റ്റ്‌ലുക്ക് ഇറങ്ങും'; പ്രഖ്യാപനവുമായി രാം ഗോപാല് വര്‍മ\nമാധ്യമ പ്രവര്‍ത്തകന് അര്‍ണബ് ഗോസ്വാമിയെക്കുറിച്ച് സിനിമയെടുക്കാനൊരുങ്ങുകയാണെന്ന് സംവിധായകന് രാം ഗോപാല് വര്‍മ നേരത്തെ പ്രഖ്യാപിച്ചിരുന്നു. വാര്‍ത്താചര്‍ച്ചയ്ക്കിടയില് സുശാന്ത് സിങ് രാജ്പുത്തിന്റെ ആത്മഹത്യയുമായി ബന്ധപ്പെടുത്തി ക്രിമിനല് ബന്ധമുള്ള മേഖലയാണ് ബോളിവുഡെന്ന് അര്‍ണബ് ആരോപിച്ചതിനു പിന്നാലെയാണ് സിനിമാപ്രഖ്യാപനവുമായി ആര് ജി വി രംഗത്തു വന്നത്. ഇപ്പോള് ചിത്രത്തിന്റെ പോസ്റ്റര് പുറത്തിറക്കാനൊരുങ്ങുകയാണ് അദ്ദേഹം.\nന്യൂസ് പ്രൈം ടൈമിനു9മിനിട്ട് മുമ്പാണ് തന്റെ പോസ്റ്റര് ഇറങ്ങുന്നതെന്നും സംവിധായകന് പറയുന്നു. രാജ്യത്തിന് അറിയേണ്ട സത്യങ്ങളെല്ലാം അതോടെ അറിയുമെന്നും ട്വീറ്റിലൂടെ രാം ഗോപാല് വര്‍മ്മ പറയുന്നു.


Degarelix (214766-78-6) ടെസ്റ്റോസ്റ്റിറോൺ ഉൾപ്പെടെയുള്ള ശരീരത്തിലെ ഹോർമോണുകളുടെ അളവ് കുറയ്ക്കുന്ന ഒരു ഹോർമോൺ തെറാപ്പി മരുന്നാണ്. ഗോണഡോട്രോപിൻ-റിലീസിംഗ് ഹോർമോൺ (ജിഎൻ‌ആർ‌എച്ച്) റിസപ്റ്റർ എതിരാളികൾ എന്നറിയപ്പെടുന്ന മരുന്നുകളുടെ ഒരു വിഭാഗത്തിലാണ് ഇത് തരംതിരിക്കുന്നത്. ഈ സിന്തറ്റിക് പെപ്റ്റൈഡ് ഡെറിവേറ്റീവ് മരുന്നിനെ “ഫിർമഗൺ” എന്ന ബ്രാൻഡ് നാമത്തിൽ വിളിക്കുന്നു. അതിന്റെ സവിശേഷതകൾ ഇനിപ്പറയുന്നവയാണ്:\nമറ്റൊരു ഡെഗാരെലിക്സ് പ്രയോജനം, മരുന്ന് പൊതുവെ നന്നായി സഹിഷ്ണുത പുലർത്തുന്നു എന്നതാണ്. ഈ പ്രതികരണങ്ങൾ കൂടുതലും സൗമ്യമോ മിതമോ ആയിരുന്നു, ആദ്യത്തെ കുത്തിവയ്പ്പിനുശേഷം അവ പ്രധാനമായും സംഭവിച്ചു.\nDegarelix വിലയെക്കുറിച്ച് നിങ്ങൾ ഒരുപക്ഷേ ആശ്ചര്യപ്പെടുന്നു. Degarelix- നുള്ള ചികിത്സയുടെ ശരാശരി വാർഷിക ചെലവ് ഏകദേശം $ 4,400 ആണ്. വിപുലമായ പ്രോസ്റ്റേറ്റ് കാൻസറിനായി ലഭ്യമായ മറ്റ് ഹോർമോൺ ചികിത്സകളുടെ വിലയ്ക്ക് അനുസൃതമാണിത്. കുത്തിവയ്പ്പിനായി ഒരു പൊടി വിതരണം ചെയ്യുന്നതിന് 80 mg കുത്തിവയ്പ്പിനുള്ള Degarelix ഇഞ്ചക്ഷൻ വില $ 519 വരെയാണ്. ചെലവ് നിങ്ങൾ സന്ദർശിക്കുന്ന ഫാർമസിയെ ആശ്രയിച്ചിരിക്കും.


ജലമെട്രോ: മറീനയില് 150 ബോട്ടുകള്‍ക്ക് സൗകര്യം | Kochi Water Metro\nJul 20, 2017, 07:46 AM IST\nജലമെട്രോയുടെ ഭാഗമായി 38 ബോട്ടുജെട്ടികളാണ് ആസൂത്രണം ചെയ്യുന്നതെന്ന് കെ.എം.ആര്.എല്. മാനേജിങ് ഡയറക്ടര് ഏലിയാസ് ജോര്ജ് പറഞ്ഞു\nകൊച്ചി: 'ജലമെട്രോ'യുടെ ഭാഗമായി കൊച്ചിയില് നിര്മിക്കുന്ന മറീനയില് 150 ബോട്ടുകള്ക്കുള്ള സൗകര്യങ്ങളുണ്ടാകും. നഗരത്തെയും സമീപ പ്രദേശങ്ങളെയും ബന്ധിപ്പിച്ച് സര്വീസ് നടത്തുന്ന ബോട്ടുകള്ക്കായി ജെട്ടിയും ഇതോടൊപ്പം നിര്മിക്കും. മറൈന്‌ഡ്രൈവിലാണ് മറീനയും ബോട്ടുജെട്ടിയും നിര്മിക്കുന്നത്. ഇതിന്റെ നിര്മാണത്തിനായി കൊച്ചി മെട്രോ റെയില് ലിമിറ്റഡും (കെ.എം.ആര്.എല്.) ജി.സി.ഡി.എ.യും ധാരണാപത്രം ഒപ്പിട്ടു.\nഅന്താരാഷ്ട്ര നിലവാരത്തിലുള്ള ബോട്ടുജെട്ടി മറൈന്‌ഡ്രൈവില് നിര്മിക്കുന്നതിനായി സംസ്ഥാന സര്ക്കാര് 4.50 കോടി രൂപ അനുവദിച്ചിട്ടുണ്ടെന്ന് ജി.സി.ഡി.എ. ചെയര്മാന് സി.എന്. മോഹനന് പറഞ്ഞു. നിര്മാണത്തിനുള്ള ഭൂമി കെ.എം.ആര്.എല്ലിന് കൈമാറും. സമയബന്ധിതമായി പദ്ധതി നടപ്പാക്കുമെന്നും അദ്ദേഹം പറഞ്ഞു.\nജലമെട്രോയുടെ ഭാഗമായി 38 ബോട്ടുജെട്ടികളാണ് ആസൂത്രണം ചെയ്യുന്നതെന്ന് കെ.എം.ആര്.എല്. മാനേജിങ് ഡയറക്ടര് ഏലിയാസ് ജോര്ജ് പറഞ്ഞു. ഇതില് ആദ്യത്തേതാണ് മറൈന് ഡ്രൈവില് നിര്മിക്കുന്നത്. നഗരത്തെയും സമീപത്തെ പഞ്ചായത്തുകളെയുമെല്ലാം ബന്ധിപ്പിക്കാന് 78 അത്യാധുനിക ബോട്ടുകളുണ്ടാകും. 2021 ഓടെ പദ്ധതി പൂര്ത്തിയാക്കാനാണ് ലക്ഷ്യമിടുന്നത്. പദ്ധതിയുടെ ഭാഗമായി ആദ്യ ബോട്ടുകള് 2018 അവസാനത്തോടെ കൊച്ചിയിലെത്തും.\n16 റൂട്ടുകളിലേക്കാണ് ബോട്ട്‌സര്വീസ് ആസൂത്രണം ചെയ്യുന്നത്. 10 ദ്വീപുകള്ക്ക് പദ്ധതിയുടെ പ്രയോജനം ലഭിക്കും. ആകെ 76 കിലോമീറ്റര് ദൂരം ജലമെട്രോ വഴി ബന്ധിപ്പിക്കപ്പെടുമെന്നും അദ്ദേഹം പറഞ്ഞു.\nബോട്ടുജെട്ടികളില് നിന്നും തിരിച്ചുമുള്ള യാത്ര സുഗമമാക്കുകയെന്ന ലക്ഷ്യത്തോടെ ഇലക്ട്രിക് ബസുകള് ഉള്‌പ്പെടെ ഫീഡര് സര്വീസുകളുമുണ്ടാകും. ബോട്ടുജെട്ടികള്ക്ക് അനുബന്ധമായും സൗകര്യങ്ങളൊരുക്കും. പദ്ധതി നടത്തിപ്പിനായി ഒരു ഉന്നതാധികാര സമിതി രൂപവത്കരിച്ചിട്ടുണ്ട്. ഒരു മാസത്തിനകം പദ്ധതി നടത്തിപ്പിന്റെ വിശദാംശങ്ങളില് ഇവര് അന്തിമ ധാരണയിലെത്തും.\nകെ.എം.ആര്.എല്. ജനറല് മാനേജര് കൊനെയ്‌ന് ഖാനും ജി.സി.ഡി.എ. സെക്രട്ടറി എം.സി. ജോസഫും ധാരണാപത്രത്തില് ഒപ്പിട്ടു.


റീ എൻട്രി വിസയിൽ നാട്ടിലേക്ക് പോയ ഫാമിലി വിസക്കാര്‍ക്ക് മടങ്ങിവരാൻ നിശ്ചിത കാലാവധിയില്ലെന്ന് സൌദി\nഫാമിലി വിസയുള്ളവർ നാട്ടിലേക്ക് പോയി മടങ്ങിവന്നില്ലെങ്കിൽ അവരുടെ നിലവിലുള്ള വിസ ക്യാൻസലാകും, എന്നാല് ഒരു വിലക്കും ഉണ്ടാകില്ല\n16 Sep, 2018 at 07:39 PM\nറീ എൻട്രി വിസയിൽ നാട്ടിലേക്ക് പോയി മടങ്ങിവരാത്ത ഫാമിലി വിസയിലുള്ളവർക്ക് സൗദിയിലേക്ക് മടങ്ങിവരാൻ നിശ്ചിത കാലാവധിയില്ലെന്ന് സൌദി പാസ്പോര്‍ട്ട് വിഭാഗം. വിസാ കാലാവധി അവസാനിച്ച് രണ്ടു മാസത്തിനു ശേഷം ഓട്ടോമാറ്റിക് ആയി വിദേശികളെ ജവാസാത്ത് കംപ്യൂട്ടർ സിസ്റ്റത്തിൽ നിന്ന് നീക്കം ചെയ്യും. അതേ സമയം തൊഴില് വിസക്കാര്‍ക്ക് ഈ നിബന്ധന ബാധകമല്ല.\nറീ എൻട്രി വിസയിൽ നാട്ടിൽ പോയി മടങ്ങിവരാത്ത തൊഴിൽ വിസയിലുള്ളവർക്ക് സൗദിയിലേക്ക് മടങ്ങിവരാൻ നിശ്ചിതവർഷം സമയപരിധിയുണ്ട്. അതായത് റീ എന്‍ട്രി കാലവധി കഴിഞ്ഞാല് സ്പോണ്‍സറുടെ സഹായത്തോടെ അത് നീട്ടാം. അഥവാ സാധിച്ചില്ലെങ്കിലും അതേ സ്പോണ്‍സറുടെ സഹായത്തോടെ മടങ്ങി എത്താം.\nഎന്നാല് മറ്റു വിസകളില് എത്തണമെങ്കില് മൂന്ന് വര്‍ഷം കാത്തിരിക്കണം. ഇതിനു മുന്പ് അപേക്ഷ കൊടുത്താല് ട്രാവല് ഏജന്റുമാര്‍ക്കെതിരെ നടപടിയുണ്ടാകുമെന്ന് കോണ്‍സുലേറ്റ് വിഭാഗം അറിയിച്ചിരുന്നു. എന്നാല് ഈ നിയമം ഫാമിലി വിസയില് എത്തിയവര്‍ക്ക് ബാധകമല്ല. ഫാമിലി വിസയുള്ളവർ നാട്ടിലേക്ക് പോയി മടങ്ങിവന്നില്ലെങ്കിൽ അവരുടെ നിലവിലുള്ള വിസ ക്യാൻസലാകും. എന്നാല് ഒരു വിലക്കും ഉണ്ടാകില്ല. പിന്നീട് പുതിയ വിസയിൽ ഫാമിലി വിസയില് എത്താം. ഇവര്‍ക്ക് മടങ്ങിവരാൻ നിശ്ചിത സമയപരിധിയില്ലെന്നാണ് ജവാസാത്ത് വ്യക്തമാക്കിയത്.\nനിലവിലെ രീതി പ്രകാരം റീ-എൻട്രി വിസാ കാലാവധി അവസാനിച്ച് രണ്ടു മാസത്തിനു ശേഷം ഓട്ടോമാറ്റിക് ആയി വിദേശികളെ ജവാസാത്ത് കംപ്യൂട്ടർ സിസ്റ്റത്തിൽ നിന്ന് നീക്കം ചെയ്യും. റീ എൻട്രി വിസയുടെ കാലാവധി കഴിഞ്ഞ ഉടൻ ജവാസാത്തിലെത്തി തിരിച്ചുവരാത്തവരുടെ ഇഖാമ അവിടെ ഏൽപ്പിക്കണമായിരുന്നു നേരത്തെ. എന്നാല് അതു ഇനി ആവശ്യമില്ലെന്ന് ജവസാതാത് അറിയിച്ചു.\nfamily visaSaudi visare entryduration for return


actor Dileep latest pic: ദിലീപിൻ്റെ ഈ ചിത്രത്തിന് പിന്നിലെ സത്യാവസ്ഥ തിരഞ്ഞ് ആരാധകര്!; അയാൾ കഥ എഴുതുകയാണോ? - dileep's ft pic goes viral on social media, fans love it | Samayam Malayalam\ndileep's ft pic goes viral on social media, fans love it\nAnandha MB | Samayam Malayalam | Updated: 08 Jan 2020, 03:27:00 PM\nദിലീപിന്റെ പുതിയ ചിത്രം ഇത്ര വൈറൽ ആകാൻ എന്താ കാരണം; സോഷ്യൽ മീഡിയ തിരയുന്നു, സ്റ്റോറി ബോര്‍ഡും പെൻസിലും കൈയ്യിൽ പിടിച്ച് നിന്ന് കിനാവുകാണുന്ന ചിത്രമാണ് താരം ഇപ്പോൾ ആരാധകരും പങ്കുവെച്ചിരിക്കുന്നത് കൂടുതൽ വിശേഷങ്ങൾ ചുവടെ വായിക്കാം!\nദിലീപിൻ്റെ ഈ ചിത്രത്തിന് പിന്നിലെ സത്യാവസ്ഥ തിരഞ്ഞ് ആരാധകര്! അയാൾ കഥ എഴുതുകയാണോ?\nമലയാളികളുടെ ജനപ്രിയ നായകൻ സോഷ്യൽ മീഡിയയിൽ പങ്കുവെച്ച പുത്തൻ ചിത്രം ഏറ്റെടുത്തിരിക്കുക‍യാണ് ആരാധകര്. താരം ഇൻസ്റാഗ്രാമിൽ പങ്കുവെച്ചിരിക്കുന്ന ചിത്രമാണ് ഇപ്പോൾ ആരാധകര്‍ക്കിടയിലെ പുതിയ സംസാര വിഷയം. സ്റ്റോറി ബോര്‍ഡും പെൻസിലും കൈയ്യിലേന്തി കിനാവുകാണുന്ന ചിത്രമാണ് താരമിപ്പോൾ പങ്കുവെച്ചിരിക്കുന്നത്. താരത്തിൻ്റേതായി ഏറ്റവുമൊടുവിൽ തീയേറ്ററുകളിലെത്തിയ ചിത്രമാണ് മൈ സാൻ്റാ. ഈ ചിത്രത്തിൽ ദിലീപ് സാന്താക്ലോസ്സിൻ്റെ വേഷത്തിലായിരുന്നു എത്തിയത്.\nഇതുവരെ താരം ചിത്രത്തിലേതായി പുറത്തു വിട്ടിരുന്ന ചിത്രങ്ങളെല്ലാം സാൻ്റായുടെ ഗെറ്റപ്പിലുള്ള ചിത്രമായിരുന്നു. എന്നാൽ ഈ ചിത്രത്തിലെ ദിലീപിൻ്റെ സാധാ ലുക്കിലുള്ള ചിത്രമാണ് താരം ഇപ്പോൾ ആരാധകരുമായി പങ്കുവെച്ചിരിക്കുന്നത്. ദിലീപ് കഥ എഴുതുകയാണോ എന്നാണ് ആരാധകര് ചോദിക്കുന്നത്. ക്രിസ്മസ് റിലീസായി തീയേറ്ററുകളിലെത്തിയ ചിത്രമാണ് മൈ സാൻ്റ. ചിത്രം തീയേറ്ററുകളിൽ മികച്ച പ്രതികരണമാണ് ലഭിച്ചത്.\nഓർഡിനറിയിലൂടെ വരവറിയിച്ച സംവിധായകൻ സുഗീത് ഒരുക്കിയ ചിത്രമാണ് ഇത്. ദിലീപും സുഗീതും ആദ്യമായി ഒരുമിച്ച ചിത്രമായിരുന്നു ഇത്. ഓര്‍ഡിനറി, ത്രീ ഡോട്ട്സ്, ഒന്നും മിണ്ടാതെ, മധുര നാരങ്ങ, ശിക്കാരി ശംഭു, കിനാവള്ളി തുടങ്ങിയ ചിത്രങ്ങളിലൂടെ ശ്രദ്ധേയനായ സംവിധായകൻ സുഗീത് ദിലീപിനെ നായകനാക്കി ഒരുക്കിയ ചിത്രം തീയേറ്ററുകളിൽ കുട്ടികളെ കൈയ്യിലെടുത്തിരുന്നു.\nA post shared by Dileep (@dileepactor) on Jan 7, 2020 at 11:14pm PST\nനിങ്ങളൊരു എംപിയല്ലേ? നുസ്രത്ത് ജഹാന്‍റെ ഫോട്ടോഷൂട്ടിനെതിരെ സദാചാര ആക്രമണംആര്‍ട്ടിക്കിള് ഷോ\nദിലീപ് my santa movie my santa dileep pic Dileep latest pic Dileep actor Dileep actor Dileep latest pic Actor Dileep\nWeb Title : dileep's ft pic goes viral on social media, fans love it


തദ്ദേശ തെരഞ്ഞെടുപ്പ്; പദ്ധതികൾ വ്യകത്മാക്കി കെ സുരേന്ദ്രൻ - BIG14NEWS\nതദ്ദേശ തെരഞ്ഞെടുപ്പ്; പദ്ധതികൾ വ്യകത്മാക്കി കെ സുരേന്ദ്രൻ\nവരാനിരിക്കുന്ന തദ്ദേശ തെരഞ്ഞെടുപ്പിൽ ബിജെപിയുടെ പദ്ധതികൾ വ്യക്തമാക്കി ബിജെപി സംസ്ഥാന അധ്യക്ഷൻ കെ സുരേന്ദ്രൻ. തദ്ദേശ തെരഞ്ഞെടുപ്പിൽ എല്ലാ വാർഡിലും മത്സരിക്കുമെന്നും എൻഡിഎയിൽ എല്ലാ വിഭജനവും തർക്കങ്ങളില്ലാതെ പരിഹരിക്കുമെന്നും അദ്ദേഹം പറഞ്ഞു. സംസ്ഥാന കൺവെൻഷൻ ഈ മാസം 30 ന് നടത്തും. മുന്നണിയെ ശക്തിപ്പെടുത്തും. യുഡിഫിലും എൽഡിഎഫിലും പ്രവർത്തിച്ചു മടുത്തവരെ എൻഡിഎയിലേക്ക് ആകർഷിക്കും. ഇതിനായി സബ് കമ്മിറ്റിയെ നിയോഗിച്ചുവെന്നും അദ്ദേഹം പറഞ്ഞു. കൊച്ചിയിൽ എൻഡിഎ യോഗത്തിന് ശേഷം സംസാരിക്കുകയായിരുന്നു അദ്ദേഹം.\nപ്രവാസികളോടുള്ള സംസ്‌ഥാന സർക്കാർ സമീപനത്തിനെതിരെ ശക്തമായ നടപടി സ്വീകരിക്കാൻ തീരുമാനിച്ചു. സംസ്ഥാനത്ത് കൊവിഡ് പ്രതിരോധം പാളി. ഉറവിടമില്ലാത്ത കേസുകൾ വർധിക്കുകയാണ്. ഇത് കണ്ടെത്താനാവുന്നില്ല. രാജ്യത്ത് കൊവിഡ് പരിശോധന കുറഞ്ഞ സംസ്ഥാനം കേരളമാണ്. പരിശോധനകളുടെ എണ്ണം വർധിപ്പിക്കണം. പിആർ പ്രചാരണം മാത്രമാണ് നടക്കുന്നത്. സംസ്ഥാന സർക്കാർ കൊള്ള നടത്തുന്നു. മാഫിയ സംഘങ്ങളെ സഹായിക്കുന്നു. 250 പ്രവാസികൾ വിദേശത്ത് മരിച്ചിട്ടും ഒരു സഹായവും ചെയ്തില്ലെന്നും കെ സുരേന്ദ്രൻ വിമർശിച്ചു.\nഅസുഖം മാറ്റാൻ പ്രത്യേക പൂജ; കൊച്ചിയിൽ അമ്മയയെയും മകളെയും ഭീഷണിപ്പെടുത്തി 82 ലക്ഷം രൂപ തട്ടിയെടുത്ത കാസർകോട് സ്വദേശി പിടിയിൽ\nLocal elections; K Surendran personalizes plans\nlocal election bjp\nPrevious articleകെടിഎമ്മിന്റെ ജന്മനാട്ടിൽ ബൈക്കുകൾക്ക് നിരോധനം; ഇലക്ട്രിക് ബൈക്കുകൾ മുതൽ സൂപ്പർ ബൈക്കുകൾക്ക് വരെ വിലക്ക്\nNext articleതമിഴ്നാട്ടിൽ വീണ്ടും കസ്റ്റഡി മരണം; ക്രൂര പീഡനത്തിനിരയായ ഓട്ടോ ഡ്രൈവർ മരിച്ചു; പോലീസ് പീഡനം പുറത്തറിഞ്ഞത് യുവാവ് രക്തം ഛർദ്ദിച്ചതോടെ


ബി.എസ്4മലിനീകരണ നിയന്ത്രണങ്ങൾ; സിയാം കോടതിയിൽ\nന്യൂഡല്‍ഹി: ഏപ്രിൽ ഒന്നിന് ശേഷവും ബി.എസ്3വാഹനങ്ങള് വിൽക്കാൻ അനുവദിക്കണമെന്ന ആവശ്യവുമായി വാഹന നിര്‍മാണക്കമ്പനികളുടെ സംഘടന (സിയാം) സുപ്രീംകോടതിയില്. ഏപ്രില് ഒന്നു മുതല് ബി.എസ്4മലിനീകരണ നിയന്ത്രണ മാനദണ്ഡം നടപ്പാക്കുന്നതിനെതിരെയാണ് സിയാം സുപ്രീംകോടതിയെ സമീപിച്ചത്.\nഅതേസമയം, വിറ്റുതീരാത്ത ബി.എസ്.3വാഹനങ്ങളുടെ കണക്കറിയിക്കാന് നിര്‍മ്മാതാക്കളോട് സുപ്രീംകോടതി ആവശ്യപ്പെട്ടു. കേസ് മാര്‍ച്ച് 24-ന് വീണ്ടും പരിഗണിക്കും. മാര്‍ച്ച് 31 വരെ ബി.എസ്.3എന്‍ജിനുകള് നിര്‍മിക്കുന്നതിന് വിലക്കില്ലെന്ന് സിയാം പറഞ്ഞു.\nഇവ ഏപ്രില് ഒന്നിനുശേഷവും വില്‍ക്കാന് അനുവദിക്കണമെന്നും അവര് ആവശ്യപ്പെട്ടു. ബി.എസ്.4 അല്ലാത്ത വാഹനങ്ങള് ഏപ്രില് ഒന്നു മുതല് വില്‍ക്കാനോ, രജിസ്റ്റര് ചെയ്യാനോ അനുവദിക്കില്ലെന്ന് പരിസ്ഥിതി മലിനീകരണ നിയന്ത്രണ അതോറിറ്റി കഴിഞ്ഞവര്‍ഷം ഒക്ടോബറില് വ്യക്തമാക്കിയിരുന്നു. 2015 ആഗസ്റ്റിൽ സര്‍ക്കാരും ഇതുസംബന്ധിച്ച് വിജ്ഞാപനം ഇറക്കിയിരുന്നു.\nTags: 2015BS3 Vehiclecompliant vehiclescountryDecember 31detailsDisclosenumber of BS-IIInumbersproducedprovideSIAMSociety of Indian Automobile ManufacturersSupreme Court OrdersUnsoldVehicle Manufacturers


സ്വപ്നതുല്യം ഈ നിമിഷം; ഗോവിന്ദ് വസന്തയുടെ വയലിൻ വാദനത്തിൽ മുഴുകി അഹാന കൃഷ്ണ; വിഡിയോ | Ahaana Krishna enjoys music with Govind Vasantha\nസ്വപ്നതുല്യം ഈ നിമിഷം; ഗോവിന്ദ് വസന്തയുടെ വയലിൻ വാദനത്തിൽ മുഴുകി അഹാന കൃഷ്ണ; വിഡിയോ\nമനോരമ ലേഖിക March 30, 2021 08:46 AM IST\nസംഗീത സംവിധായകൻ ഗോവിന്ദ് വസന്തയുടെ വയലിൻ സംഗീതത്തിൽ മതിമറന്ന് നടി അഹാന കൃഷ്ണ. സുഹൃത്തിനൊപ്പം ഇരുന്ന് ഗോവിന്ദ് വസന്തയുടെ സംഗീതം ആസ്വദിക്കുന്ന വിഡിയോ താരം സമൂഹമാധ്യമങ്ങളിൽ പങ്കുവച്ചു. അഹാനയുടെ ആദ്യ ചിത്രമായ ‘ഞാൻ സ്റ്റീവ് ലോപ്പസി’ൽ ഗോവിന്ദ് വസന്ത ആണ് പശ്ചാത്തലസംഗീതമൊരുക്കിയത്. ചിത്രത്തിലെ സംഗീതശകലങ്ങളാണ് ഗോവിന്ദ് വയലിനിൽ വായിച്ചത്. ‘സ്റ്റീവ് ലോപ്പസിന്റെ ആത്മാവ്’ എന്ന അടിക്കുറിപ്പോടെയാണ് ഗോവിന്ദിന്റെ വയലിൻ ഈണം അഹാന പോസ്റ്റ് ചെയ്തത്. വിഡിയോയ്ക്കു മികച്ച പ്രതികരണങ്ങളാണു ലഭിക്കുന്നത്. രണ്ടാഴ്ച മുൻപ് ചെന്നൈയിൽ എത്തിയപ്പോൾ അഹാനയും ഗോവിന്ദ് വസന്തയും കൂടിക്കാഴ്ച നടത്തിയിരുന്നു. അന്നത്തെ ഒത്തുകൂടലിനിടെ പകർത്തിയ വിഡിയോ ആണിത്.\n‘എനിക്ക് എപ്പോഴും അഭിമാനിക്കാവുന്ന പല കാര്യങ്ങളിലൊന്നാണ് എന്റെ ആദ്യ ചിത്രമായ ‘ഞാൻ സ്റ്റീവ് ലോപ്പ്‌സ്’. ഗോവിന്ദ് വസന്ത ഒരുക്കിയ മനോഹരമായ ഈ ട്രാക്ക് ആത്മാവിൽ തൊടുന്നു. സൗണ്ട് ക്ലൗഡിൽ കേട്ട ഈ ഗാനം പിന്നീട് പതിവായി കേൾക്കാൻ തുടങ്ങി. ഈ ട്രാക്ക് എന്നെ ചിലപ്പോൾ ദു:ഖിപ്പിക്കുന്നു, ഇടയ്ക്കു സന്തോഷിപ്പിക്കുന്നു, മറ്റു ചിലപ്പോൾ പ്രത്യാശ നൽകുന്നു. രണ്ടാഴ്ച മുൻപ് ഞാൻ അദ്ദേഹത്തെ ചെന്നൈയിൽ വച്ചു കണ്ടു. സ്റ്റീവ് ലോപ്പസിലെ ആ ഈണം അവതരിപ്പിക്കാൻ ഞാൻ അദ്ദേഹത്തോട് ആവശ്യപ്പെട്ടതേയില്ല. എന്നിട്ടും അദ്ദേഹം അതു ചെയ്തു. ആ സംഗീത ആസ്വാദനത്തിൽ മുഴുകിയതിനാൽ അവസാനം കയ്യടിക്കാൻ പോലും ഞാൻ മറന്നു പോയി. എന്നെ സംബന്ധിച്ച് ഈ ഗാനം വളരെയേറെ സവിശേഷതകൾ നിറഞ്ഞ ഒന്നാണ്. എപ്പോഴും ഗോവിന്ദ് വസന്ത ഒരു മാജിക് ആണ്. നിങ്ങളുടെ മാജിക് പെർഫോമൻസ് കാണാൻ കഴിഞ്ഞതിൽ ഞാൻ ഭാഗ്യവതിയും സന്തോഷവതിയുമാണ്’., അഹാന കൃഷ്ണ സമൂഹമാധ്യമങ്ങളിൽ കുറിച്ചു.\nഅഹാന പങ്കുവച്ച വിഡിയോ ചുരുങ്ങിയ സമയത്തിനകം ശ്രദ്ധേയമായി. ഗോവിന്ദ് വസന്തയുടെ ഈണം ഹൃദയം തൊടുന്നു എന്നാണ് ആസ്വാദകപക്ഷം. ‘തൈക്കുടം ബ്രിഡ്ജ്’ എന്ന സംഗീത ബാൻഡിലൂടെ ഉയർന്ന ഗോവിന്ദ് വസന്ത ഇപ്പോൾ ഏറെ തിരക്കുള്ള സംഗീതസംവിധായകൻ ആണ്. 2018ൽ പുറത്തിറങ്ങിയ ‘96’ എന്ന തമിഴ് ചിത്രത്തിലെ 'കാതലേ കാതലേ’ എന്ന ഗാനം ഗോവിന്ദ് വസന്തയുടെ സംഗീത ജീവിതത്തിൽ വഴിത്തിരിവായിരുന്നു.


വിമാന യാത്രക്കിടെ എട്ടു വയസുകാരിക്ക് ഹൃദയാഘാതം; അടിയന്തര ലാന്‍ഡിങ്, ആശുപത്രിയിലെത്തും മുന്നേ മരിച്ചു – Chandrika Daily\nBy web desk 1 Wednesday January 20, 2021 14:18 pm\nക്‌നൗവില് നിന്ന് ഗോ എയര് ഫ്‌ലൈറ്റില് മുംബൈയിലേക്ക് പോകുന്നതിനിടെയാണ് സംഭവം\nവിമാന യാത്രക്കിടെ എട്ടു വയസുകാരി പെണ്‍കുട്ടിക്ക് ഹൃദയാഘാതമുണ്ടായതിനെ തുടര്‍ന്ന് വിമാനം അടിയന്തരമായി ലാന്‍ഡിങ് നടത്തി. തുടര്‍ന്ന് പെണ്‍കുട്ടിയെ ആശുപത്രിയിലെത്തിച്ചപ്പോഴേക്കും മരിച്ചു. യുപി സിദ്ധാര്‍ഥ് നഗര് സ്വദേശി ആയുഷി പുന്‍വാസി പ്രജാപതിയാണ് മരിച്ചത്. ലക്‌നൗവില് നിന്ന് ഗോ എയര് ഫ്‌ലൈറ്റില് മുംബൈയിലേക്ക് പോകുന്നതിനിടെയാണ് സംഭവം.\nഅസുഖ ബാധിതയായ പെണ്‍കുട്ടിയെ ചികിത്സക്കായി കൊണ്ടു പോകുന്നതിനിടെയാണ് ഹൃദയാഘാതമുണ്ടായത്. തുടര്‍ന്ന് വിമാനം നാഗ്പൂരില് അടിയന്തര ലാന്‍ഡിങ് നടത്തി. ഉടന് തന്നെ ആശുപത്രിയിലെത്തിച്ചെങ്കിലും മരണപ്പെടുകയായിരുന്നു.\nമരണപ്പെട്ട കുട്ടിക്ക് അനീമിക് ആയിരുന്നു. ഇക്കാര്യം പിതാവ് പറഞ്ഞിരുന്നില്ല. സാധാരണയായി 810 നിലയില് താഴെ ഹീമോഗ്ലോബിന് ലെവല് ഉള്ളവരെ വിമാനയാത്രയ്ക്ക് അനുവദിക്കാറില്ലെന്നാണ് അധികൃതരുടെ വിശദീകരണം. 2.5 ഗ്രാം ആയിരുന്നു കുട്ടിയുടെ ഹീമോഗ്ലോബിന് ലെവല്.\nCategories: india, News Tags: flight, Go Air


ബുധന്, 25 ജൂലൈ 2018 (08:14 IST)\nപശുവിന്റെ പേരില് രാജ്യത്ത് നടക്കുന്ന ആള്‍ക്കൂട്ട കൊലപാതകങ്ങള്‍ക്ക് യാതോരു പരിധിയുമില്ല. കൊലപാതകങ്ങളും ആക്രമങ്ങളും തുടർന്നുകൊണ്ടിരിക്കുകയാണ്. ഇപ്പോഴിതാ, പശുവിനെ ഇന്ത്യയുടെ രാഷ്ട്രമാതാവി പരിഗണിക്കുന്നത് വരെ ഈ ആക്രമങ്ങൾ തുടരുമെന്ന പരസ്യഭീഷണിയുമായി ബി.ജെ.പി എം.എല്.എ ടി. രാജസിങ് ലോധ്.\nപശുക്കള്‍ക്ക് രാഷ്ട്രമാതാ പദവി കിട്ടുന്നത് വരെ ഗോരക്ഷയ്ക്കായുള്ള യുദ്ധം അവസാനിക്കില്ലെന്നും രാജസിങ് പറഞ്ഞു. തെലങ്കാനയിലെ ബി.ജെ.പി എം.എല്.എയാണ് ഇയാള്. സംസ്ഥാനങ്ങളിലും പശു സംരക്ഷണത്തിന് പ്രത്യേക മന്ത്രാലയം തുടങ്ങണം നിയമം കര്‍ക്കശമാക്കണമെന്നും ഇയാൾ ആവശ്യപ്പെടുന്നു.\nപശുക്കള്ളന്‍മാര് കൊല്ലപ്പെടുമ്പോള് മാത്രമാണ് മാധ്യമങ്ങള് ഇടപെടുന്നത്. പശുക്കടത്തുകാര് ഗോരക്ഷകരെ കൊല്ലുമ്പോള് അവഗണിക്കുകയാണെന്നും എം.എല്.എ ആരോപിച്ചു. വീഡിയോ സന്ദേശത്തിലാണ് എം.എല്.എയുടെ പരസ്യ വെല്ലുവിളി.\nപശുവിനെ രാഷ്‌ട്ര മാതാവായി അംഗീകരിക്കുന്നതുവരെ ആക്രമണങ്ങള് തുടരുമെന്ന് ബിജെപി എംഎല്‍എ\nഎഴുതി എഴുതി സംഘികളുടെ അടപ്പ് തെറിപ്പിക്കണം: മുഖ്യമന്ത്രിക്കെതിരെ അലി അക്ബർ\nഇന്ത്യയിലെ സ്മാർട്ട്ഫൊൺ വിപണി കയ്യടക്കി ഷവോമി\nകാർഗിൽ യുദ്ധത്തിൽ ഇന്ത്യ വിജയക്കൊടി പാറിച്ചിട്ട് 19 വർഷം!\nഅടുത്ത ലേഖനം മഴയ്ക്ക് ശമനമില്ല; ഇടുക്കി, കോട്ടയം, ആലപ്പുഴ ജില്ലകളിൽ ചിലയിടങ്ങളിൽ ഇന്നും അവധി


URC PONNANI: 'വിദ്യയും വിത്തും' പദ്ധതിക്ക് തുടക്കമായി\n'വിദ്യയും വിത്തും' പദ്ധതിക്ക് തുടക്കമായി\nവെളിയങ്കോട് ജി എഫ് എൽ പി സ്കൂളിൽ 'വിദ്യയും വിത്തും' പദ്ധതി വെളിയങ്കോട് കൃഷി ഓഫീസർ വി.കെ. ലമീന ഉദ്ഘാടനം ചെയ്യുന്നു\nപൊന്നാനി: വെളിയങ്കോട് ഗവ. ഫിഷറീസ് സ്കൂളിൽ 'വിദ്യയും വിത്തും' പദ്ധതിക്ക് തുടക്കമായി. പഠനത്തോടൊപ്പം കാർഷിക അവബോധം വളർത്തുകയും വീടുകളിൽ അടുക്കളത്തോട്ടങ്ങൾ ഒരുക്കാൻ പ്രോത്സാഹിപ്പിക്കുകയുമാണ് ലക്ഷ്യം. ഓണത്തിന് വിളവെടുപ്പ് സാധ്യമാവുമെന്ന നിലയിൽ നടപ്പാക്കുന്ന പദ്ധതി വെളിയങ്കോട് കൃഷി ഓഫീസർ വി.കെ. ലമീന ഉദ്ഘാടനം ചെയ്തു. വിദ്യാർത്ഥികൾക്കുള്ള പച്ചക്കറി വിത്തുകൾ സ്കൂൾ ലീഡർ ടി.വൈ. മുഹമ്മദ് റാഷിദ് ഏറ്റുവാങ്ങി. സ്കൂൾ പച്ചക്കറിത്തോട്ടത്തിൽ വിത്തിടലും നടന്നു. കൃഷി അസിസ്റ്റൻഡ് രവി, പ്രധാനാധ്യാപിക വി.ജെ. ജെസ്സി, വികസന സമിതി ചെയർമാൻ ഫാറൂഖ് വെളിയങ്കോട്, പി ടി എ പ്രസിഡന്റ് മുസ്തഫ എം എസ്, അധ്യാപികമാരായ കെ.ബി. സുനിത, ലളിത പ്രസംഗിച്ചു. കാർഷിക ക്ലബ്ബ് അംഗങ്ങളായ വിദ്യാർത്ഥികൾക്ക് പരിശീലനവും നൽകി.\nPosted by urcponani at 7:12 AM


ഓര്‍മച്ചെപ്പ്.: ടെറസ്സിലെ ചാനല് കൃഷി.\nPosted by Mohamedkutty മുഹമ്മദുകുട്ടി at 9/04/2017 11:34:00 PM\nവളരെ നന്നായി. താങ്കളെ പോലെ സാങ്കേതിക താൽപര്യമുള്ളവർക്ക് ഏറെ ഉപപ്രദമാകും ഈ പോസ്റ്റ്. നല്ലൊരു ഹോബിയാണെന്ന് കൂടെ പറയാം.\nതാങ്കളൊരു സംഭവം തന്നെ!\nകുട്ടിക്കാ...ഞമ്മള് ടി.വി കാണത്തോണ്ട് ഇതൊന്നും ചെയ്യുന്നില്ല. പച്ചേങ്കിൽ ഞമ്മളെ കോളേജിലെ കുട്ട്യോൾക്ക് ഇസ്ടപ്പെടും.\nആദ്യത്തെ കമ്പിവേലീയും ഡിഷും ഇപ്പോഴും പുരപ്പുറത്ത് ഉണ്ട്. ടെറസ്സിൽ കൃഷി ചെയ്യാൻ കയറിയിറങ്ങുന്ന നേരത്ത് ഒരു ധൈര്യത്തിന്,,, കേബിൾ വന്നപ്പോൾ ആന്റിനയൊക്കെ മാറ്റി. ഒരു സംശയം, താങ്കൾ ഫുഡ് കോർപ്പറേഷനിലോ, കെ.എസ്.ഈ.ബിയിലോ?\nഏതൊക്കെ ചാനലുകൾ കിട്ടുന്നുണ്ട് എന്ന് പറയാമോ ഇക്കാ ..\nകാര്യം ഇങ്ങനെയൊക്കെ ആണെങ്കിലും ഞാനും കുറെ പുരോഗമിച്ചു. ഇപ്പൊ നെറ്റിലൂടെയാ പരിപാടികൾ കാണുന്നത്.അതും ഫോണിലോ ടാബ്ലെറ്റിലോ! അപ്പൊ ഇതൊക്കെ ഇനി ആക്രി കടയിൽ കൊടുക്കാം!\nസാക്ഷാൽ ഇന്റർനെറ്റ് ഉള്ളപ്പോൾ എന്തിനാണ് ചാനൽ നെറ്റുകൾ ...?


സ്വപ്ന സുരേഷിന്‍റെ സര്‍ട്ടിഫിക്കറ്റും വ്യാജം; അന്വേഷിക്കാതെ പൊലീസ് | gold smuggling case swapna suresh certificate fake\nTrivandrum, First Published 10, Jul 2020, 2:45 PM\nബികോം ബിരുദധാരിയെന്ന സര്‍ട്ടിഫിക്കറ്റാണ് സ്വപ്ന നൽകിയത്. മഹാരാഷ്ട്രയിലെ ഒരു സർവ്വകലാശാലയുടെ സര്‍ട്ടിഫിക്കറ്റാണ് സ്വപ്ന നല്‍കിയത്. ഇവിടെ ബികോം കോഴ്സേ ഇല്ലെന്നാണ് സര്‍വകലാശാല അധികൃതര് നല്‍കുന്ന മറുപടി\nതിരുവനന്തപുരം: ഐടി വകുപ്പിന് കീഴില് നിയമനത്തിനായി സ്വപ്ന സുരേഷ് സമര്‍പ്പിച്ച രേഖകളും വ്യാജമെന്ന് റിപ്പോട്ട്. ബിരുദ സര്‍ട്ടിഫിക്കറ്റ് അടക്കമുള്ള രേഖകൾ വ്യാജമാണെന്ന സൂചന കിട്ടിയിട്ടും പൊലീസ് അന്വേഷണം നടന്നിട്ടില്ല . ഐടി വകുപ്പിനു കീഴിലുളള സ്പേസ് പാര്‍ക്കിലെ ജോലിക്കായി സ്വപ്ന നല്‍കിയ ബിരുദ സര്‍ട്ടിഫിക്കറ്റാണ് സംശയ നിഴലില് നില്‍ക്കുന്നത്.\nസ്പേസ് പാര്‍ക്കില് ജോലി നേടാനായി ബെംഗലൂരു ആസ്ഥാനമായ വിഷന് ടെക്നോളജീസ് എന്ന സ്ഥാപനത്തിന് സ്വപ്ന നല്‍കിയ ബിരുദ സര്‍ട്ടിഫിക്കറ്റാണ് വ്യാജമെന്ന സംശയം ഉയര്‍ന്നത്. എയര്‍ഇന്ത്യ സാറ്റ്സില് ജോലി ചെയ്യുമ്പോൾ സ്വപ്നയുടെ വിദ്യാഭ്യാസ യോഗ്യത പ്ലസ് ടുവും, ട്രാവല് ആന്‍ഡ് ടൂറിസത്തിലെ ഡിപ്ലോമയും മാത്രം. തിരുവനന്തപുരത്തെ യുഎഇ കോണ്‍സുലേറ്റില് പ്രൈവറ്റ് സെക്രട്ടറിയായി ജോലി നേടാന് സമര്‍പ്പിച്ച വിദ്യാഭ്യാസ രേഖകള് എന്തെന്ന കാര്യം ഇപ്പോഴും അവ്യക്തവുമാണ്. പക്ഷേ അവിടെ നിന്നും സ്പേസ് പാര്‍ക്കില് ജോലിക്കെത്തിയപ്പോള് ബികോം ബിരുദധാരിയെന്ന സര്‍ട്ടിഫിക്കറ്റാണ് സ്വപ്ന സമര്‍പ്പിച്ചത്.\nമുംബൈ ആസ്ഥാനമായുളള ഡോക്ടര് ബാബാ സാഹേബ് അംബേദ്കര് ടെക്നോളജിക്കല് യൂണിവേഴ്സിറ്റിയുടെ സര്‍ട്ടിഫിക്കറ്റാണ് സ്വപ്ന നല്‍കിയത്. എന്നാല് ഇവിടെ ബികോം കോഴ്സേ ഇല്ലെന്നാണ് സര്‍വകലാശാല അധികൃതര് നല്‍കുന്ന മറുപടി. ഇതോടെയാണ് ജോലി നേടാന് സ്വപ്ന സമര്‍പ്പിച്ച രേഖകള് സംശയ നിഴലിലാകുന്നത്.\nഎയര്‍ഇന്ത്യ സാറ്റ്സിലെ വ്യാജപരാതി കേസില് സ്വപ്നയുടെ വിദ്യാഭ്യാസ യോഗ്യതാ രേഖകള് ക്രൈംബ്രാഞ്ച് ശേഖരിച്ചിരുന്നു. എയര്‍ഇന്ത്യ സാറ്റ്സില് സമര്‍പ്പിച്ചിരിക്കുന്ന സിബിഎസ്ഇയുടെ സര്‍ട്ടിഫിക്കറ്റുിന്‍റെയും മറ്റ് യോഗ്യതാ സര്‍ട്ടിഫിക്കറ്റുകളുടെയും ആധികാരികത തേടി ക്രൈംബ്രാഞ്ച് അതാത് സ്ഥാപനങ്ങള്‍ക്ക് കത്ത് നല്‍കാനും തീരുമാനിച്ചിട്ടുണ്ട്.\nഎന്നാല് ഐടി വകുപ്പിലെ ഉന്നത തസ്തിക നേടാന് വ്യാജ ബിരുദ സര്‍ട്ടിഫിക്കറ്റ് നല്‍കിയെന്ന സംശയം ബലപ്പെട്ടിട്ടും ഇതേപറ്റി അന്വേഷിക്കാന് പൊലീസ് തയാറായിട്ടില്ല. ഇക്കാര്യം അന്വേഷിക്കണമെന്ന നിര്‍ദേശം സര്‍ക്കാരും നല്‍കിയിട്ടില്ല.\nഅതേസമയം സ്വര്‍ണക്കടത്തില് നിര്‍ണായകമായ കാര്‍ഗോ കോംപ്ലക്സിലെ സിസിടിവി ദൃശ്യങ്ങള് പൊലീസിന്‍റെ ക്യാമറയില് ഇല്ല. കേസ് അന്വേഷണത്തിനായി കസ്റ്റംസ് ആവശ്യപ്പെട്ട ജനുവരി മുതലുളള സിസിടിവി ദൃശ്യങ്ങള് കൈവശമില്ലെന്നാണ് പൊലീസ് പറയുന്നത്. സ്വര്‍ണം കടത്താന് ഉപയോഗിച്ചുവെന്ന് സംശയിക്കുന്ന കാര് ശംഖുമുഖത്തെ കാര്‍ഗോ കോംപ്ലക്സിലേക്ക് പോകുന്ന ദൃശ്യങ്ങളാണ് പൊലീസ് ആവശ്യപ്പെട്ടത്. എന്നാല് എയര്‍പോര്‍ട്ടിന്‍റെ പരിസരത്തെ പൊലീസ് ക്യാമറകളൊന്നും തന്നെ ഇപ്പോള് പ്രവര്‍ത്തിക്കുന്നില്ല. പേട്ടയിലുളള ഒരു ക്യാമറയിലെ ദൃശ്യങ്ങള് മാത്രമേ നല്‍കാന് കഴിയൂ എന്നാണ് പൊലീസ് അറിയിച്ചിരിക്കുന്നത്. അതേസമയം കഴിഞ്ഞ വര്‍ഷം ഡിസംബര് ഏഴിന് സഹോദരന്‍റെ വിവാഹ സല്‍ക്കാരത്തില് നഗരത്തിലെ ഹോട്ടലില് വച്ച് യുവാവിനെ സ്വപ്ന പിന്തുടര്‍ന്ന് മര്‍ദിക്കുന്ന ദൃശ്യങ്ങളും പുറത്തുവന്നു.\nLast Updated 10, Jul 2020, 3:13 PM\nswapna suresh certificate


ഹാദിയയെ നവംബര് 27ന് സുപ്രീംകോടതിയില് ഹാജരാക്കണം - Oneindia Malayalam\nPublished : October 30, 2017, 02:54\nഹാദിയയെ നവംബര് 27ന് സുപ്രീംകോടതിയില് ഹാജരാക്കണം\nഹാദിയയെ നേരിട്ട് ഹാജരാക്കണമെന്ന് സുപ്രീം കോടതി ഉത്തരവ്. നവംബര് മാസം 27ന് മൂന്ന് മണിക്ക് മുമ്പായി ഹാദിയയെ സുപ്രീം കോടതിയില് ഹാജരാക്കണെന്ന് പിതാവ് അശോകനോട് കോടതി ആവശ്യപ്പെട്ടു. അടച്ചിട്ട കോടതിയില് വാദംകേള്‍ക്കണമെന്ന ഹാദിയയുടെ അച്ഛന്റെ ആവശ്യം കോടതി തള്ളി. തുറന്ന കോടതിയില് വാദം കേള്‍ക്കുമെന്നും കോടതി അറിയിച്ചു. ഹാദിയയ്ക്കുള്ള സുരക്ഷ തുടരാന് സംസ്ഥാന സര്‍ക്കാരിന് കോടതി നിര്‍ദേശം നല്‍കിയിട്ടുണ്ട്. സമൂഹത്തിന്റെ വികാരം അനുസരിച്ച് കോടതിക്ക് തീരുമാനമെടുക്കാന് സാധിക്കില്ലെന്നും സുപ്രീം കോടതി വ്യക്തമാക്കി. ഹാദിയയുടേത് സൈക്കളോജിക്കല് കിഡ്‌നാപ്പിംഗ് ആണ് എന്ന് എന്‍ഐഎ വാദിച്ചു. ഇതൊരു ഒറ്റപ്പെട്ട സംഭവം അല്ലെന്നും എന്‍ഐഎ വാദം ഉന്നയിച്ചു. മേയ് 24-നാണ് ഹാദിയയുടെയും ഷഫിന് ജഹാന്റെയും വിവാഹം ഹൈക്കോടതി അസാധുവാക്കിയത്. നിര്‍ബന്ധിച്ച് മതം മാറ്റിയെന്നാരോപിച്ച് അശോകന് നല്‍കിയ ഹേബിയസ് ഹര്‍ജിയിലായിരുന്നു നടപടി.\nകനയ്യകുമാർ നിരപരാധിയാണ് #JNUKKanhaiyaKumar Morning News Focus


പാലത്തിൽ നിന്ന് ബസ് താഴേക്ക് മറിഞ്ഞു ; പതിനഞ്ച് പേർക്ക് പരിക്കേറ്റു – Media Mangalam\nമലപ്പുറം : പാലത്തിൽ നിന്ന് ബസ് മറിഞ്ഞു 15 യാത്രക്കാർക്ക് പരിക്കേറ്റു. മലപ്പുറം താനൂരാണ് സംഭവം. ദേവദാര് പാലത്തില് നിന്ന് ബസ് താഴേക്ക് പതിക്കുകയായിരുന്നു. തിരൂരില് നിന്ന് താനൂരിലേക്ക് പോയ സ്വകാര്യ ബസാണ് മറിഞ്ഞത്. പരിക്കേറ്റവരെ ആശുപത്രിയില് പ്രവേശിപ്പിച്ചു.\nറെയില്‍വേ ഓവര്‍ബ്രിഡ്ജ് ആയ ദേവദാര് പാലത്തില് എത്തിയപ്പോള് നിയന്ത്രണംവിട്ട ബസ് താഴേക്ക് പതിക്കുകയായിരുന്നു. വൈകുന്നേരം ആറരയോടെ ആയിരുന്നു അപകടം. അമിത വേഗതയില് വന്ന ബസ് മറ്റൊരു ബസിനെ മറികടക്കുന്നതിനിടെ നിയന്ത്രണം വിട്ട് പാലത്തിന്റെ കൈവരി തകര്‍ത്ത് താഴേക്ക് പതിക്കുകയായിരുന്നൈന്ന് ദൃക്‌സാക്ഷികൾ പറഞ്ഞു.\nbus accident malapuram thanoor\nകടം വാങ്ങിയ കാശ് തിരികെ ചോദിച്ചു ; യുവാവിനെ കാർ ഇടിപ്പിച്ച് ബോണറ്റിൽ കിടത്തി രണ്ട് കിലോമീറ്ററോളം ഓടിച്ചുപോയി


നികേഷ്, എംഎൽഎയാകാൻ മറുകണ്ടം ചാടുമ്പോൾ കുറ്റബോധമില്ലേ? നികേഷിനെ ഭിത്തിയിലൊട്ടിച്ച് മുനീർ | MK Muneer's facebook post against MV Nikesh Kumar - Malayalam Oneindia\nPublished: November 12 2018, 14:02 [IST]\nകോഴിക്കോട്: മുസ്ലീം ലീഗിന്റെ അഴീക്കോട് എംഎല്‍എ ആയിരുന്ന കെഎം ഷാജിയെ ഹൈക്കോടതി അയോഗ്യനാക്കിയത് യുഡിഎഫിനെയാകെ അങ്കലപ്പിലാക്കിയിരിക്കുകയാണ്. നേരത്തെ പിബി അബ്ദുള് റസാഖിന്റെ മരണത്തെ തുടര്‍ന്ന് മഞ്ചേശ്വരത്ത് ഉപതെരഞ്ഞെടുപ്പ് നടത്തേണ്ട സാഹചര്യമാണ്. പിന്നാലെയാണ് മറ്റൊരു സീറ്റായ അഴീക്കോടും യുഡിഎഫിന്റെ കയ്യില് നിന്ന് പോയത്.\nഎല്‍ഡിഎഫ് സ്ഥാനാര്‍ത്ഥിയായിരുന്ന എംവി നികേഷ് കുമാറിന്റെ പരാതിയെ തുടര്‍ന്നാണ് ഹൈക്കോടതി വിധി. വര്‍ഗീയമായി വോട്ട് പിടിച്ചു എന്നതായിരുന്നു ഷാജിക്കെതിരായ ആരോപണം. കമ്മ്യൂണിസ്റ്റ് ബന്ധം ഉപേക്ഷിച്ച് യുഡിഎഫിനൊപ്പം നിന്ന എംവി രാഘവന്റെ മകന് കൂടിയായ നികേഷ് കുമാറിനെ കടന്നാക്രമിച്ച് രംഗത്ത് വന്നിരിക്കുകയാണ് എംകെ മുനീര്. ഫേസ്ബുക്ക് പോസ്റ്റ് വായിക്കാം:\nഅച്ഛന്റെ ആത്മകഥ വായിക്കണം\n'ഒരു ജൻമം' എന്ന സഖാവ് എം വി രാഘവന്റെ ആത്മകഥ വർഷങ്ങൾക്ക് മുമ്പ് പുറത്തിറങ്ങിയിട്ടുണ്ട്. ശ്രീ എം വി നികേഷ് കുമാർ സാധിക്കുമെങ്കിൽ ആ പുസ്തകം ഒരാവർത്തിയെങ്കിലും വായിക്കണം. ഒരു രാഷ്ട്രീയ പ്രവർത്തകൻ സ്വജീവിതത്തിൽ പാലിക്കേണ്ട നിരവധി പാഠങ്ങൾ അതിനകത്തുണ്ട്. തെരെഞ്ഞെടുപ്പിൽ വിജയിക്കുന്നതിന് അവസാനത്തെ രാഷ്ട്രീയ അടവ് പയറ്റുമ്പോഴും എം വി ആർ ഒരിക്കലും മാന്യതയുടെ അതിർവരമ്പുകൾ ഉല്ലംഘിച്ചിരുന്നില്ല.\nശ്രീ നികേഷ്, രാഷ്ട്രീയ കേരളം താങ്കളെ ആദ്യമായി ശ്രദ്ധിക്കുന്നത് എന്നാണെന്ന് താങ്കൾ ഓർക്കുന്നുണ്ടോ? മാർക്സിസ്റ്റ് പാർട്ടിയുടെ ആക്രമണങ്ങളിൽ നിന്നും സംരക്ഷണം തേടി കണ്ണൂരിൽ കുടുംബത്തോടൊപ്പം ധർണ്ണയിരുന്ന ഒരു കൊച്ചു കുട്ടിയായാണ് സമൂഹത്തിന്റെ ശ്രദ്ധയിലേക്ക് താങ്കൾ വരുന്നത്. കണ്ണുകളിൽ ഭീതിയും അമ്പരപ്പുമായി ചുറ്റുപാടും നോക്കി നിൽക്കുന്ന ആ ചെറിയ കുട്ടിയുടെ ചിത്രം കേരളം മറന്നിട്ടില്ല.\nആ തീക്ഷ്ണമായ അനുഭവങ്ങൾക്ക് മീതെ കണ്ണുകൾ ഇറുക്കിയടച്ച് കേവലം ഒരു എം എൽ എ എന്ന നിസ്സാര ലക്ഷ്യത്തിനായി മറുകണ്ടം ചാടുമ്പോൾ താങ്കൾക്ക് ആത്മസംഘർഷമില്ലാതെ എങ്ങനെ ജീവിക്കാൻ കഴിയുന്നുവെന്ന് അത്ഭുതം തോന്നുന്നു. സഖാവ് എം വി ആറിന് രാഷ്ട്രീയമായ എല്ലാ സംരക്ഷണവും നൽകിയ പാർട്ടിയാണ് മുസ്ലിം ലീഗ്. അങ്ങനെ ലീഗും യു ഡി എഫും നിലപാട് കൈ കൊണ്ടിരുന്നില്ലായിരുന്നുവെങ്കിൽ സി പി എം കുലം കുത്തികൾക്ക് നൽകുന്ന ശിക്ഷ സഖാവ്: എം വി ആറിനെയും തേടിയെത്തുമായിരുന്നു.\nസീറ്റ് നൽകിയത് മുസ്ലീമായത് കൊണ്ടല്ല\nഈ വസ്തുതകൾ സൗകര്യപൂർവ്വം താങ്കൾ മറന്നാലും ജനാധിപത്യവിശ്വാസികൾക്ക് മറക്കാനാകില്ല. അഴീക്കോടിന്റെയും കഴക്കൂട്ടത്തിന്റെയുമൊക്കെ രാഷട്രീയ ചരിത്രം കൂടിയാണിത്. നോമിനേഷൻ നൽകിയ സ്ഥാനാർത്ഥിയെ പിൻവലിച്ച് മുസ്ലിം ലീഗ് സ്വന്തം സീറ്റിൽ എംവിആറിനെ മത്സരിപ്പിച്ചത് എം വി ആർ അഞ്ച് നേരം നമസ്കരിക്കുന്ന മുഅമിനായത് കൊണ്ടായിരുന്നില്ല. മറിച്ച് മുസ്ലിം ലീഗിന്റെ രാഷ്ട്രീയ മാന്യതയായിരുന്നു അത്. മുസ്ലിം ലീഗ് ഇസ്മാഈൽ സാഹിബിൽ നിന്നും പാഠമുൾകൊണ്ട രാഷ്ട്രീയ സംഘടനയത്രെ.\nഭരണഘടനയുണ്ടാക്കിയ കോൺസ്റ്റിറ്റ്യവൻറ് അസംബ്ലിയിലായിരുന്നു ഇസ്മാഈൽ സാഹിബ് ഉണ്ടായിരുന്നത്. എന്ന് പറഞ്ഞാൽ രാജ്യത്തിന്റെ മതേതരത്വ മൂല്യങ്ങളടങ്ങുന്ന ഒരു ഭരണഘടനയിൽ സംഭാവനയർപ്പിച്ച പാർട്ടിയാണ് മുസ്ലിം ലീഗ് എന്ന് വ്യംഗ്യം. അങ്ങനെയുള്ള ഒരു രാഷട്രീയ പ്രസ്ഥാനം മതേതരത്വത്തിന് വിരുദ്ധമായി പ്രവർത്തിക്കുമെന്ന് പറഞ്ഞാൽ പിന്നെ ആ പാർട്ടിയുടെ പ്രസക്തി എന്താണ്? ഇക്കാലമത്രയും ഞങ്ങൾ പോരാടിയത് രാജ്യത്തിന്റെ മതേതരത്വ മൂല്യങ്ങൾക്ക് തുരങ്കം വെക്കാൻ നോക്കുന്ന എസ് ഡി പി ഐ, പോപ്പുലർ ഫ്രണ്ട്, പോലെയുള്ള സംഘടനകളുമായിട്ടാണ്.\nപക്ഷേ നികേഷ് കുമാർ, ഒരു തെരെഞ്ഞെടുപ്പ് ജയിക്കുക എന്ന മിനിമം അജൻഡക്ക് വേണ്ടി ഇപ്പറഞ്ഞ സംഘടനകളുമായൊക്കെ സന്ധി ചെയ്യുന്നതിൽ താങ്കൾക്ക് യാതൊരുവിധ പ്രയാസങ്ങളുമുണ്ടായിരുന്നില്ല. ഇപ്പോഴും താങ്കളുടെ വാക്കുകളിൽ മുസ്ലിം ലീഗും കേരള കോൺഗ്രസ്സുമാണ് വർഗ്ഗീയ പ്രസ്ഥാനങ്ങൾ. അപ്പോഴും ബി ജെ പിയും ആർ എസ് എസ്സും താങ്കളുടെ വർഗ്ഗീയതയുടെ പരിധിക്കുള്ളിൽ വരുന്നേയില്ല. ഇതിൽ നിന്നും വ്യക്തമാണ് അങ്ങയുടെ ഉള്ളിലിരിപ്പ് എന്താണ് എന്നത്.\nകെ എം ഷാജിക്കെതിരെ ഇപ്പോൾ നിങ്ങളാഘോഷിക്കുന്ന ലഘുലേഖ വ്യാജ നിർമ്മിതിയുടെ അങ്ങേയറ്റമാണെന്ന് സാമാന്യ ബോധമുള്ള ആർക്കും മനസ്സിലാകും. മറ്റാരെക്കാളും അതിന്റെ ഉറവിടമടക്കം താങ്കൾക്കുമറിയാം. തെരഞ്ഞെടുപ്പിൽ ജയിക്കാൻ നെറികേടിന്റെ ഏതറ്റം വരെയും പോകുന്ന താങ്കളുടെ രാഷ്ട്രീയ യജമാനന്മാർക്കും അതറിയാം. ലഘുലേഖ പുറത്തുവന്നതോടു കൂടി കേരളത്തിലെ പ്രബുദ്ധ ജനതയ്ക്കും അത് മനസ്സിലായിട്ടുണ്ട്.\nഎല്ലാമറിഞ്ഞിട്ടും അഴീക്കോട് നിയോജകമണ്ഡലത്തെ കുതന്ത്രങ്ങളുടെ പരീക്ഷണശാലയാക്കാൻ നിന്നുകൊടുത്തതിൽ താങ്കൾക്ക് യാതൊരു കുറ്റബോധവും തോന്നുന്നില്ലേ..? തെരെഞ്ഞെടുപ്പുകൾ വരും പോകും.ഒപ്പം ജയപരാജയങ്ങളും. പക്ഷേ രാഷ്ട്രീയത്തിലെ ബാലപാഠം എങ്ങനെ കുതന്ത്രങ്ങൾ മാനിപ്പുലേറ്റ് ചെയ്യാമെന്നതല്ല, തോൽവിയിലും ധാർമ്മികത കൈമോശം വരാതെ എങ്ങനെ മൂല്യവത്തായ വിജയം വരിക്കാമെന്നതാണ്.\nകൂത്തുപറമ്പിലെ സഖാവ് പുഷ്പൻ ജീവിക്കുന്ന രക്തസാക്ഷിയാണ്. ബാലിശമായ ഒരു സമരത്തിന്റെ പേരിൽ അഞ്ച് നിരപരാധികളുടെ ജീവൻ സിപിഎം ബലികൊടുത്തപ്പോൾ ഭാഗ്യം കൊണ്ട് രക്ഷപ്പെട്ടയാൾ. സഖാവ് എംവിആറിന്റെ പേരിലുള്ള അവാർഡ് പുഷ്പന് നൽകിയതിൽ സന്തോഷമുണ്ട്. കാരണം, സി പി എം അല്ല, എംവിആർ ആയിരുന്നു ശരിയെന്ന് ആ അവാർഡ് സഖാവ് ,പുഷ്പനെ ബോധ്യപ്പെടുത്തും.\nനിങ്ങൾ പുഷ്പനോട് പറയണം\nഒപ്പം നികേഷ്, താങ്കൾ ഒരു വാചകം കൂടി ശ്രീ പുഷ്പനോട് പറയണമായിരുന്നു. പുഷ്പനെ ജീവിക്കുന്ന രക്തസാക്ഷിയാക്കി മാറ്റിയ പാർട്ടി സ്വാശ്രയ വിദ്യാഭ്യാസ നയം തിരുത്തിയിട്ട് കാലമേറെ കഴിഞ്ഞുഎന്ന സത്യം. പുഷ്പനെയും അഞ്ച് രക്തസാക്ഷികളെയും സൃഷ്ടിച്ച പാർട്ടി നിലപാട് തെറ്റായിരുന്നു എന്ന സത്യം. പാർട്ടി നേതാക്കൾക്ക് ബുദ്ധിയുദിക്കാൻ വൈകിയാൽ അതിന്റെ വിലകൊടുക്കേണ്ടി വരിക പുഷ്പനെ പോലുള്ള നിരപരാധികളാണ് എന്ന കാര്യം.\nരാഷ്ട്രീയത്തിൽ നിശ്ചയദാർഢ്യമുള്ള നിലപാടുകളുടെ പ്രതീകമായിരുന്നു എംവിആർ. ശാരീരിക അവശതകൾ അലട്ടിയ ജീവിതത്തിന്റെ അവസാന നാളുകളിലും മാനസികമായ കരുത്തും രാഷ്ട്രീയ നിലപാടുകളിൽ ദൃഢതയും പ്രകടിപ്പിച്ച ധീരൻ. ഒരു പ്രലോഭനത്തിലും വീഴാത്ത, ഒരു വിലപേശലിനും വഴങ്ങാത്ത മനുഷ്യൻ. താങ്കൾക്ക് എത്തിപ്പിടിക്കാനാവുന്നതിലും വളരെയേറെ ഉയരത്തിലാണ് ആ ഉജ്ജ്വല ജീവിതമാതൃക. പിന്തുടരാൻ താങ്കൾക്കാവുമെന്ന് കരുതുന്നില്ല. പക്ഷെ, ഒറ്റിക്കൊടുക്കാതിരിക്കുകയെങ്കിലും ചെയ്യണം\nഎംകെ മുനീറിന്റെ ഫേസ്ബുക്ക് പോസ്റ്റ്\nMK Muneer's facebook post against MV Nikesh Kumar\nStory first published: Monday, November 12, 2018, 14:02 [IST]


ബാബറും റിസ്‌വാനും തിളങ്ങി; ഇന്ത്യയ്ക്ക് തോൽവി | Vision News\nഹോം Latest News Sports\nബാബറും റിസ്‌വാനും തിളങ്ങി; ഇന്ത്യയ്ക്ക് തോൽവി\n(VISION NEWS 24/10/2021)\nദുബായ്: തോൽവിയറിയാതെ പിന്നിട്ട 12 മത്സരങ്ങൾക്കു ശേഷം ലോകകപ്പ് വേദിയിൽ ഒടുവിൽ പാകിസ്താനോട് ഇന്ത്യ തോറ്റു. ട്വന്റി 20 ലോകകപ്പിലെ സൂപ്പർ 12 പോരാട്ടത്തിൽ 10 വിക്കറ്റിനാണ് പാകിസ്താൻ ഇന്ത്യയെ തോൽപ്പിച്ചത്. ഇന്ത്യ ഉയർത്തിയ 152 റൺസ് വിജയലക്ഷ്യം പിന്തുടർന്ന പാകിസ്താൻ 17.5 ഓവറിൽ ലക്ഷ്യം കണ്ടു.\nഅർധ സെഞ്ചുറി നേടിയ ക്യാപ്റ്റൻ ബാബർ അസമും മുഹമ്മദ് റിസ്വാനുമാണ് പാക് ജയം എളുപ്പമാക്കിയത്.\n52 പന്തുകൾ നേരിട്ട ബാബർ അസം രണ്ട് സിക്സും ആറ് ഫോറുമടക്കം 68 റൺസെടുത്തു.\nമുഹമ്മദ് റിസ്വാൻ 55 പന്തിൽ നിന്ന് മൂന്ന് സിക്സും ആറ് ഫോറുമടക്കം 79 റൺസോടെ പുറത്താകാതെ നിന്നു. ട്വന്റി 20-യിൽ ഇന്ത്യയ്ക്കെതിരേ പാകിസ്താന്റെ മികച്ച കൂട്ടുകെട്ടാണിത്.\nഒരു ഘട്ടത്തിൽ പോലും പാകിസ്താൻ ബാറ്റ്സ്മാൻമാരെ പ്രതിരോധത്തിലാക്കാൻ ഇന്ത്യൻ ബൗളർമാർക്ക് സാധിച്ചില്ല.\nനേരത്തെ ടോസ് നഷ്ടപ്പെട്ട് ബാറ്റിങ്ങിന് ഇറങ്ങിയ ഇന്ത്യ നിശ്ചിത 20 ഓവറിൽ ഏഴു വിക്കറ്റ് നഷ്ടത്തിൽ 151 റൺസെടുത്തിരുന്നു.\nതുടക്കത്തിൽ ബാറ്റിങ് തകർച്ച നേരിട്ട ഇന്ത്യയെ അർധ സെഞ്ചുറി നേടിയ വിരാട് കോലിയുടെയും 39 റൺസെടുത്ത ഋഷഭ് പന്തിന്റെയും ഇന്നിങ്സുകളാണ് ഭേദപ്പെട്ട സ്കോറിലെത്തിച്ചത്.\n49 പന്തുകൾ നേരിട്ട കോലി ഒരു സിക്സും അഞ്ചു ഫോറുമടക്കം 57 റൺസെടുത്ത് പുറത്തായി.\nഎന്നാൽ നാലാം വിക്കറ്റിൽ ഒന്നിച്ച കോലി - ഋഷഭ് പന്ത് സഖ്യം 53 റൺസ് കൂട്ടിച്ചേർത്ത് ഇന്ത്യയെ കൂടുതൽ നഷ്ടങ്ങളില്ലാതെ മുന്നോട്ട് കൊണ്ടുപോയി. പക്ഷേ 13-ാം ഓവറിൽ പന്തിനെ മടക്കി ഷദാബ് ഖാൻ ഇന്ത്യയെ വീണ്ടും ഞെട്ടിച്ചു. 30 പന്തിൽ നിന്ന് രണ്ടു വീതം സിക്സും ഫോറുമടക്കം 39 റൺസെടുത്താണ് പന്ത് മടങ്ങിയത്.


സ്വാശ്രയ ചര്‍ച്ച പരാജയം: ഫീസ് ഇളവ് അടഞ്ഞ അധ്യായമെന്ന് മാനേജ്‌മെന്റ് – Chandrika Daily\nBy Web Desk Tuesday October 4, 2016 11:02 am\nസ്വാശ്രയ ചര്‍ച്ച പരാജയം: ഫീസ് ഇളവ് അടഞ്ഞ അധ്യായമെന്ന് മാനേജ്‌മെന്റ്\nതിരവനന്തപുരം: സ്വാശ്രയ വിഷയത്തില് മാനേജ്‌മെന്റ് അസോസിയേഷന് സര്‍ക്കാറുമായി നടത്തിയ ചര്‍ച്ച പരാജയം. സ്വാശ്രയ വിഷയത്തില് ഒരുതത്തിലുമുള്ള ധാരണയുമാകാതെയാണ് ചര്‍ച്ച പിരിഞ്ഞത്. ഫീസ് ഇളവ് അടഞ്ഞ അധ്യായമാണെന്നും അങ്ങനെ…\nചര്‍ച്ചക്ക് ശേഷം മാനേജ്‌മെന്റ് അസോസിയേഷന് പ്രസിഡന്റ് പി. കൃഷ്ണദാസ് മാധ്യമളോട് സംസാരിക്കുന്നു\nതിരവനന്തപുരം: സ്വാശ്രയ വിഷയത്തില് മാനേജ്‌മെന്റ് അസോസിയേഷന് സര്‍ക്കാറുമായി നടത്തിയ ചര്‍ച്ച പരാജയം. സ്വാശ്രയ വിഷയത്തില് ഒരുതത്തിലുമുള്ള ധാരണയുമാകാതെയാണ് ചര്‍ച്ച പിരിഞ്ഞത്. ഫീസ് ഇളവ് അടഞ്ഞ അധ്യായമാണെന്നും അങ്ങനെ ഒരു നിര്‍ദ്ദേശം മുന്നോട്ട് വെച്ചിട്ടല്ല ചര്‍ച്ചക്ക് എത്തിയതെന്നും മാനേജ്‌മെന്റ് അസോസിയേഷന് അറിയിച്ചു.\nഇപ്പോള് തന്നെ പാവപ്പെട്ട വിദ്യാര്‍ഥികള്‍ക്ക് ഫീസിളവുണ്ട്. സ്വാശ്രയ സമരത്തിന്റെ പശ്ചാത്തലത്തില് അല്ല ഇന്നത്തെ ചര്‍ച്ച. ഫീസ് ഇളവ് അഭ്യൂഹം മാത്രമാണെന്നും അസോസിയേഷന് പ്രസിഡന്റ് പി. കൃഷ്ണദാസ് പറഞ്ഞു. കാരാറുമായി ബന്ധപ്പെട്ട ഒരു തരത്തിലുമുള്ള മാറ്റത്തിനും മാനേജ്‌മെന്റ് തയ്യാറല്ലെന്നും അദ്ദേഹം വ്യക്തമാക്കി.\nരാവിലെ ആരോഗ്യ മന്ത്രി കെ.കെ ശൈലജയുമായി ചർച്ച നടത്തിയതിന് ശേഷമാണ് മാനേജ്മെന്‍റ് പ്രതിനിധികൾ മുഖ്യമന്ത്രി പിണറായി വിജയനെ കണ്ടത്. ഈ ചർച്ചയാണ് അന്തിമ തീരുമാനമാകാതെ പരാജയപ്പെട്ടത്. ആരോഗ്യ വകുപ്പ് സെക്രട്ടറിയുമായും അസോസിയേഷൻ ഭാരവാഹികൾ കൂടിക്കാഴ്ച നടത്തിയിരുന്നു. മെറിറ്റ് സീറ്റില് പ്രവേശം നേടുന്ന പാവപ്പെട്ട വിദ്യാര്‍ഥികള്‍ക്ക് ഫീസിളവ് നല്‍കാമെന്നാണ് എം.ഇ.എസ് അടക്കമുള്ള മാനേജുമെന്‍റുകൾ നിലപാട് സ്വീകരിച്ചിരുന്നത്.\nസ്വാശ്രയ പ്രശ്നത്തിൽ വരും ദിവസങ്ങളിൽ സമരം ശക്തമാക്കാൻ യു.ഡി.എഫ് തീരുമാനിച്ചതായി പ്രതിപക്ഷ നേതാവ് രമേശ് ചെന്നിത്തല പറഞ്ഞു. വിഷയത്തിൽ നിഷേധാത്മക സമീപനമാണ് മുഖ്യമന്ത്രി സ്വീകരിച്ചത്. നേരത്തെ പ്രഖ്യാപിച്ച സമര പരിപാടികളുമായി യു.ഡി.എഫ് മുന്നോട്ടു പോകുമെന്നും ചെന്നിത്തല മാധ്യമങ്ങളെ അറിയിച്ചു. പാവപ്പെട്ട വിദ്യാര്‍ഥികള്‍ക്ക് സ്കോളര്‍ഷിപ്പ് നല്‍കാൻ മാനേജ്മെന്‍റ് തയാറായാൽ സമരം അവസാനിപ്പിക്കാമെന്നാണ് യു.ഡി.എഫ് നേരത്തെ തീരുമാനിച്ചിരുന്നത്.\nഅതേസമയം, ഏഴു ദിവസമായി നിരാഹാര സമരം നടത്തുന്ന യു.ഡി.എഫ് എം.എൽ.എമാരായ ഷാഫി പറമ്പിലിനെയും ഹൈബി ഈഡനെയും ആരോഗ്യനില മോശമായതിനെ തുടർന്ന് മെഡിക്കൽ കോളജ് ആശുപത്രിയിലേക്ക് മാറ്റി. ഡോക്ടർമാരുടെ നിർദേശത്തെ തുടർന്ന് നാലു മണിയോടെ പ്രത്യേക ആംബുലൻസിലാണ് ഇരുവരെയും ആശുപത്രിയിലേക്ക് മാറ്റിയത്.


കനാല് തുറന്നിട്ടും വെള്ളമെത്തിയില്ല; കൃഷിനാശം വ്യാപകം\nTuesday 30 January 2018 12:23 pm IST\nപുനലൂര്: തെന്മല ഡാം തുറന്ന് മൂന്നുദിവസം പിന്നിടുമ്പോഴും കനാല്‍ജലം മിക്ക കൃഷിയിടങ്ങളിലും എത്തിയിട്ടില്ല. കിഴക്കന്‍മേഖലയില് ഏലാ കര്‍ഷകര് ദുരിതത്തില്. ചെറുകൃഷികള് ഏറെയും കരിഞ്ഞുണങ്ങിയ നിലയിലാണ്. വ്യാപകതോതില് മരച്ചീനി കൃഷി ആരംഭിച്ചവരും ഇതോടെ വെട്ടിലായി. കഴിഞ്ഞവര്‍ഷം മരച്ചീനിക്കുണ്ടായ വന് വിലവര്‍ധനവിനെ തുടര്‍ന്ന് ഇക്കുറി വ്യാപകമായ തോതില് കൃഷിയിറക്കിയവരും വിഷമത്തിലായി. കൃഷിയിടങ്ങളില് വെള്ളമെത്താത്തതിനെ തുടര്‍ന്ന് മരക്കമ്പ് ഉണങ്ങിയ നിലയിലാണ്. വയലേലകള് കേന്ദ്രീകരിച്ച് ചീര, വഴുതണ, പടവലം, പാവല്, വാഴ, മുളക് എന്നിവ കൃഷി ചെയ്തവരും അത് നനയ്ക്കാന് കഴിയാതെ ബുദ്ധിമുട്ടുകയാണ്. തെന്മല ഡാം തുറന്നതോടെ കനാല് ജലമെത്തുമെന്ന് കാത്തിരിപ്പിന് മൂന്നുദിവസങ്ങള് പിന്നിട്ട ഇന്നലെയും കിഴക്കന്‍മേഖലയില് സബ്കനാല് വഴി ജലമെത്തുമെന്ന ആഗ്രഹം വൃഥാവിലായി. മെയിന്‍കനാലുകളില്‍നിന്നും സബ്കനാലുകള് വഴിയെത്തുന്ന ജലം പൊട്ടിയൊലിക്കുന്ന സ്ഥലങ്ങളിലൂടെ നഷ്ടമാകും. ഓരോ സ്ഥലങ്ങളിലും ചെറു തടയണകള് നിര്‍മ്മിച്ച് ഓരോ വീട്ടുടമകളും ജലം തങ്ങളുടെ പുരയിടങ്ങളിലേയ് ഉപയോഗിക്കുകയും, മറ്റ് ആവശ്യങ്ങള്‍ക്കായും വിനിയോഗിച്ചുതുടങ്ങിയതോടെ കൃഷിയിടങ്ങളില് ഇന്നും കനാല്‍ജലം കിട്ടാക്കനിയായി തുടരുകയാണ്.\nപഴശ്ശി കനാല് നവീകരിച്ച് വെള്ളം ഒഴുക്കിവിടാനുള്ള പദ്ധതി ഇഴഞ്ഞു നീങ്ങുന്നു\nമീനച്ചില് റിവര്‍വാലി മിനി ഡാം ജില്ലാ ഭരണകൂടത്തിന്റെ അനാസ്ഥമൂലം നഷ്ടമായത് 131 കോടിയുടെ പദ്ധതി\nപഴശ്ശി കനാല് പ്രദേശങ്ങള് മാലിന്യ കേന്ദ്രങ്ങളായി മാറി\nകനാല് ജലം കുടിവെള്ളമാക്കാനുള്ള പദ്ധതിയില് ആശങ്ക\nചികിത്സയല്ല, വേണ്ടത് ശസ്ത്രക്രിയ


sasindran | സ്വകാര്യ ചാനൽ ശശീന്ദ്രനെ ഫോൺ കെണിയിൽ കുടുക്കുകയായിരുന്നെന്ന് കമ്മിഷൻ സർക്കാരിന് നൽകിയ റിപ്പോർട്ടിൽ - Malayalivartha.com Widgets Magazine\nസ്വകാര്യ ചാനൽ ശശീന്ദ്രനെ ഫോൺ കെണിയിൽ കുടുക്കുകയായിരുന്നെന്ന് കമ്മിഷൻ സർക്കാരിന് നൽകിയ റിപ്പോർട്ടിൽ\n21 NOVEMBER 2017 03:04 PM IST\nഫോൺകെണി കേസിൽ മുൻ ഗതാഗതമന്ത്രി എ.കെ.ശശീന്ദ്രന് ക്ളീൻ ചിറ്റ് നൽകി ഇതേക്കുറിച്ച് അന്വേഷിച്ച ജുഡിഷ്യൽ കമ്മിഷനായ ജസ്റ്റിസ് പി.എസ്.ആന്റണിയുടെ റിപ്പോർട്ട്. സ്വകാര്യ ചാനൽ ശശീന്ദ്രനെ ഫോൺ കെണിയിൽ കുടുക്കുകയായിരുന്നെന്ന് കമ്മിഷൻ സർക്കാരിന് നൽകിയ റിപ്പോർട്ടിൽ പറയുന്നു. സ്വകാര്യ ചാനൽ സംപ്രേഷണ നിയമങ്ങൾ ലംഘിച്ചാണ് പ്രവർത്തിച്ചതെന്നും അതിനാൽ ലൈസൻസ് റദ്ദാക്കണമെന്നും കമ്മിഷൻ സർക്കാരിനോട് ശുപാർശ ചെയ്തു.\nചാനൽ സി.ഇ.ഒ അജിത് കുമാറിനെ പ്രോസിക്യൂട്ട് ചെയ്യണമെന്നും റിപ്പോർട്ടിൽ ശുപാർശയുണ്ട്. ചാനലിനെതിരെ രജിസ്റ്റർ ചെയ്ത രണ്ട് കേസുകളുമായി മുന്നോട്ട് പോവാം. പൊതുഖജനാവിന് ചാനൽ നഷ്ടമുണ്ടാക്കിയെന്നും ഈ തുക ചാനലിൽ നിന്ന് തന്നെ തിരിച്ചു പിടിക്കണമെന്നും ജസ്റ്റിസ് ആന്റണി ശുപാർശ ചെയ്തു. സംഭവത്തിൽ ഉൾപ്പെട്ട ചാനലും പരാതിക്കാരിയായ യുവതിയും കമ്മിഷന്റെ അന്വേഷണവുമായി സഹകരിച്ചില്ലെന്നും റിപ്പോർട്ടിൽ പറയുന്നു.\nഅതേമസയം, ശശീന്ദ്രൻ കമ്മിഷന് മൊഴി നൽകിയിരുന്നു. ഈ വർഷം മാർച്ച് 26നായിരുന്നു ശശീന്ദ്രൻ രാജിവച്ചത്. ഫോണിൽ വിളിച്ച സ്ത്രീയോട് അശ്ളീല സംഭാഷണം നടത്തിയെന്നായിരുന്നു ആരോപണം. ഇത് രഹസ്യമായി റെക്കാഡ് ചെയ്ത് ചാനൽ പ്രവർത്തനം തുടങ്ങിയ ദിവസം പുറത്ത് വിടുകയായിരുന്നു. തുടർന്നാണ് ശശീന്ദ്രൻ രാജിവച്ചത്. മാദ്ധ്യമങ്ങൾക്ക് നിയന്ത്രണമേർപ്പെടുത്തുന്നതിനുള്ള നിർദ്ദേശങ്ങളും കമ്മിഷൻ റിപ്പോർട്ടിൽ മുന്നോട്ട് വച്ചിട്ടുണ്ട്.


ബ്രസീലിലെ ജയിലില് കലാപം; 50 പേര് കൊല്ലപ്പെട്ടു • Suprabhaatham\nബ്രസീലിലെ ജയിലില് കലാപം; 50 പേര് കൊല്ലപ്പെട്ടു\nചില തടവുകാര് പൊലിസിനു നേരെ വെടിയുതിര്‍ക്കാന് തുടങ്ങിയതോടെയാണ് കലഹത്തിനു തുടക്കമായത്\nJanuary 2, 2017 | 9:47 pm IST\nമാനോസ്: ബ്രസീലിലെ മാനോസ് നഗരത്തിലെ ജയിലിലുണ്ടായ കലാപത്തില് 50 ലേറെ പേര് കൊല്ലപ്പെട്ടു. തടവുകാര് തമ്മിലുള്ള കലഹത്തില് മരണസംഖ്യ ഇനിയും കൂടുമെന്ന് ആമസോണ് സ്‌റ്റേറ്റ് സുരക്ഷാ തലവന് സെര്‍ജിയോ ഫോന്‍ഡ്‌സ് വാര്‍ത്താ സമ്മേളനത്തില് അറിയിച്ചു.\nഞായറാഴ്ച വൈകിയാണ് കലഹം തുടങ്ങിയതെങ്കിലും തിങ്കളാഴ്ച രാവിലെയോടെയാണ് നിയന്ത്രണ വിധേയമായത്. കലാപത്തിനിടയില് ജയിലില് നിന്ന് രക്ഷപ്പെട്ടവരുടെ എണ്ണം കൃത്യമായി തിട്ടപ്പെടുത്താനായിട്ടില്ലെന്ന് അദ്ദേഹം പറഞ്ഞു.\nചില തടവുകാര് പൊലിസിനു നേരെ വെടിയുതിര്‍ക്കാന് തുടങ്ങിയതോടെയാണ് കലഹത്തിനു തുടക്കമായത്. ഇതോടെ സുരക്ഷാ സേനയും പൊലിസും ചേര്‍ന്ന് തിരിച്ചും ആക്രമിച്ചു.\nരാജ്യത്തെ ഏറ്റവും കൂടുതല് തടവുകാരുള്ള ജയിലാണ് ആമസോണ് സിറ്റിയിലേത്. ബ്രസീലിലെ ശക്തരും പ്രബലരുമായ പ്രദേശിക ലഹരി മരുന്ന് മാഫിയയാണ് ഈ ജയിലില് അടക്കപ്പെട്ടിരിക്കുന്നത്. വടക്കന് കുടുംബം എന്നാണ് ഇവര് അറിയപ്പെടുന്നത്. ഇതിനു മുന്‍പും ബ്രസീലില് സമാനമായ ജയില് കലഹങ്ങള് നടന്നിട്ടുണ്ട്.\n1992 ലാണ് ഇതിനു മുന്‍പ് വലിയൊരു കലഹം നടന്നത്. സാവോ പോളോയിലെ കരാന്ദിരു ജയിലിലായിരുന്നു അത്. അന്ന് 111 പേര് കൊല്ലപ്പെട്ടു.\nകഴിഞ്ഞ ഒക്ടബോറിലും സമാനമായ ജയില് കലഹം റിപ്പോര്‍ട്ട് ചെയ്തിരുന്നു. യു.എസ്, ചൈന, റഷ്യ എന്നീ രാജ്യങ്ങള് കഴിഞ്ഞ് ഏറ്റവും കൂടുതല് തടവുകാരുള്ള രാജ്യം ബ്രസീലാണ്.\nബ്രസീലിലെ ബാറില് വെടിവെപ്പ്; 11 മരണം\nഇടതുപക്ഷത്തിന് തോല്‍വി; ബ്രസീലില് തീവ്ര വലതുപക്ഷ സ്ഥാനാര്‍ഥി പ്രസിഡന്റ്\n” തോല്‍പ്പിക്കാന് ആണേലും ഇങ്ങനെയൊന്നും ചെയ്യല്ലേ സാറെ ” ട്രോളില്‍പ്പെട്ട് ബ്രസീല് ആരാധകര്\nകോപ്പയില് ബ്രസീലിനെ ഗോള്‍രഹിത സമനിലയില് ഇക്വഡോര് തളച്ചു